ޢިލްމުވެރިންގެ ފަތުވާ – Page3– DhiSalafiyyah\nފަތުވާ: އުފަންދުވަސް ފާހަގަކުރުމުގެ ޙުކުމް\nއުފަންދުވަސް ފާހަގަކުރުމާއި އެފަދަ ޙަފްލާތަކަށް ދިޔުމުގެ ޙުކުމަކީ ކޮބާ ހެއްޔެވެ؟ އެފަދަ ދަޢުވަތެއް ލިބިއްޖެނަމަ އެ ދަޢުވަތަށް އިޖާބަ ދޭން ޖެހޭނެ ހެއްޔެވެ؟\n28/05/2016 ޢިލްމުވެރިންގެ ފަތުވާދިސަލަފިއްޔާ\nސުވާލު: އަންހެނުން އަނގޮޓި އެޅުމާއި ގުޅޭގޮތުން، އެކަނބަލުންގެ ޝަހާދަތް އިނގިލީގައި ނުވަތަ ބޮޑުވައި އިނގިލީގައި އަނގޮޓި އެޅުމަކީ ކާފިރުންނާ ވައްތަރުވުމުގެތެރެއިން ހިމެނޭ ކަމެއް ކަމުގައި ބައެއް ވާހަކަތައް ފެތުރިފައިވެއެވެ. މިކަމުގައި އޮތް ގޮތް އޮޅުންފިލުވައިދެއްވިދާނެތޯއެވެ؟ ޖަވާބު: އަންހެން ކަނބަލުން، އެކަނބަލުން ބޭނުން އިނގިއްޔެއްގައި އަނގޮޓި އެޅުމަކީ ހުއްދަ ކަމެކެވެ. الإمام النووي (رحمه الله) ވިދާޅުވެފައިވެއެވެ. “ސުންނަތަކީ ފިރިހެނުން އެ ބޭކަލުންގެ ކުޑަވައި އިނގިލީގައި އަނގޮޓި އެޅުމެވެ. ނަމަވެސް އަންހެން ކަނބަލުންނަށް ކޮންމެ އިނގިއްޔެއްގައިވެސް އަނގޮޓި އެޅިދާނެއެވެ.”…\n25/05/2016 ޢިލްމުވެރިންގެ ފަތުވާއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nފަތުވާ: “ކޯލް ވެއިޓިންގް” ޓޯނަކަށް ދުޢާއެއް ލުން\nކޯލް ވެއިޓިންގް ޓޯނަކަށް ދުޢާއެއް ލުމަކީ ހުއްދަކަމެއް ހެއްޔެވެ؟\n24/05/2016 ޢިލްމުވެރިންގެ ފަތުވާދިސަލަފިއްޔާ\nފަތުވާ: ސެލިއުޓުކުރުމާއި ސަލާމުގެ ގޮތުގައި ހަމައެކަނި އިޝާރާތްކުރުމުގެ ޙުކުމް\nފަހެ، ދުލުންބަހެއްނުކިޔައި ހަމައެކަނި އިޝާރާތުން ސަލާމްކުރުމަކީ ޔަހޫދީން ނުވަތަ ނަޞާރާއިންނާ ވައްތަރުވެގަތުމެވެ.\n11/05/2016 ޢިލްމުވެރިންގެ ފަތުވާދިސަލަފިއްޔާ\nއެކަނި އިސްތިސްޤާ ނަމާދު ކުރުމުގެ ޙުކުމް\nސުވާލު: މީހަކަށް އިސްތިސްޤާ ނަމާދު އެކަނި ހުރެ ކުރެވިދާނެތޯ ނުވަތަ މުދައްރިސަކަށް ކިޔަވާ ކުދިންތަކަކާ އެކު އިސްތިސްޤާ ނަމާދުމަދަރުސާގައި ކުރެވިދާނެތޯއެވެ؟ —————————— ޖަވާބު: ފިޤްހު ޢިލުމުވެރިންގެ ބަސްފުޅުތަކަށް ބަލާލާއިރު އިސްތިސްޤާ ނަމާދު އެކަނި ކުރުންވެސް ހުއްދައެވެ. ނުވަތަ ޢާއިލާ މީހުންނާއިއެކު ނުވަތަ ދަރިވަރުން މުދައްރިސާއިއެކު ޖަމާޢަތުގައިވެސް ކުރުން ހުއްދައެވެ. ނަމަވެސް އެންމެ ފުރިހަމަ ގޮތަކީ އަދި ސުންނަތް ގޮތަކީ ވީހާވެސް ގިނަ މުސްލިމުން އެއްތަނަކަށް ޖަމާވެ، ޖަމާޢަތުގައި އިމާމާ އިސްވެ ހުރެ ނަމާދުކޮށް ދުޢާ ކުރުމެވެ. ސަބަބަކީ…\n27/04/2016 ޢިލްމުވެރިންގެ ފަތުވާއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nވިތުރިއަކީ ގަދަވެގެންވާ ސުންނަތެކެވެ.\nފަތުވާ: ޟުޙާ ނަމާދުކުރާ ގޮތް\nސުވާލު: ޟުޙާ ނަމާދު ދާއިމީ ގޮތެއްގައި ކުރާނަމަ ކުރާނީ ކިތައް ރަކުޢަތް ހެއްޔެވެ؟ ރަސޫލުﷲ صلى الله عليه وسلم ކުރެއްވިފަދައިން އަށް ރަކުޢަތް ހެއްޔެވެ؟ އަދި އެ ނަމާދުގައި ކިޔަވަނީ ކޮން ސޫރަތްތަކެއް ހެއްޔެވެ؟ ފާތިޙާއަށް ފަހު ފަށާނީ وَالشَّمْسِ ނުވަތަ وَالضُّحَىٰ އިން ހެއްޔެވެ؟ ޖަވާބު: ޟުޙާ ނަމާދަކީ ގަދަވެގެންވާ ސުންނަތެކެވެ. ނަބިއްޔާ صلى الله عليه وسلم އެނަމާދު ކުރެއްވިއެވެ. އަދި އެކަލޭގެފާނުގެ އަޞްޙާބުންނަށް އެނަމާދު ކުރުމަށް އިރުޝާދު ދެއްވިއެވެ. އެނަމާދުގެ މަދު…\n14/04/2016 ޢިލްމުވެރިންގެ ފަތުވާދިސަލަފިއްޔާ\nފަތުވާ: ފަށުފުލެއްގެ ގޮތުގައި ކުޑަ މުޞްޙަފެއް (ޙަތިމެއް) ބޭނުންކުރުން\nސުވާލު: ފަށުފުލެއްގެ ގޮތުގައި މުޞްޙަފެއް ބޭނުންކުރެވިދާނެ ހެއްޔެވެ؟\n09/04/2016 ޢިލްމުވެރިންގެ ފަތުވާދިސަލަފިއްޔާ\nސުވާލު: އަޅުގަނޑަކީ އެއް ޖިންސުން ގުޅުން ހިންގާ މީހަކީމެއްނޫނެވެ. ނަމަވެސް، އިސްލާމް ދީނުގައި އެއްޖިންސުން ގުޅުންހިންގުމަކީ ހަރާމް ކަމަކަށްވީ ހިނދު، މުޖުތަމަޢުގައި އެއްޖިންސުން ގުޅުން ހިންގައި އެދުން ފުއްދަމުން އަންނަ ފަރާތްތަކާއެދު އަޚްލާޤީ ނަޒަރުން ބަލާއިރު އެބައިމީހުންނަށް ވާނެ ގޮތަކާމެދު އަޅުގަނޑުވިސްނަމެވެ. އެބައިމީހުންގެ ތެރެއިން ވަރަށް ގިނަމީހުން ބުނާ ގޮތުންނަމަ، އެއީ ތަބީޢީ ކަމެކެވެ. އެބައިމީހުން ދުނިޔެއަށް އުފަންވީ އިރުވެސް އެމީހުންގެ ފިޠުރަތުގައިވަނީ އެކަން ލައްވަވާފައެވެ. ވީމާ، އެބައިމީހުންގެ އެބުނަނީ ތެދެއްކަމުގައި ބަލައިފިނަމަ، އަދި އިސްލާމްދީން އެކަން…\nފަތުވާ: ސަޢުޔުކުރާއިރު އިތުރަށް ކުރެވުން\nޞަފާއާއި މަރުވާއާދެމެދު ސަޢުޔުކުރިއިރު އަޅުގަނޑުހީކުރީ އެއްބުރަކީ ޞަފާއިން ފަށައިގެން އަނެއްކާވެސް ޞަފާއަށް އާދެވުންކަމުގައެވެ. އެހެންވީމާ، ދެން އަޅުގަނޑު ޢަމަލުކުރަން ޖެހޭނީ ކިހިނެތް ހެއްޔެވެ؟ ތިބާއަށް ތިޔަވަނީ އިތުރަށް ކުރެވިފައެވެ. ތިޔަ ޖެހުނީ އެތަނުގައި ސާދަ ބުރެވެ. ވާޖިބުވެގެންވަނީ ހަތްބުރު ޖެހުމެވެ. އިތުރަށް ހަތްބުރު ޖެހުން ހުއްދަވެގެންނުވެއެވެ. އެހެނީ އެއީ ޝަރީޢަތުގައިވާ ގޮތާ ޚިލާފުކަމެކެވެ. ނަމަވެސް ތިބާއަށް ނޭނގިކުރެވިފައިވާތީ އެއީ ޢުޛުރެކެވެ. އެހެންކަމުން އެކަމަށް ތައުބާވާށެވެ. ދެން ޙައްޖެއް ނުވަތަ ޢުމްރާއެއްކުރާއިރު އެފަދަކަމެއް ނުކުރާ ހުށިކަމެވެ. އެހެނީ ޞަފާއިން…\n04/03/2016 ޢިލްމުވެރިންގެ ފަތުވާދިސަލަފިއްޔާ\nފަތުވާ: ކަށުނަމާދުގައި އިމާމުމީހާ ހުންނަތަން\nއަންހެނެއް ނުވަތަ ފިރިހެނެއްގެ މައްޗަށް ކަށުނަމާދުކުރާއިރު، އިމާމުމީހާ ހުންނާނީ މައްޔިތާގެ ކޮން ދިމާލެއްގައި ހެއްޔެވެ؟ ސުންނަތްވެގެންވަނީ މައްޔިތާއަކީ ފިރިހެނެއްނަމަ، އިމާމުމީހާ އޭނާގެ ބޮލާ ދިމާލުގައި ހުރުމެވެ. އަދި މައްޔިތާއަކީ އަންހެނެއްނަމަ އޭނާގެ މެދާދިމާލުގައި ހުރުމެވެ. އެހެނީ އެކަންވަނީ ނަބިއްޔާ صلى الله عليه وسلم ގެ އަރިހުން ޘާބިތުވެފައެވެ. އެއީ އަނަސްގެފާނުގެ އަރިހުން ރިވާވެފައިވާ ޙަދީޘްއާއި ސަމުރާ ބުން ޖުންދުބު رضي الله عنهما ގެ އަރިހުން ރިވާވެފައިވާ ޙަދީޘްގައެވެ. އަދި ބައެއް ޢިލްމުވެރިން ވިދާޅުވަނީ ސުންނަތްވެގެންވަނީ…\n03/03/2016 ޢިލްމުވެރިންގެ ފަތުވާދިސަލަފިއްޔާ\nސުވާލު: އަޅުގަނޑު ދިރިއުޅެމުން މިދާތަނުގައި، އަހަރުގެ ބައެއް ދުވަސްތަކުގައި މީސްތަކުންނަށް ދަޢުވަތު ދިނުމުގެ ގޮތުން ދަތުރުތައް އިންތިޒާމު ކުރެއެވެ. އެ ދަތުރުތަކުގައި ޢާއްމުގޮތެއްގައި ކުރާކަމަކީ އެދަތުރުތަކުގެ ބައިވެރިންނަށް އިސްލާމްދީނާބެހޭ ތަޢުލީމު އުނގަންނައިދިނުމެވެ. އަދި މި ދަޢުވަތު ދަތުރުތަކުގެ ޕްރޮގްރާމްތަކުގެ ތެރޭގައި ހިމެނެނީ ޝައިޚުން ބައިވެރިންނަށް މުޙާޟަރާތައް (ދަރުސްތައް) ދިނުމާއި ބައެއް ކުޅިވަރުގެ ޙަރަކާތްތަކެވެ. މި ދަތުރުތައް އިންތިޒާމުކުރާ ފަރާތްތަކުން އެކަމަށް ބޭނުންވާ ޚަރަދު ބަރަދު ވެސް ހަމަޖައްސައެވެ. އެގޮތުން ރޭގަނޑު ނިދުމާއި ކެއިން ބުއިމުގެ އިންތިޒާމުގެ އިތުރުން،…\n18/01/2016 ޢިލްމުވެރިންގެ ފަތުވާއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nފަތުވާ: ޓެޓޫ ޖެހުމުގެ ޙުކުމް\n(1) މިބަސްފުޅުގައިވާ ކަންތައްތަތަކީ އަންހެނުންނާ އަދި ފިރިހެނުންނަށްވެސް ނަހީކުރެވިފައިވާ ކަންތައްތަކެވެ. ނަމަވެސް ޚާއްޞަގޮތެއްގައި އަންހެނުންގެ ވާހަކަ ބަޔާންކުރެވިފައިވަނީ ޢާންމުކޮށް އެކަންކޮށް އުޅުނީ އަންހެނުންކަމުގައިވާތީއެވެ. والله أعلم\n13/12/2015 ޢިލްމުވެރިންގެ ފަތުވާދިސަލަފިއްޔާ\nފަތުވާ: ފަހު އައްތަޙިއްޔާތުގައި އިމާމުވަނިކޮށް ނަމާދުގެ ޖަމާޢަތަށް އާދެވިއްޖެމީހަކު ކިޔާނީ ފުރަތަމަ އައްތަޙިއްޔާތުތަ ނުވަތަ ފަހު އައްތަޙިއްޔާތުތަ؟\nއެކަމަކު މޮޅުއިތުރުވެގެންވަނީ އިމާމު ނިމެންދެން އޭނާއާ ތަބާވުމެވެ. އެހެނީ ނަބިއްޔާ صلى الله عليه وسلم ގެ ބަސްފުޅުގެ ޢާންމު މާނައިގައި މިކަން ހިމެނެއެވެ. ޙަދީޘްކުރެއްވިއެވެ.\n26/11/2015 ޢިލްމުވެރިންގެ ފަތުވާދިސަލަފިއްޔާ\nފަތުވާ: ކަށުނަމާދުގެ ތިން ތަކްބީރު ފާއިތުވާފަހުން އާދެވޭ މީހާ…\nކަށުނަމާދުގެ ތިން ތަކްބީރު ފާއިތުވާފަހުން އާދެވޭ މީހާ، އިމާމާއެކު އެއް ތަކުބީރު ލިބިއްޖެނަމަ ޢަމަލުކުރާނީ ކިހިނެތް ހެއްޔެވެ؟ އެފަދަ މީހަކު ތިން ތަކުބީރުކިޔައި ފާއިތުވިބައި ފުރިހަމަކޮށް، މައްޔިތާ ގެންދިޔުމުގެ ކުރިން ސަލާމްދޭނީއެވެ. އަދި ބަލާނީ އިމާމާއެކު އަދާކުރެވުނު ބަޔަކީ އޭނާގެ ނަމާދުގެ ކުރީކޮޅުކަމުގައެވެ.  އަދި ދެވަނަ ތަކުބީރާ ތިންވަނަ ތަކުބީރަށްފަހު އެފަދަ މީހަކަށް ވާޖިބުވެގެންވާ އެންމެ މަދުމިންވަރަށް [ޛިކުރުތައް] ކިޔުމުން ފުދޭނެއެވެ. ފަހެ ދެވަނަ ތަކުބީރަށްފަހު އެފަދަ މީހަކު ކިޔާނީ: اللَّهُمَّ صَلِّ عَلَى مُحَمَّدٍ…\n01/11/2015 ޢިލްމުވެރިންގެ ފަތުވާދިސަލަފިއްޔާ\nހުކުރު ދުވަހު ދަތުރު ދިޔުމުގެ ޙުކުމް\nސުވާލު: ބައެއް މީހުން އެއްގަމާއި ކަނޑުގެ އެކި ހިސާބުތަކަށް (ރަށްރަށަށް) ހުކުރު ދުވަހުގައި ދަތުރު ދެއެވެ. އެމީހުންގެ ބަހަނާއަކީ ހުކުރުދުވަހު ނޫނީ އެމީހުންނަށް ދަތުރު ދާނޭ ހުސްވަޤުތު ނުލިބޭ ކަމެވެ. ޖަވާބު: الحمد لله “އެބައިމީހުންގެ ދަތުރުގައި ހުކުރު ނަމާދުކުރެވޭނެ ގޮތް ފަހިވެފައި އެބައިމީހުން ހުކުރުނަމާދަށް ޙާޟިރުވެ އެނަމާދު އަދާކޮށްފިނަމަ އޭގައި މައްސަލައެއް ނެތެވެ. އެކަމަކު އެދަތުރުގެ ސަބަބުން ހުކުރު ނަމާދުގެ ފަރުޟު ގެއްލިގެންދާނަމަ އެބައިމީހުންނަށް އެ ދަތުރު ހުއްދަވެގެން ނުވެއެވެ. އެއީ އެދަތުރުގެ ސަބަބުން ފަރުޟު…\n12/06/2015 ޢިލްމުވެރިންގެ ފަތުވާއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު


Ballon d’Or Ge Favourite Akee Messi: Ramos – adduLIVE\nބެލޮންޑިއޯގެ ފެވަރިޓަކީ މެސީ: ރާމޯސް\nNov 29, 2021, 08:10 ހަސަން ރަޝީދު\nދުނިޔޭގެ އެންމެ މޮޅު ފުޓްބޯޅަ ކުޅުންތެރިޔާ އަށް ދޭ ބެލޮންޑިއޯ އެވޯޑުގެ ފެވަރިޓަކީ ލިއޮނަލް މެސީ ކަމަށް ޕީއެސްޖީ އަށް ކުޅެމުން އަންނަ ތަޖުރިބާކާރު ޑިފެންޑަރު ސާޖިއޯ ރާމޯސް ބުނެފި އެވެ.\nފާއިތުވި އަހަރުތަކުގައި މެސީ އާއި ރާމޯސްގެ މެދުގައި ވާދަވެރި ކުރިމަތިލުންތަކެއް ފެނިގެން ގޮސްފައިވާއިރު މިހާރު މި ދެ ކުޅުންތެރިން ވެސް ކުޅެމުން އަންނަނީ ޕީއެސްޖީ އަށެވެ. އަދި ޕީއެސްޖީ އަށް ރާމޯސް އިއްޔެ ވަނީ ފުރަތަމަ ފަހަރަށް މެޗެއް ކުޅެދީފަ އެވެ. ފްރެންޗު ލީގުގައި ސެއިންޓް އެޓިއެންއާ ބައްދަލުކުރި މެޗު ޕީއެސްޖީން ކާމިޔާބުކުރީ 3-1 އިންނެވެ.\nއިއްޔެގެ މެޗަށްފަހު ބެލޮންޑިއޯގެ ފެވަރިޓަކީ މެސީ ތޯ ރާމޯސް ކައިރިން ނޫސްވެރިއަކު ސުވާލުކުރުމުން އޭނާ ބުނީ ބެލޮންޑިއޯގެ ފެވަރިޓަކީ މެސީ ކަމަށާއި އެއް ޓީމަކަށް ކުޅޭ ކުޅުންތެރިން އަބަދުވެެސް ދިފާއުކުރާނެ ކަމަށެވެ. އަދި މެސީ އަށް ކާމިޔާބީ އަށް ރާމޯސް އެދިފައިވެ އެވެ.\nރާމޯސް ބުނީ މެސީ ފަދަ ކުޅުންތެރިއަކު ޓީމުގައި ހުރުމަކީ ލިބޭ އުފަލެއް ކަމަށާއި މެސީ އަކީ ތަފާތު ދައްކާލެވޭ ފެންވަރުގެ ކުޅުންތެރިއެއް ކަމަށެވެ. އަދި ކޮންމެ ކުޅުންތެރިއަކު ވެސް މަޑުމަޑުން އެ ކުޅުންތެރިއެއްގެ ފެންވަރު ޕީއެސްޖީގައި ދައްކަމުން އަންނަ ކަމަށްވެސް ރާމޯސް ބުންޏެވެ.\nބެލޮންޑިއޯ އެވޯޑު ދިނުމުގެ ރަސްމިއްޔާތު މިރޭ ބޭއްވުމަށް ހަމަޖެހިފައިވާއިރު މި އެވޯޑަށް މިފަހަރު އެންމެ ބޮޑަށް ވާދަކުރާ ކުޅުންތެރިންގެ ތެރޭގައި ހިމެނެނީ މެސީ އާއި ބަޔާން މިއުނިކްގެ ފޯވާޑް ރޮބަޓް ލެވެންޑޯސްކީ އެވެ.


October furathama fanara: 17,338 test, 822 positive | Mihaaru\nއޮކްޓޫބަރު ފުރަތަމަ 15 ދުވަހު ކޮވިޑަށް ޓެސްޓްކުރި އަދަދާއި ޕޮޒިޓިވްވި އަދަދުތައް\nއޮކްޓޫބަރު ފުރަތަމަ ފަނަރަ: 17،338 ޓެސްޓް، 822 ޕޮޒިޓިވް\n17 އޮކްޓޯބަރ 2020 - 11:093comments\nރާއްޖޭގައި މި މަހުގެ ފުރަތަމަ 15 ގައި ކޮވިޑް-19 އަށް ޓެސްޓްކުރަން 17،338 ސާމްޕަލް ނަގައި ޕްރޮސެސްކޮށްފައިވާ ކަމަށާއި އޭގެ ތެރެއިން ކޮވިޑަށް ޕޮޒިޓިވްވީ 822 މީހުން ކަމަށް އެޗްޕީއޭގެ ހިސާބުތަކުން ދައްކައިފި އެވެ.\nއެޗްޕީއޭ އިން އިއްޔެގެ ނިޔަލަށް އާންމުކޮށްފައިވާ ހިސާބުތަކަށް ބަލާއިރު މި މަހު ކޮވިޑަށް ޕޮޒިޓިވްވި ޕަސެންޓޭޖް ނުވަތަ ސާމްޕަލްގެ ނިސްބަތުން ކޮވިޑަށް ޕޮޒިޓިވް ވެފައިވަނީ 4.47 ޕަސެންޓެވެ. މާނަ އަކީ ޓެސްޓްކުރާ ކޮންމެ 100 މީހެއްގެ ތެރެއިން ހަތަރު މީހަކު ޕޮޒިޓިވް ވުމެވެ.\nމަހުގެ ފުރަތަމަ 15 ގެ ތެރޭ، އެވްރެޖްކޮށް ދުވާލަކު 1،156 ސާމްޕަލް ކޮވިޑަށް ޓެސްޓްކޮށްފައިވެ އެވެ. އަދި މިހާތަނަށް ޓެސްޓްކުރި އަދަދު ވަނީ 100،000 ފަހަނަޅައި ގޮސްފަ އެވެ.\nކޮވިޑަށް ޕޮޒިޓިވްވާ ރޭޓް އެވްރެޖްކޮށް ފަސް ޕަސެންޓަށް ވުރެ ދަށުގައި ހިފެހެއްޓިފައި ހުރި އިރު، ޕޮޒިޓިވްވާ މީހުންގެ ތެރެއިން ހޮސްޕިޓަލުގައި އެޑްމިޓްކޮށްފައި ތިބި މީހުންގެ އަދަދު ވެސް އިއްޔެ ވަނީ އެތައް ދުވަހެއް ފަހުން 50 އާ ހަމައަށް ދަށްވެފަ އެވެ. އިއްޔެގެ އިރު އޮއްސި 6:00 އަށް ހަމައަށް އެޑްމިޓްކޮށްފައި ތިބީ 54 މީހުންނެވެ. މި ނަންބަރު ކުރިން 200 އާ ގާތްކުރި އެވެ.\nމިހާރު ކޮވިޑަށް ޕޮޒިޓިވް ކޭސްތައް ނުވަތަ އެކްޓިވް ކޭސްތަކުގެ ނިސްބަތުން ބަލާ ނަމަ އެޑްމިޓްކޮށްފައި ތިބީ ބަލި ޖެހިފައި ތިބި މީހުންގެ ތެރެއިން 4.70 ޕަސެންޓް މީހުންނެވެ. ކޮވިޑަށް ޕޮޒިޓިވް ވުމުން އެޑްމިޓްކޮށްގެން ފަރުވާ ދެނީ މި ބަލީގައި ނުރައްކާ ބޮޑުވެދާނެ ކަމަށް ބެލެވޭ މީހުންނަށެވެ. އެއީ އުމުރުން ދުވަސް ވީ މީހުންނާއި ދާއިމީކޮށް ފަރުވާ ހޯދަން ޖެހޭ ބައްޔެއް ހުންނަ މީހުންނެވެ.\nކޮމިއުނިޓީ ސްޕްރެޑް ކޭސްތައް މަތިވުމަށް ފަހު ދަށަށް\nރާއްޖޭގައި ކޮވިޑް-19ގެ ކޮމިއުނިޓީ ސްޕްރެޑް ކޭސްތައް ޖުލައި މަހުގެ ފަހު ހަފުތާގެ ފަހުން އެންމެ ބޮޑަށް ދަށަށް ދިޔައީ މިދިޔަ މަހުގެ 16-22 އާ ދެމެދުގަ އެވެ. އެއީ ރާއްޖޭގައި ކޮވިޑް ފެތުރެން ފެށިތާ 23 ވަނަ ހަފުތާ އެވެ. އެ ހަފުތާގައި ފެނުނު ކޮމިއުނިޓީ ސްޕްރެޑް ކޭސްތައް ނުވަތަ އަންލިންކްޑް ކޭސްތަކުގެ އަދަދަކީ 23 އެވެ. އެކަމަކު މި އަދަދު ޖެހިގެން އައި ހަފުތާގައި 35 އަށް އިތުރުވި އެވެ.\nކޮވިޑަށް ޕޮަޒިޓިވް މީހަކާ ކޮންޓެކްޓްވިކަން ނޭނގި ޕޮޒިޓިވްވާ މީހުންގެ މި އަދަދަކީ އާންމުންގެ ތެރޭ ބަލި ފެތުރިފައި އޮތް މިންވަރު އެންމެ ބޮޑަށް އަންގައިދޭ އެއް ނަންބަރެވެ.\nއެންމެ ފަހުން އެޗްޕީއޭ އިން ނެރުނު ހިސާބުތައް ދައްކާ ގޮތުން 24 ވަނަ ހަފުތާގައި އަނެއްކާވެސް ވަނީ އަންލިންކްޑް ކޭސްތައް ކުޑަކޮށް މަދުވެފަ އެވެ. އެއީ ސެޕްޓެމްބަރު 30 އިން އޮކްޓޫބަރު6އާ ދެމެދު 30 ކޭހެވެ.\nއެހެން އިންޑިކޭޓާސްތައް ވެސް ރަނގަޅު\nފްލޫ ކްލިނިކްތަކަށް ދައްކާ މީހުންގެ ތެރެއިން ކޮވިޑަށް ޕޮޒިޓިވް މީހުންގެ ނިސްބަތް އޯގަސްޓް މަހު ފަހު ހަފުތާއިން ފެށިގެން އަންނަނީ ދަށްވަމުންނެވެ. އެއީ ކޮވިޑްގެ 20 ވަނަ ހަފުތާ އެވެ. އެ ހަފުތާ އަށް ބަލާއިރު ފްލޫ ކްލިނިކްތަކަށް ދެއްކި މީހުންގެ ތެރެއިން 21.12 ޕަސެންޓް މީހުން ވަނީ ޕޮޒިޓިވް ވެފަ އެވެ.\nމިހާރު، 25 ވަނަ ހަފުތާއާ ހަމައަށް އެ ނިސްނަތް ހުރީ 5.1 ޕަސެންޓުގަ އެވެ.\nކޭސްތަކުގެ އަދަދު ދެ ގުނަ އިތުރުވާން ނަގާ މުއްދަތު ނުވަތަ ޑަބްލިން ރޭޓް ވެސް ހުރީ ރެކޯޑް މިންވަރަކަށް މަތީގަ އެވެ. މި ރޭޓް 20 ވަނަ ހަފުތާއިން ފެށިގެން ދަނީ މައްޗަށެވެ. އެ ހަފުތާގައި، ކޭސްތަކުގެ އަދަދު ދެ ގުނައަށް އިތުރުވާން ނަގާނެ މުއްދަތަކީ 39 ދުވަސް ކަމަށް ވިޔަސް މިހާރު އެ މުއްދަތު ވަނީ 139 ދުވަހަށް އިތުރުވެފަ އެވެ. މާނަ އަކީ ބަލި ޖެހިފައި މިހާރު ތިބި މީހުންގެ އަދަދު އޭގެ ދެ ގުނަ އިތުރުވާން އެހާ މުއްދަތު ނެގުމެވެ.\nހޮސްޕިޓަލްގައި އެޑްމިޓްކުރާ މީހުންނާއި ބަލީގައި މަރުވާ މީހުންގެ އަދަދު ވެސް، ބަލީގެ ހާލަތު ވަޒަންކުރުމުގައި ބަލަ އެވެ. މި ދެ ނަންބަރު ވެސް އެލާޓް ލެވަލް 1 އާ ހިސާބުގަ އެވެ. އަދި ނަންބަރުތައް ދަނީ އިތުރަށް ދަށަށެވެ.\nރައްކާތެރިކަމުގެ ފިޔަވަޅުތަކާ އެކު ކުރިއަށް ދެވޭނެ\nމި ނަންބަރުތައް އެޗްޕީއޭ އިން ވަޒަންކުރަނީ ބަލިމަޑުކަމުގެ މި ހާލަތުގައި އަޅާނެ ފިޔަވަޅުތައް ކަނޑައެޅުމަށެވެ. ބަލީގެ ހާލަތަށް ބަލައި ލުއި ދެނީ އަދި ފިޔަވަޅު ހަރުކަށި ކުރަނީ ވެސް މި ހުރިހާ ނަންބަރުތަކަކަށް ބަލައި ކަނޑައަޅާފައިވާ "ޕްރިއޮރިޓީ އީޒް ޕްލޭން އިންޑިކޭޓާ ސްކޯ" އަށް ވެސް ބަލައިގެންނެވެ.\nނަންބަރުތައް ދަށަށް ދިއުމުން މި އީޒް ޕްލޭންގައި 23 ވަނަ ހަފުތާ އިން ފެށިގެން ސްކޯ ހުރީ4ގަ އެވެ. މިއީ "މޫވް އޭޒް އިން އީޒް ޕްލޭން" ނުވަތަ ލުއި ދިނުމަށް ކަނޑައަޅާފައިވާ އުސޫލުތަކާ އެއްގޮތަށް، ރައްކާތެރިކަމުގެ ފިޔަވަޅުތަކާ އެކު ކުރިއަށްދެވޭނެ ކަން އަންގާ ސްކޯ އެވެ.\nއެކަމަކު މީގެ މާނަ އަކީ ބަލީގެ ނުރައްކާ ކުޑަވުން ކަމަށް ބަލައިގެން ނުވާނެ ކަމަށާއި ރައްކާތެރިކަމުގެ ފިޔަވަޅުތަކާ މެދު ފަރުވާ ކުޑަކޮށްލައިފި ނަމަ އަނެއްކާވެސް ކޭސްތައް ގިނަވެ ނުރައްކާވެދާނެ ކަމުގެ އިންޒާރު އެޗްޕީއޭ އިން އަންނަނީ ތަކުރާރުކޮށް ދެމުންނެވެ.\nއިއްޔެގެ އިރު އޮއްސި 6:00 އާ ހަމަ އަށް ރާއްޖޭން 11،154 މީހަކު ވަނީ ކޮވިޑަށް ޕޮޒިޓިވް ވެފަ އެވެ. މީގެ ތެރެއިން 9،995 މީހަކު ބަލިން ރަނގަޅުވެފައި ވާއިރު 35 މީހަކު ވަނީ މަރުވެފަ އެވެ. ޕޮޒިޓިވްވެފައި ވަނިކޮށް ރާއްޖޭން ފުރައިގެން ދިޔަ ބިދޭސީން ނުހިމަނައި ރާއްޖޭގައި މިވަގުތު ކޮވިޑްގެ އެކްޓިވް ކޭސްތަކުގެ އަދަދަކީ 1،117 އެވެ.\nމިހާތަނަށް ޕޮޒިޓިވްވި މީހުންގެ ތެރެއިން 7،138 މީހުންނަކީ ދިވެހިންނެވެ.\nއިތުރު ލިޔުންތައް ސިއްހަތު ހެލްތު ޕްރޮޓެކްޝަން އެޖެންސީ


India in Pakistan ah: Bainalaguvaamee mujuthamaugai ekaheri kohlaanan!\nކަޝްމީރުގައި ސިފައިން ދަތުރުކުރި ބަސް ގޮއްވާލި ސަރަހައްދު.-- ފޮޓޯ: ޑީއެންއޭ އިންޑިއާ\n16 ފެބްރުއަރީ 2019 1 ކޮމެންޓް\nއިންޑިއާ އިން ޕާކިސްތާނަށް: ބައިނަލްއަގުވާމީ މުޖުތަމައުގައި އެކަހެރި ކޮށްލާނަން!\nކަޝްމީރުގެ އިންޑިއާ ފަޅީގައި ޕާކިސްތާނުގައި ހަރަކާތްތެރިވާ ހަނގުރާމަވެރިންގެ ޖަމާއަތަކުން ދިން ހަމަލާ އާ ގުޅިގެން އެ ދެ ގައުމުގެ ގުޅުންތައް ވަރަށް ބޮޑަށް ގޯސްވެއްޖެ އެވެ.\nއިންޑިއާ އިން ބުނީ އެ ގައުމުގެ ސިފައިން ދަތުރުކުރި ބަހަކަށް އަމިއްލަ އަށް، މީގެ ދެ ދުވަސް ކުރިން މަރުވެގެން ހަނގުރާމަވެރިއަކު ދިން ހަމަލާގައި 46 ސިފައިން މަރުވެފައިވާއިރު، އެކަމުގައި ޕާކިސްތާނުން ބައިވެރިވި ކަމުގެ ހެކި ލިބިފައިވާ ކަމަށެވެ. ނަމަވެސް މިހާތަނަށް އެއީ ކޮން ހެތްކެއް ކަމެއް އިންޑިއާ އިން ހާމައެއް ނުކުރެ އެވެ.\nހަމަލާގެ ބަދަލެއްގެ ގޮތުން، ބައިނަލްއަގުވާމީ މުޖުތަމައުގައި ޕާކިސްތާނު އެކަހެރި ކުރާނެ ކަމަށް އިންޑިއާ އިން ވަނީ ބުނެފަ އެވެ. އެގޮތުން ގައުމުތަކާ ގުޅިގެން ޕާކިސްތާނާ ދެކޮޅަށް ޑިޕްލޮމެޓިކް ގޮތުން އެޅެން ހުރި ހުރިހާ ދަތިކުރުމުގެ ފިޔަވަޅުތަކެއް އަޅާނެ ކަމަށް ވެސް އިންޑިއާ އިން ވަނީ ބުނެފަ އެވެ.\nއެ ހަމަލާގެ ޒިންމާ ނަގާފައިވަނީ ޕާކިސްތާނުގައި ހަރަކާތްތެރިވާ ހަނގުރާމަވެރިންގެ ޖަމިއްޔާއެއް ކަމަށްވާ "ޖާއިޝީ މުހައްމަދު" ޖަމާއަތުންނެވެ. އަދި ޕާކިސްތާނުން ވަނީ އެ ހަމަލާގައި އެ ގައުމުން ބައިވެރިވި ކަމަށް އިންޑިއާ އިން ބުނި ނަމަވެސް އެކަން ދޮގުކޮށް، އިންޑިއާ އަށް ލިބިފައިވާ ކަމަށް ބުނާ ހެކި ހާމަކުރުމަށް ގޮވާލާފަ އެވެ.\nއިންޑިއާ އިން ވަނީ ޕާކިސްތާނު ސަރުކާރުން އެ ޖަމާއަތަށް ރައްކާތެރިކަން ދެމުން އަންނަ ކަމަށް ވެސް ބުނެފަ އެވެ. އަދި ޕާކިސްތާނާ ދެކޮޅަށް އަޅާ ފިޔަވަޅުތަކުގެ އިތުރުން، އެ ޖަމާއަތުގެ ލީޑަރު މަސްއޫދު އަޒުހަރާ ދެކޮޅަށް ދަތިކުރުމުގެ ފިޔަވަޅު އަޅަން އިންޑިއާ އިން ވަނީ ގޮވާލާފަ އެވެ. އޭނާ އަކީ މިހާރު ވެސް އދ.ގެ ސެކިއުރިޓީ ކައުންސިލްގެ ޓެރަރިސްޓް ލިސްޓުގައި ހިމެނޭ މީހެކެވެ.\nޒަމާނުއްސުރެއް ހަމަނުޖެހުން ބޮޑު އިންޑިއާ-ޕާކިސްތާނުގެ ގުޅުން އިތުރަށް ހީނަރުވެފައިވާއިރު، ކަޝްމީރުގައި ދިން ހަމަލާ ރާއްޖޭން ވަނީ އެންމެ ހަރުކަށި އިބާރާތުން ކުށްވެރި ކޮށްފަ އެވެ. ނަމަވެސް އެ ހަމަލާ އާ ގުޅިގެން ރާއްޖޭން މިހާތަނަށް ޕާކިސްތާނާ ދެކޮޅަށް ނުވަތަ ޕާކިސްތާން-އިންޑިއާ މައްސަލާފައި އެއްވެސް އެއްޗެއް ނުބުނެ އެވެ.\nއިންޑިއާ އަކީ އަބަދުވެސް ޖައްސާލައިގެން އުލޭ ތިމަންނަމެން ވަރުގެ ބަޔަކު ނެތިގެން އުލޭބައެއް.


Rajjeyge 21 ahvure gina resort bandhukohfi\nރާއްޖޭގައި ހިންގާ މަތީ ފަންތީގެ ރިސޯޓެއް ކަމަށްވާ އަމިއްލަ ފުށި: ގިނަ ރިސޯޓުތައް ވަނީ ބަންދު ކޮށްފައި\nކޮވިޑް-19 އިގެ ސަބަބުން ޓޫރިސްޓުން އައުން މަދުވެފައިވާތީ، ރާއްޖޭގެ އެންމެ ފެންވަރު މަތީ ބައެއް ރިސޯޓްތަކާއެކު 21 އަށްވުރެ ގިނަ ރިސޯޓު މިހާތަނަށް ބަންދު ކޮށްފި އެވެ.\nއަވަސް އަށް އެނގިފައިވާ ގޮތުގައި މިހާތަނަށް ގިނައިން ބަންދު ކޮށްފައި ވަނީ މާލެއާ ދުރު ހިސާބުތަކުގައި ހުންނަ ރިސޯޓު ތަކެވެ. މިގޮތުން އިއްޔެ ވަނީ ބ. އަތޮޅުގައި ހިންގާ އަމިއްލަފުށި ރިސޯޓު ބަންދުކޮށްފަ އެވެ. ކޯސްޓް ލައިން ކުންފުނިން ހިންގާ އެ ރިސޯޓް ބަންދު ކޮށްފައި ވަނީ މުވައްޒަފުންނަށް މުސާރަ ދޭ ގޮތަށް ތިން މަސް ދުވަހުގެ މުއްދަތަށެވެ.\nޓޫރިޒަމް ދަށްވެފައިވާތީ، ރާއްޖޭގެ އެންމެ ބޮޑު ދެ ޓޫރިޒަމް ވިޔަފާރިވެރިން ކަމަށްވާ ގާސިމް އިބްރާހިމާއި މުހައްމަދު އުމަރު މަނިކް (އެމްޔޫ މަނިކް) ގެ ރިސޯޓުތައް ވެސް ވަނީ ބަންދުކޮށްފަ އެވެ. ގާސިމް އިބްރާހިމްގެ ޕެރަޑައިސް އައިލެންޑް ރިސޯޓު ނޫން ހުރިހާ ރިސޯޓުތައް ވަނީ ބަންދުކޮށްފަ އެވެ.\nސަރުކާރުން ބުނެފައިވާ ގޮތުގައި ކޮވިޑް-19 ގެ ސަބަބުން މި އަހަރު ރާއްޖޭގެ ޓޫރިޒަމް 12 ޕަސެންޓު ދަށަށް ދާނެ އެވެ. މިއާއެކު ރާއްޖޭގައި ޓޫރިސްޓުން ހޭދަ ކުރާ ރޭގެ އަދަދު މިދިޔަ އަހަރާ އަޅާބަލާއިރު އަށް ޕަސެންޓާއި 21 ޕަސެންޓާ ދެމެދު މިންވަރަކަށް ދަށްވާނެ ކަމަށް ބެލެވިފައިވެ އެވެ.\nޓޫރިޒަމް ހީނަރުވުމުގެ ސަބަބުން ރާއްޖޭގެ އިގްތިސޯދަށް ބޮޑު ގެއްލުމަކާ ކުރިމަތި ވާނެ އެވެ. އޭގެ ސަބަބުން ރާއްޖެއަށް ލިބޭ އާމްދަނީ އިން 135.9 މިލިޔަން ޑޮލަރު އާއި 446.6 މިލިޔަން ޑޮލަރު އާ ދެމެދުގެ އަދަދަކަށް ގެއްލުންވުމުގެ ފުރުސަތު އެބައޮތް ކަމަށް ސަރުކާރުން ބުނެފައިވއެ އެވެ. ކުރިން ބެލިފައި އޮތީ ރާއްޖޭގެ އިގްތިސޯދީ ދުވެލި ހުންނާނީ 7.5 ޕަސެންޓުގައި ކަމަށެވެ. ނަމަވެސް މިހާރުގެ ލަފާ ކުރެވޭ ގޮތުގައި އިގްތިސޯދީ ދުވެލި 0.5 އާއި މައިނަސް 5.6 ޕަސެންޓަށް ވެއްޓޭނެ އެވެ.\nއިގްތިސޯދު އަމިއްލަ ފުށި ރިސޯޓް ރިސޯޓް + ކޮރޯނާ ވައިރަސް ކޮވިޑް-19 ކޮވިޑް-19 އިގެ ބަލާއާފާތް


ދެސަޖިދަ ދެމެދު - ފާފަ ފުއްސަވައިދެއްވުމަށް އެދެންޖެހޭ މުހިންމު ވަގުތެއް!\nނަމާދުކުރައްވަވާއިރު ދެސަޖިދަ ދެމެދުގައި އިންނަވައިގެން ރަސޫލް ﷺ ފާފަފުއްސަވައިދެއްވެވުމަށް އެދިވަޑައިގެންނެވިއެވެ. އަހަރެމެންވެސް އެދެމުއެވެ. ޛިކުރު ފަށަނީ ވެސް ފާފަފުއްސަވައިދެއްވެވުން އެދި ދަންނަވަމުންނެވެ.\nމިކަމުގައިވެސް ސުވާލަކީ ދެސަޖިދަމެދުގައި އިނދެ ޛިކުރުކުރާއިރު رَبِّ اغْفِرْ لِي ކިޔަމުން ތިމާ ތިމާގެމިލްކުވެރި ރައްބުގެ ޙަޟަރަތަށް ކުއްތަންވެ އިނދެ މިދަންނަވަނީ ތިމާގެ ފާފަތައް ފުއްވަވައިދެއްވެވުމަށްކަން ހިތަށް ގެނެވޭހެއްޔެވެ؟\nنْ حُذَيْفَةَ أَنَّ النَّبِيَّ صَلَّى اللَّهُ عَلَيْهِ وَسَلَّمَ كَانَ يَقُولُ بَيْنَ السَّجْدَتَيْنِ رَبِّ اغْفِرْ لِي رَبِّ اغْفِرْ لِي\n897 سنن ابن ماجه كتاب إقامة الصلاة والسنة فيها باب ما يقول بين السجدتين\n739 المحدث الألباني خلاصة حكم المحدث صحيح في صحيح ابن ماجه\nThe Prophet, peace and blessings be upon him, used to say between the two prostrations, “Lord, forgive me. Lord, forgive me.”\nSource: Sunan Ibn Mājah 897\nމިފަދަ ހުރިހާ ކަންކަން އެންމެ ބޮޑަށް ގުޅިފައ މިވަނީ ނަމާދުގައި ކިޔާތަކެތީގެ މާނަ އެނގުމާއި އަދި މާނަ ހިތަށް ގެނައުމާއިއެވެ. މީސްތަކުންނޭވެ! ބިޒީކަމުން ގިނަ އަޅުކަންތަކެއް ނުކުރެވިގެން އުޅޭއިރު ނަމާދުކުރުމުން ލިބެން އޮތް މިންވަރު ލިބިގަންނަން ގަދައަޅައި މަސައްކަތްކުރާށެވެ. އެކަން ކުރެވޭނީ ހަމަ ޚުޝޫޢަތްތެރިކަމާއިއެކު ނަމާދުކުރެވިގެންނެވެ.


vnews - Sirru hekin haaziru nukurevumuge sababun Farisge maidhuge adu ehun cancel kohfi\nސިއްރު ހެކިން ހާޒިރު ނުކުރެވުމުގެ ސަބަބުން ފާރިސްގެ މިއަދުގެ އަޑުއެހުން ކެންސަލް ކޮށްފި\nދިއްގަރު ދާއިރާގެ މެމްބަރު ފާރިސް މައުމޫން-- ވީފޮޓޯ: ޔޫސުފް ސޮފްވާން (ސޮއްޕެ)\nރައްޔިތުންގެ މަޖިލީހުގެ ދިއްގަރު ދާއިރާގެ މެމްބަރު ފާރިސް މައުމޫނާއި ދެކޮޅަށް ދައުލަތުން ހުށަހަޅާ ސިއްރު ހެކިން ހާޒިރު ނުކުރެވުމުގެ ސަބަބުން އޭނާގެ މައްޗަށް އުފުލާފައިވާ ޝަހުސު އޮޅުވާލުމުގެ ދައުވާގެ މިއަދުގެ އަޑުއެހުން ކެންސަލް ކޮށްފި އެވެ.\nމިއަދުގެ އަޑުއެހުމަކީ ދައުލަތުން ހުށަހަޅާ ސިއްރު ދެ ހެކިވެރިންގެ ހެކިބަސް ނަގާ އަޑުއެހުމެވެ. މިއަދުގެ ކެންސަލް ކޮށްފައިމިވަނީ މިިއަޑު އެހުން ސިއްރުން ކުރިއަށްގެންދަން ދައުލަތުން ނިންމާފައިވާތީ ސިއްރު ނުކުރުމަށް އޭނާގެ ވަކީލުން ކްރިމިނަލް ކޯޓަށް ސިޓީއެއް ހުށަހަޅާފައިވަނިކޮށެވެ.\nފާރިސްގެ މައްޗަށް އުފުލާފައިވާ ޝަހުސު އޮޅުވާލުމުގެ މިއަދުގެ އަޑުއެހުން ކެންސަލް ކޮށްފައިވައިރު މިމަހުގެ 13 ވަނަ ދުވަހަށް ތާވަލްކުރި ރިޝްވަތު ދިނުމުގެ މައްސަލައިގެ އަޑުއެހުން ދައުލަތުން އެދިގެން ވަނީ ކެންސަލް ކޮށްފަ އެވެ.\nފާރިސްގެ މައްޗަށް ހިންގާ ޝަރީއަތްތަކާ ގުޅިގެން އޭނާގެ ގާނޫނީ ވަކީލު މައުމޫން ހަމީދު ވިދާޅުވީ ގާނޫނުއަސާސީގެ ދަށުންނާއި ގާނޫނުގެ ދަށުން ފާރިސްއަށް ލިބިވަޑައިގަންނަވަންޖެހޭ ހައްގުތައް ލިބިވަޑައިނުގަންނަވާ ކަމަށެވެ. އެންމެ ކުޑަ މިނުން މައްސަލައިގެ ލިޔުންތައްވެސް ލިބިވަޑައިނުގަންނަވާ ކަމަށާއި ފާރިސްއާ ދެކޮޅަށް ހުށަހަޅާފައިވާ ހެއްކާއި ގަރީނާވެސް ހިއްސާކުރުމަށް ދައުލަތުން އިންކާރުކުރާ ކަމަށެވެ. މިއީ ހެކި ފޮރުވުން ކަމަށާއި ދައުވާ ސާބިތުކުރެވޭވަރުގެ ހެކި ހުރިނަމަ ހާމަކުރަންޖެހޭ ކަމަށް އޭނަ ވިދާޅުވި އެވެ.\nމިއަދުގެ އަޑުއެހުން ކެންސަލް ކޮށްފައިވާއިރު އޭނާގެ ވަކީލުން ވަނީ ޝަހުސު އޮޅުވާލުމުގެ މައްސަލައިގެ ޝަރީއަތް ދިގުލައިގެން ދިއުމުގެ އިތުރަށް އަވަސްއަރުވާލާފައި ގާތްގާތުގައި އަޑުއެހުންތައް ތާވަލްކުރުމަކީ ވެސް ވަރަށް ބޮޑު ކަންބޮޑުވުމެއްގެ ގޮތުގައި ފާހަގަ ކުރައްވާފަ އެވެ. އެހެން ހެދުމުން މައްސަލައާ ގުޅޭގޮތުން ފާރިސްއާ ބައްދަލުކޮށް ވާހަކަ ދައްކަން ވަކީލުންނަށް އެކަށީގެންވާ ވަގުތު ނުލިބޭ ކަމަށާއި މައްސަލައަށް ތައްޔާރުނުވެވޭ ކަމަށް ވަކީލުން ވަނީ ފާހަގަ ކުރައްވާފަ އެވެ. އަވަސް އަރުވާލައިގެން މިމައްސަލަ ކުރިއަށްގެންދަނީ ވަކި ތާރީހެއްގެ ކުރިން ފާރިސްގެ މައްޗަށް ހުކުމް ކުރުމަށް ކަމަށް ވެސް ވަކީލުން ތުހުމަތުކުރައްވަ އެވެ.\nޕީޕީއެމްގެ ދިދައާއި ލޯގޯ ހުއްދަނެތި ބޭނުން ކުރެއްވި ކަމަށް ބުނެ ޝަހުސު އޮޅުވާލުމުގެ ދައުވާއާއި ރައްޔިތުންގެ މަޖިލީހުގެ މެމްބަރުންނަށް ރިޝްވަތު ދެއްވި ކަމުގެ ދައުވާ ފާރިސްގެ މައްޗަށް ވަނީ އުފުލާފައެވެ. ފާރިސް ވަނީ ދެ ދައުވާއަށް ވެސް އިންކާރުކުރައްވާފައެވެ.


Modi ge kaamiyaabee aa eku India ge Muslimunnah vaanee kihiney? | Mihaaru\nމޯދީގެ ކާމިޔާބީއާ އެކު އިންޑިއާގެ މުސްލިމުންނަށް ވާނީ ކިހިނެއް؟\n29 މެއި 2019 - 08:40 10 comments\nއިންޑިއާގެ ބޮޑުވަޒީރު ނަރެންދުރާ މޯދީއަށް އިތުރު ތާއީދާ އެކު އާ ދައުރެއް ލިބި ވަޑައިގެންނެވުމުން އެ ގައުމުގެ ބައި މަދު މުސްލިމުންގެ އިތުބާރު ހޯއްދަވަން މަސައްކަތް ފައްޓަވައިފި އެވެ.\nމޯދީ ވިދާޅުވީ އޭނާގެ ބާރަތިޔާ ޖަނަތާ ޕާޓީ (ބީޖޭޕީ) އަށް މުސްލިމުންގެ އިތުބާރު ބޭނުންވާ ކަމަށެވެ.\nމޯދީ މި މޭރުމުން ވާހަކަ ދެއްކެވި އިރު އޭނާގެ ބީޖޭޕީއަށް އިންޑިއާގެ އާއްމު އިންތިހާބު ކާމިޔާބުވީ މުސްލިމުންނާ ވަރަށް ދެކޮޅު ކެމްޕޭނެއްގެ ތެރެއިންނެވެ.\n"އިދިކޮޅު ޕާޓީތަކުން ވަނީ ބައި މަދު [ނަސްލުތަކާއި ދީންތަކުގެ]މީހުންނަށް އޮޅުވާލާފައި. ސިއްހީ ހިދުމަތާއި ތައުލީމު ފަދަ އެމީހުންގެ އަސާސީ ބޭނުންތަކުގެ ވާހަކަ ނުދައްކައި،" މޯދީ ވިދާޅުވި އެވެ.\nއިންޑިއާގައި، ހިންދޫންނަށް ވުރެ މުސްލިމުންގެ އަދަދު މަދަސް އެއީ ދުނިޔޭގެ ދެ ވަނަ އަށް އެންމެ ބޮޑު މުސްލިމް އާބާދީ އެވެ. އެގޮތުން މުސްލިމުންގެ އަދަދު 170 މިލިއަނަށް ވުރެ ގިނަ އެވެ.\nއަލަށް އިންތިހާބުވި ޕާލަމެންޓް މެމްބަރުންނާ މުހާތަބު ކުރައްވަމުން މޯދީ ތުހުމަތުކުރެއްވި ގޮތުގައި އިދިކޮޅު ޕާޓީތަކުން ވަނީ ވޯޓު ހޯދުމުގެ ބޭނުމުގައި ބައި މަދު މީހުންގެ ހިތްތަކަށް ޚިޔާލީ ބިރުވެރިކަމެއް ވައްދައިފަ އެވެ.\nބީޖޭޕީއަކީ މުސްލިމުންނާ ދެކޮޅު ބައެއް ނޫންކަން ވިސްނައި ދެއްވުމަށް މޯދީ މަސައްކަތް ކުރެއްވި ނަމަވެސް މުސްލިމުން އެކަން ބަލައެއް ނުގަނެ އެވެ.\n"ނަތީޖާ އިއުލާނު ކުރިތާ ގަޑި އިރުތަކެއްގެ ތެރޭގައި، މޯދީގެ ކާމިޔާބީގެ އުފާ ފާޅުކުރި މީހުން ވަނީ އެތައް ތަނެއްގައި މުސްލިމުންނަށް ފާޅުގައި ހަމަލާ ދީފައި،" މުސްލިމުންގެ އިސް ސިޔާސީ ލީޑަރެއް ކަމަށް ވާ އަސަދުއްދީން އުވައިސީ ވިދާޅުވި އެވެ.\nއޭނާ އަކީ އޯލް އިންޑިއާ މަޖުލިސޭ އިއްތިހާދުލް މުސްލިމީން ޕާޓީގެ ރައީސެވެ.\nމޯދީ އިންތިހާބު ކާމިޔާބު ކުރެއްވި ފަހުން މިހާތަނަށް މުސްލިމުންނަށް ހަމަލާ ދިނުމުގެ ފަސް ހާދިސާއެއް ވަނީ ހިނގައިފަ އެވެ. މަދްޔަޕްރަދޭޝް ސްޓޭޓްގައި ގެރި މަސް ގެންގުޅޭ ކަމަށް ތުހުމަތުކޮށް މުސްލިމުންގެ ތިން މީހަކަށް އަނިޔާކުރި އިރު އޭގެ ތެރޭގައި އަންހެނަކު ވެސް ހިމެނެ އެވެ.\nއުވައިސީ ވިދާޅުވީ މުސްލިމުންނަށް މޯދީ އަޅުއްވައިލައްވާ ނަމަ ގެރި ހިމާޔަތް ކުރުމުގެ ނަމުގައި އުޅޭ މީހުން މުސްލިމުންނަށް އަނިޔާކުރުން ހުއްޓުވަން ޖެހިވަޑައިގަންނަވާ ކަމަށެވެ.\nކެމްޕޭން ކުރީ މުސްލިމުންނާ ދެކޮޅަށް\nހިއުމަން ރައިޓްސް ވޮޗް އިން އާއްމުކޮށްފައިވާ ރިޕޯޓެއްގައި ވާ ގޮތުގައި މޯދީގެ ވެރިކަމުގެ ފަސް އަހަރުގެ ތެރޭގައި ހަވަރުއެއްވެ ތަޅައި އަނިޔާކޮށް 44 މީހަކު މަރާލާފައިވެ އެވެ. އޭގެ ތެރޭގައި ގިނައީ ގެރި ހިމާޔަތް ކުރުމުގެ ނަމުގައި ހިންދޫން ހިންގި ޖަރީމާތަކުގައި މަރުވި މުސްލިމުންނެވެ.\nއެފަދަ ޖަރީމާތައް ހުއްޓުވަން މޯދީގެ ސަރުކާރުން އެކަށީގެންވާ މަސައްކަތެއް ކޮށްފައި ނުވާ އިރު ބީޖޭޕީން މި އިންތިހާބަށް ކެމްޕޭން ކުރަމުން ދިޔައީ މުސްލިމުންނަކީ ހިންދޫންނަށް އޮތް ނުރައްކަލެއްކަމަށް ބުނަމުންނެވެ. އިންތިހާބީ ވައުދުތަކުގެ ތެރޭގައި ހުރީ މުސްލިމުންނާ ދެކޮޅު ކަންކަމެވެ. ހިޖުރަކޮށްފައިވާ މުސްލިމުންނަށް އިންޑިއާގެ ރަށްވެހިކަން ގެއްލޭ ގޮތަށް ގާނޫނު ހެދުމުގެ ވައުދު ވެސް އޭގެ ތެރޭގައި ހިމެނެ އެވެ.\nތަޖުރިބާކާރު ނޫސްވެރިޔާ އަދި ލިއުންތެރިޔާ ސައީދު ނަގްވީ ވިދާޅުވީ ބީޖޭޕީއަށް ލިބުނު ކާމިޔާބީގެ މައިގަނޑު ސިއްރަކީ ވެސް ދީނީ މިފަދަ ބައިބައިވުންތައް ކަމަށެވެ.\n"މިފަދަ ބައިބައިވުމެއް އެންމެ ފަހުން ފެނިފައި ވަނީ ޕާޓިޝަންގެ ދުވަސްވަރު، [އިންޑިއާ އާއި ޕާކިސްތާން އުފެދުނު ދުވަސްވަރު]،" ނަގްވީ ވިދާޅުވި އެވެ.\nއޭރު ހިނގި ހަމަނުޖެހުންތަކުގައި އެއް މިލިޔަން މީހުން މަރުވެ، 17 މިލިޔަން މީހުންގެ ގެދޮރު ގެއްލުނެވެ. އެއީ ފަހުގެ ތާރީހުގައި ދުނިޔޭގައި ހިނގި އެންމެ ހިތާމަވެރި އެއް ހާދިސާ އެވެ.\n"އިންތިހާބުން ލިބުނު ކާމިޔާބީއާ އެކު ހިންދޫންގެ ގިނަ މީހުން ގަބޫލުކުރަނީ ހިންދޫ އިންޑިއާއަކަށް އެމީހުން ކުރާ، އަދި މިހާތަނަށް ނުފުދި އޮތް އުއްމީދު ދެން ހާސިލުވާނެ ކަމަށް. ކުރިއަށް އޮތް އަހަރުތަކުގައި އެ މަސައްކަތް ވާނީ ވަރުގަދަ،" ނަގްވީ ވިދާޅުވި އެވެ.\nއިތުރު ލިޔުންތައް އިންޑިއާ ހަމަނުޖެހުން މުސްލިމުން ނަރެންދުރާ މޯދީ


ކުރީސަފުގަ ޖާގަ އޮއްވައި ފަހަތުގަ ތިބޭ މީހުންނަށް ޖަޒާއާއި ދަރަޖަ ދެއްވެވުމުގަ އަދި ރަޙްމަތް ލެއްވެވުމުގަ ފަހަށް ޖައްސަވާނެ!: ޙަދީޘް – ދިވެހި ނޫސް\nHome ⁄ ދީން ⁄ ކުރީސަފުގަ ޖާގަ އޮއްވައި ފަހަތުގަ ތިބޭ މީހުންނަށް ޖަޒާއާއި ދަރަޖަ ދެއްވެވުމުގަ އަދި ރަޙްމަތް ލެއްވެވުމުގަ ފަހަށް ޖައްސަވާނެ!: ޙަދީޘް\nބައެއް މީހުން ނަމާދަށް ގޮސް މިސްކިތަށް އެރުމަށްފަހު ކުރީ ސަފުތައް ފުރަން ސަމާލުކަން ނުދީ ފަހަތު ސަފުތަކުގައި މަޑުކުރެއެވެ. އެއީ ކުރަން ހެޔޮވާވަރުގެ ކަމެއް ނޫންކަން މިޙަދީޘްފުޅުން އެނގިގެންދެއެވެ.\nމާތް ﷲ ރުއްސުންލެއްވި އަބޫސަޢީދުގެ ކިބައިން ރިވާވެގެންވެއެވެ. ރަސޫލް (ޞޢވ) އަށް، އެކަލޭގެފާނުގެ ބައެއް އަޞްޙާބު ބޭކަލުން މާފަހަތުގައި ތިއްބަވާތަން ފެނިވަޑައިގެން، އެބޭކަލުންނާއި މުޚާޠަބްވެވަޑައިގެން ޙަދިޘްފުޅު ކުރެއްވެވިއެވެ. “ކުރިއަށް ޖެހިލާށެވެ! ތިމަންކަލޭގެފާނުންގެ އަރިހަށް އައިސް ފުރަތަމަ ސަފު ފުރިހަމަކުރާށެވެ! އަދި ދެވަނަ ސަފުގެ މީހުން ތިއަބައިމީހުންނަށް ތަބަޢަވާހުށިކަމެވެ. ސަފުތަކަށް އައުމުގައި ފަސްޖެހޭ މީހުންނަށް ޖަޒާއާއި ދަރަޖަ ދެއްވެވުމުގައި އަދި ރަޙްމަތް ލެއްވެވުމުގައި މާތް ﷲ އެއުރެން ފަހަށް ޖައްސަވާނެތެވެ!\nއަދި އެހެން ރިވާޔަތެއްގައި އައިސްފައިވަނީ، ބައެއް މީހުން މިސްކިތުގެ ފަހަތުގައި ތިއްބައި ރަސޫލް (ޞޢވ) އަށް އެތަން ފެނިވަޑައިގެން މިފަދައިން (އިސްވެ ބަޔާންކުރެވުނު ފަދައިން) ޙަދީޘްފުޅު ކުރެއްވެވި ކަމަށެވެ.\n– ޞަޙީޙް މުސްލިމް: 662\nވީމާ ނަމާދަށް ގޮސް މިސްކިތަށް އަރާ ތަރުތީބުން އެންމެ ކުރީ ސަފުން ފެށިގެން ސަފުތައް ފުރަމުން ގެންދާށެވެ! ނޫންނަމަ ސަފުތަކަށް އައުމުގައި ފަސްޖެހޭ މީހަކަށްވެ ޖަޒާއާއި ދަރަޖަ ދެއްވެވުމުގައި އަދި ރަޙްމަތް ލެއްވެވުމުގައި މާތް ﷲ ފަހަށް ޖައްސަވާނެ މީހަކު ކަމުގައިވެދާނެއެވެ!\nމިއީ އެއްވެސް މީހަކު އެދޭނެ ކަމެއް ނޫނެވެ! ނަމާދަށް ދަނީ މާތް ﷲ ގެ ޙަޟްރަތުން އެންމެ މަތިވެރި ޖަޒާއާއި އެންމެ މަތިވެރި ދަރަޖަ ލިބިގަތުމަށާއި އަދި އެންމެ ހެޔޮ ރަޙްމަތް ލެއްވެވުން އެދިގެންނެވެ.


barcelona molhuve 8 point ge leedeh hoadhaifi\nނޮވެމްބަރު3ގައި އިންޑިޔާއިން އެހީވިއިރު ...\nމެސީގެ ފުޓްބޯޅައިގެ ކެރިއަރުގައި ކާމިޔާބުކުރި 600 ވަނަ ލަނޑުން އެތުލެޓިކޯ މެޑްރިޑާއި ބާސެލޯނާ ބައްދަލުކުރިމެޗުން ބާސެލޯނާ މޮޅުވެއްޖެވެ.\nމިމެޗްގައި ބާސެލޯނާއިން ކާމިޔާބުކުރި ލަނޑު މެޗްގެ 21 ވަނަ މިނިޓްގައި ލިބުނު ހިލޭޖެހުމަކުން ކާމިޔާބުކޮށްދިނީ މެސީއެވެ. މިއީ މެސީގެ ފުޓްބޯޅަ ކެރިއަރުގައި އެތުލެޓިކޯ ކޮޅަށް ޖެހި 28 ވަނަ ލަނޑެވެ.\nބާސެލޯނާގެ ދަނޑުގައި ރޭ ކުޅުނު މިމެޗުުގައި ލަނޑު ޖަހާނެ ގިނަ ފުރުސަތުތަކެއް ބާސެލޯނާގެ ކުޅުންތެރީންނަށް ލިބިގެން ގޮސްފައިވެއެވެ.\nރޭ ކުޅެވުނު މިމެޗާއެކު ސްޕެނިޝް ލަލީގާގެ އެއްވަނައިގައި ކުޅުނު 27 މެޗުން ލިބުނު 69 ޕޮއިންޓާއެކު ބާސާ އޮތް އިރު، ދެވަނައިގައި އޮތް އެތުލެޓިކޯއަށް 27 މެޗުން ލިބިފައިވަނީ 61 ޕޮއިންޓެވެ. އަދި ތިންވަނައިގައި އޮތް ރެއާލް މެޑްރިޑަށް ލިބިފައިވަނީ 54 ޕޮއިންޓެވެ\nދެކުނު އޭޝިއާގެ ގައުމުތަކަށް ސްޕެނިޝް ލަލީގާގެ މެޗުތައް ދެއްކުމުގެ ރައިޓްސް ދުނިޔޭގެ އެންމެ ބޮޑު ސޯޝަލް މީޑިއާ ނެޓްވޯކް ...


( ޖެނުއަރީ 2019 އާ ގުޅޭ)\nއީޝަލް މަޑުޖެހިލުމުން މިޒަރެން ފަސްއެނބުރި ބަލާލިއެވެ. އެހިނދު މީކާޢީލްއާއި ޒިޔަޒެލް ވެސް އެނބުރިލީ ވީގޮތެއް އޮޅުން ފިލުވާށެވެ. އީޝަލްގެ ނަޒަރު އަމާޒުވެފައި ހުރި ދިމާ ފެނުމުން އެ ދިމާއަށް ޒިޔަޒެލް ބަލާލިއެވެ.\n"އެ ހުރީ އަހަރެމެންގެ އިންތިޒާރުގައި" މާނަފުން ހިނިތުންވުމަކާއެކު ޒިޔަޒެލް ބުންޏެވެ. އަވަސްއަވަހަށް މީކާޢިލް އެ ދިމާއަށް ބަލާލިއެވެ. ނަމަވެސް އޭނާގެ ލޮލަށް ފެންނަންވާއިރަށް އެތަނުގައި ސިއްރުން ބަލަން ހުރި ޖިންނިއެއް ޣައިބުވެއްޖެއެވެ. މަޑުނުކޮށް ކުރިއަށް އައުމަށް އީޝަލްއަށް މީކާޢިލް ގޮވާލިއެވެ.\nގަނޑުވަރުގެ ފާރުތައް އުސްވެފައި ހުދެވެ. ވަށައިގެން ފެންނަނީ ސާފުތާހިރުކަމެވެ. ކޮޅުކޮޅަށް ހޭލަމޭލަވަމުންދިޔަ ޖިންނިތަކުގެ ފޭރާން ވެސް ހުދެވެ. އަޅާފައި ތިބޭ ލިބާސްތަކުގެ އަތްތައް ދިގުވެފައި ހެދުމުގެ ފަސްބައިގައި އެބައިމީހުންގެ ފައިތައް ފޮރުވިފައިވެއެވެ. ހަރަކާތްތެރިވުމުގެ ތެރޭގައި ވެސް އެބައިމީހުންގެ ފައިތިލަތަކެއް ނުފެނެއެވެ. ވަށައިގެންވަނީ ފެހިކަމެވެ. ބޯގަސްތަކުގެ ތެރެއިން އެތައް ކުލައެއްގެ މާތައް ފަރިވެފޮޅިވެފައި އޮތެވެ. ބައެއް ގަސްގަހުގެ އޮފިތައް މާތަކުން ބަރާވެ އެލިގެން ގޮސް ބިމުގައި ޖެހިފައި ހުއްޓެވެ. އަޖައިބުވާހާ ހިތްގައިމު މާޙައުލެކެވެ.\nފާރަވެރިންނާއެކު ގަނޑުވަރަށް ވަންނަން އައި މީކާޢިލްމެން ފެނި އެ ހިސާބުގައި މަސައްކަތް ކުރަން ތިބި ޖިންނީން އެ މީހުންގެ މަސައްކަތްތައް ހުއްޓާލައި ސަލާމް ގޮވާލިއެވެ. އެއިން ކޮންމެ ޖިންނިއަކަށް މީކާޢިލް ބަލާލައި ބޯޖަހާލަމުން ހިނިތުންވުމެއް ރައްދުކުރިއެވެ. އެކުޑަކުޑަ އިޝަރާތާއެކު ވެސް އެތަނުގައި ތިބި ޖިންނީންގެ އުފާވެރިކަން އެތައް ގުނައެއް އިތުރުވިކަން އެ މީހުންގެ މޫނާއި ހިނިތުންވުންތަކުން ދޭހަވެއެވެ.\nއުސްއޮޅިއެއް ގިރާކޮށް އެތެރެއަށް މީކާޢިލްމެން ވަނެވެ. އޭރު ދިމާ ކުރިމަތިން ގަނޑުވަރަށް ވަންނަން ހުރި މައިދޮރު ފެނެއެވެ. އެ ހިސާބުގައި ހައްދާފައި އޮތް ތަފާތު މާތަކުން މާޙައުލުގައި ހުވަދުލެވިފައި ވެއެވެ. އެ ލުއިލުއި މީރު ވަހުން ނަފްސުގެ ހަމަޖެހުން އިތުރުކޮށްދެއެވެ. އުތުރު ފަރާތަށް ވާގޮތަށް ވަރުގަދަކޮށް ހެދިފައި ހުރި ބޮޑު ނިކަ ގަހެއް ހުރިއިރު ގަހުން އެލިފައި ހުރި އަޅޯތަކުގައި އުނދޯލި ހަދާފައި ހުއްޓެވެ. ގަހުގެ ހިޔާ އެޅޭ ހިސާބުގައި އަށިތައް ބަހައްޓާފައި ހުއްޓެވެ. ބިންމަތީގައި އޮތީ ކަށިވެލިލާފައެވެ. މައިދޮރާ ހަމައަށް އާދެވުމުން ފާރަވެރީން އެ ހިސާބުން މަޑުކުރީއެވެ. އަދި ދޮރުމަތިން އެހެން ބަޔަކު މީކާޢިލްމެންނާ ހަވާލުވެއްޖެއެވެ.\n"އަޅުގަނޑުމެންނަށް މިއަށްވުރެ އެތެރެއަށް ދިއުމުގެ ހުއްދަ ލިބިގެން ނުވޭ" ފާރަވެރީންގެ ތެރެއިން އިހު ވާހަކަދެއްކި ޖިންނި ކުރިއަށް ޖެހިލައި ބުންޏެވެ. އޭނާއަށް ޒިޔަޒެލް ޝުކުރުއަދާކުރިއެވެ. އެއާއެކު އެބައިމީހުން އަވަސްވެގަތީ އެ މީހުންގެ ވަޒީފާއަށް އެނބުރި ދިއުމަށެވެ.\n"ސާހިބު ހުންނެވީ އުސްގެކޮޅުގައި، ވިދާޅުވީ މެހެމާނުން ގޮވައިގެން ސީދާ އެތަނަށް އައުމަށް" ޒުވާން ޖިންނި ވާހަކަދެއްކިއެވެ. އެއާއެކު އޭނާގެ ގާތުގައި ހުރި ހަރު ފިރިހެންމީހާ އޭނާއަށް ބަލާލި ގޮތުން ވަގުތުން ހިމޭންވިއެވެ.\n"ވާހަކަދެއްކުމުގެ ކަލޭގެ ދޫ ރައްކާތެރިކުރާތި، އެއީ އާދައިގެ މެހެމާނެއްނޫން، އެއީ ރަސްގެފާނުގެ ދަރިކަލުން... މީކާޢިލް، ދެން އެ ހުންނެވީ އަހަރެމެންގެ ތެރޭގައި ހުރި އެންމެ މޮޅު ހަކީމް، ރަސްގެފާނުގެ އަނބިކަނބަލުންގެ ހުރި ހަމައެކަނި ތިމާގެ ބޭފުޅާ، ނަން މަޝްހޫރު ކުޅަދާނެ ޒިޔަޒެލް އެއީ" ސިއްރުން ކަހަލަ ގޮތަކަށް ހަރުފިރިހެންމީހާ އޭނާގެ ގާތުގައި ހުރި ޒުވާނާއަށް ބުނެދިނެވެ. ވަގުތުން އެ ޒުވާނާގެ ދެ ލޯ ބޮޑުކޮށްލެވި ޖެހިލުންވުން މޫނުން ފާޅުވެގެންދިޔައެވެ. އިސްޖަހާލި ގޮތުން ހީވީ އިތުރު ވާހަކައެއް އޭނާ ދައްކަން ބިރުގަތީހެންނެވެ.\nމައްޗަށް އަރާނޭ ހަރުފަތްތަކެއްނުވާ އެ ގޭގެ ބައިތަކަށް އެ މީހުން އެރިއެވެ. އެންމެ މަތީގައި ހަދާފައި ހުރި ބައިގެ ދޮރުގައި ޓަކިދޭން ވީއިރަށް އެތެރެއަށް ފިރިހެންވަންތަ ރީތި އަޑެއްގެ ވެރިއަކު ސަލާމް ބަލައިގަތް އަޑުއިވުނެވެ. އަދި އެތެރެއަށް ވަނުމުގެ ހުއްދަ ދިނެވެ. އެއާއެކު ދިގު ދޮރުފަތް ދެފަރާތަށް ހުޅުވާލައި މީކާޢިލްމެން ގޮވައިގެން އެތެރެއަށް ވަނީ ހަރުކޮށް ހުރި ފިރެހެނާއެވެ. ޒުވާނާ މަޑުކުރީ ބޭރުގައެވެ.\nކަނޑާފައި ހުރި ބޮޑު ކުޑަދޮރުގެ ކައިރީ މަޑުކޮށްލައިގެން ހުރީ ކާކުކަން އެންމެންނަށް އެނގެއެވެ. އެކަކު ވެސް އިސްވެ އަނގަޔަކުން ނުބުންޏެވެ. އެހެން ހުއްޓާ ކުޑަދޮރުގެ ކައިރީ ހުރި ޖިންނި ވާހަކަދެއްކިއެވެ.\n"ހާރިސް... އެންމެން މި ހިސާބުން ފޮނުވާލައި، އަދި އަންހެނުންގެ ތެރެއަށް ކުއްޖަކު ފޮނުވައި ބަހީރާއާއި ބަލްޤިސްއަށް ޚަބަރުދޭން" އިވިގެންދިޔައީ ޢައިޒަންގެ އަޑެވެ.\n"ލައްބަ ސާހިބު" ހާރިސް ބުންޏެވެ. އަދި އޭނާ އެ ތަނުން ނުކުމެ ދޮރު ލައްޕާލިއެވެ.\n"ޒިޔަޒެލް" ކުޑަދޮރު ކައިރިން އެނބުރިލައި އައިޒަން ގޮވާލިއެވެ.\n"އައިޒަން" ހިނިތުންވެލައިގެން ހުރި ޒިޔަޒެލް ވެސް ގޮވާލީއެވެ. އަދި ކުރިއަށް ފިޔަވަޅު އަޅާލައި އައިޒަންގެ ގާތަށް އޭނާ ދިޔައެވެ. ދެ މީހުން އެކަކުއަނެކަކާ ކަރާއިކަރުޖައްސާ ސަލާމްކުރިއެވެ. އައިޒަންއާއެކު ޒިޔަޒެލް އެނބުރިލީ އެތަނުގައި ދެން ތިބި މީހުންނާ ދިމާއަށެވެ.\n"މީ ކާކުކަން އެނގޭތަ؟" ޒިޔަޒެލް އެހީ އީޝަލްގެ ގާތުގައެވެ. އެއާއެކު އީޝަލް މަޑުމަޑުން ބޯޖަހާލިއެވެ. އައިޒަންގެ ތުންފަތަށް ވެރިވީ ލުއި ހިނިތުންވުމެކެވެ.\n"ވަދެގެން އައިއިރު މަތީގައި ބަލަން ހުރީ ކާކުކަން މިހާރު އެނގިއްޖެ ދޯ" ޒިޔަޒެލް ބުނެލިއެވެ. މިފަހަރު ވެސް އީޝަލް ބޯޖަހާލީއެވެ.\n"މީކާޢިލް..." އައިޒަން އައިސް މީކާޢިލްގެ ކޮނޑުގެ ދެ ފަރާތުން ހިފަހައްޓާލިއެވެ. އެހާ ގާތުން ދަރިފުޅާ ބައްދަލުވުމުން އެކަމުގެ އުފާވެރިކަން އޭނާގެ ލޮލުން ފާޅުވޭވޭ ހުއްޓެވެ.\n"ބައްޕާ" މީކާޢިލްއަށް ބުނާނޭ އެއްޗެއް ނޭނގުނެވެ. ހަޤީޤަތުގައި އެ ހިތާއި ސިކުނޑީގައި އެތައް ވާހަކައެއް ވިއެވެ. ނަމަވެސް ދުލާ ހަމައަށް ގެންނަން ފަސޭހަނުވީއެވެ. ހުރި ފިޔަވަޅުމަތީ މަޑުކޮށްލައިގެން ހުރެ މީކާޢިލްގެ ކަނާއަތްފަރާތަށް އައިޒަންގެ އަތްތިލަ ދަމާލިއެވެ. އެހިނދު އެތަނުގައި ހުރި އީޝަލްއަށް ބަލާލެވުނީ މީކާޢިލްއަށެވެ. އައިޒަން ހިނިތުންވެލުމުން ޖެހިލުންވެފައި ހުރެ ވެސް އީޝަލް ކުރިއަށް ޖެހިލައި އައިޒަންގެ އަތުގެ ތެރެއަށް އަތްތިލަ ލައްވާލިއެވެ.\n"އީ..ޝަ..ލް" ލަސްލަހުން އައިޒަން ބުނެލިއެވެ. އަދި އީޝަލްގެ އަތުގައި ހިފަހައްޓާލައިގެން ހުރެ އަނެއް އަތުން އޭނާ އީޝަލްގެ ބޮލުގައި ފިރުމާލިއެވެ. އީޝަލްގެ ދަތްދޮޅީގައި ހިފައި އުފުލާލުމާއެކު އެ މޫނަށް ފަރުވާތެރިކަމާއެކު އައިޒަން ބަލާލިއެވެ. ކާފަ ދަރިފުޅު ފުރާފުރިހަމަ އަންހެނަކަށް ވެއްޖެކަން އައިޒަންއަށް އެނގުނެވެ.\nއީޝަލްގެ އަތަށް ދަމާލައި ސީދާކޮށްލުމާއެކު އައިޒަންގެ ވައަތުން އީޝަލްގެ ކޮނޑާދިމާގައި ބުރަކަށްޓަށް ވާގޮތަށް އޭނާ އިނގިލިތަކުން ބާރުކޮށްލައި ހަދާލި ގޮތަކުން އީޝަލްއަށް ލިބުނީ ކުއްލި ސިހުމެކެވެ. ބޭއިޚްތިޔާރުގައި އޭނާގެ ދެވަރަށް ހުޅުވިގެންދިއުމުން މިޒަރެންނާއި މީކާޢިލް ދުރަށް ޖެހިލިއެވެ.\n"ކާފާ" އީޝަލްއަށް ލިބުނު ސިހުމުގައި ގޮވާލިއެވެ. ހަމައެވަގުތު މީކާޢިލް ބައްޕާއޭ ގޮވާލި އަޑުއިވުނެވެ.\n"އެއްވެސް އައިބެއްނެތް" ފުޅާ ހިނިތުންވުމަކާއެކު ފަހަތަށް ފިޔަވަޅެއް އަޅާލައި އީޝަލްގެ ސޫރައަށް ބަލަން ހުރި އައިޒަން ބުނެލިއެވެ. އެއާއެކު ދެން ފެނުނީ އޭނާގެ ގާތުގައި ޒިޔަޒެލް އައިސް މަޑުކޮށްލި ތަނެވެ.\n"އަހަރެން ނުބުނަންތަ؟" ޒިޔަޒެލް ބުނެލިއެވެ.\n"އެކުއްޖާފުޅުގެ ވަރަ ތަފާތު... އޭނާއަށްވުރެ އެ މާ ބޮޑު... ޒިޔަޒެލް" އަޖައިބުވެފައި ހުރި ފަދަ ގޮތަކަށް އައިޒަން ބަލާލީ ޒިޔަޒެލްއަށެވެ.\n"އައިޒަން... ކަލޭގެ މީކާޢިލްގެ ދަރިއެކޭ އެއީ، ފުރިހަމަވާނެއެއްނު" ޒިޔަޒެލް ބުނެލީ ފަޚުރުވެރިކަމާއެކުއެވެ. މީކާޢިލް އަވަހަށް އައިސް އީޝަލްގެ ކޮނޑުގައި ފިރުމާލިއެވެ. ބޭއިޚްތިޔާރުގައި އައިޒަންއަށް ހީނލެވުނެވެ.\n"ކުޑަހިނދުކޮޅެއްގެ ތެރޭ އެ ތަދު ފިލާފާނެ، ކަންބޮޑުނުވޭ މީކާޢިލް... އެއީ އޭނާގެ ކާފަ، ކަލޭގެ ބައްޕަ... އޭނާ އެ ކުއްޖާއަށް އަނިޔާއެއްދޭނޭ ހީވަނީތަ" ހިނިއައިސްފައި ހުރެ ޒިޔަޒެލް ބުންޏެވެ. އޭނާއަށް ޖަވާބު ދިނުމުގެ ގޮތުން މީކާޢިލް ބޮލުން އިޝާރާތްކޮށްލިއެވެ.\n"މިޒަރެން" އައިޒަން ގޮވާލުމުން ވަގުތުން މިޒަރެން ކުރުނީސްކޮށް ސަލާމް ގޮވާލިއެވެ. އޭނާގެ ކޮނޑުގައި އައިޒަން އައިސް ޖަހާލީ ސަލާމް ބަލައިގަންނަމުންނެވެ.\n"ޙަފުލާ އޮތީ އަސުރުގެ ފަހުން، ބިންޏާމީންއާއި އޭނާގެ މީހުން އަންނާނީ އެހާއިރު، ހެނދުނުގެ ނާސްތާ ހުރީ ތައްޔާރުވެފައި..." އައިޒަން ގެ ވާހަކަތައް ނުނިމެނީސް އޭނާ ދޮރާ ދިމާލަށް ބަލާލިއެވެ. ހަމައެވަގުތު ދޮރުގައި ޓަކިދިން އަޑުއިވުނެވެ.\n"އެ އައީ ބަލްޤިސްއާއި ދަރިފުޅުގެ މަންމަ" މީކާޢިލްއަށް އައިޒަން ބުންޏެވެ. އަދި އެ މީހުންނަށް ވަނުމުގެ ހުއްދަ ދިނުމާއެކު ދޮރުހުޅުވާލިއެވެ. އެތެރެއަށް ވަން ގޮތަށް ބަލްޤިސް އައިސް އީޝަލްގެ ގައިގާ ބައްދާލައިފިއެވެ. ބަހީރާ އެންމެންނަށް މަރުޙަބާ ކިޔެވެ.\nޢާއިލާގެ ހުރިހާ މެންބަރުން އެއްތަންވާނޭ ވަގުތަކަށް އައިޒަން ކެތްތެރިކަމާއެކު އިންތިޒާރުކުރިއެވެ. ބަލްޤިސްގެ ކައިވެނި އައިޒަންގެ ހިތުގެ އެދުން ފުރިހަމަވުމަށް މެދުވެރިއަކަށްވީއެވެ. ކައިވެނީގެ ކަންކަމުގައި ދެ ދުވަހު މީކާޢިލްމެން ގަނޑުވަރުގައި މަޑުކުރާނޭކަން އެނގޭތީ އެކަމާ އައިޒަން ހުރީ ނުހަނު އުފަލުންނެވެ. އެތައް އަހަރަކަށްފަހު ފުރަތަމަ ފަހަރަށް މުޅި ޢާއިލާ އެއް ސުފުރާއަކުން ބައްދަލުވިއެވެ. ހެނދުނުގެ ނާސްތާ ކުރުމުގައި އައިޒަންއާއެކު އެހެންޏާ ބައިވެރިވާ އިސް ޖިންނީންގެ ބަދަލުގައި މިއަދު އޭނާ އިނީ ހަމައެކަނި ޢާއިލާގެ މެންބަރުންނާއެކުއެވެ. އޭނާގެ ނަޒަރު ގިނައިރު ހުއްޓިފައި ހުންނަނީ މީކާޢިލްއާއި އީޝަލްއަށެވެ. އިންސާނެއްގެ ފުށުން އުފަންވި ކުއްޖަކަށް އީޝަލް ވިޔަސް އޭނާގެ މީކާޢިލްގެ މީހުންނާ އެއްގޮތްކަން މާބޮޑެވެ. ގާތުން އީޝަލްގެ ކަންކަން ދުށުމަށް އައިޒަން ޝައުގުވެރިވަނީ އެހެންވެއެވެ. ދޭތެރެއަކުން ޒިޔަޒެލްގެ ގާތުން އީޝަލްގެ ޚަބަރުތައް އައިޒަންއަށް ލިބެއެވެ. އެހެންވިޔަސް ކާފަ ދަރިފުޅުގެ ހުނަރުވެރިކަން އަމިއްލަ ލޮލުން ދުށުމަށް އައިޒަންގެ ހިތް އެދެނީއެވެ.\nއަރާމުކޮށްލަން ކޮޓަރިއަށް ފޮނުވި އީޝަލް އޭނާގެ ކޮޓަރީގައި ނެތުމުން ބަލްޤިސް ހައިރާންވިއެވެ. އަވަސް އަވަހަށް އޭނާ ހޯދަމުން ދަނިކޮށް ގަނޑުވަރުގެ ބާނދީއެއްގެ ފަރާތުން ބަގީޗާގައި މީގެ ކުރީން ގަނޑުވަރުގެ ތެރެއިން ނުފެންނަ ޅަދޮޅު އަންހެންކުއްޖަކު އުޅޭތީ އެ ވާހަކަ ދައްކާކަމުގެ ޚަބަރު ލިބުނެވެ. ބަލްޤިސް ބަގީޗާގެ ތެރެއަށް ވަދެގެން އައިއިރު ވަށްކޮށް އުސްކޮށް ހަދާފައި ހުރި ބޮޑު ފައްވާރާގެ ދާރަމަތީ އިށީނދެ އިން އީޝަލް ފެނުނެވެ. ހިމޭންވެފައި ފެންގަނޑަށް ބަލަހައްޓައިގެން އިންއިރު އެ މޫނުން ބަލްޤިސްއަށް ފެނުނީ މީގެ ކުރިން ދުވަހަކުވެސް ދެކެފައިނުވާ އަސަރެކެވެ. ޚިޔާލުތަކަކަށް ގެއްލިފައި އިންއިރު އީޝަލްގެ މޫނުގައިވަނީ މޮޅިވެރިކަމަގެ އަސަރެވެ. އިރުކޮޅަކު އިނދެފައި އީޝަލްގެ އަތުގެ ހިނގިލިތަކުން ފެންގަނޑާ ކުޅެލިއެވެ. މަޑުމަޑުން ބަލްޤިސް އައިސް އީޝަލްއާ ކުރިމަތިވާނޭހެން ފައްވާރާގެ ދާރައިގައި އިށީނެވެ. އޭނާގެ ހިލަންވުމާއެކު ނިކަން އަވަހަށް އީޝަލްގެ މޫނުގެ ކުލަވަރު ބަދަލުވެގެން ދިޔަގޮތް ވެސް ބަލްޤިސް ދެނެގަތެވެ.\n"ބޮޑުދައިތަ ތައްޔާރެއްނުވަންތަ؟" ހިނިތުންވުމަކާއެކު އީޝަލް އެއްސެވެ. އެ ސުވާލަށް ޖަވާބެއް ދިނުމުގެ ބަދަލުގައި އީޝަލްގެ ދެއަތްތިލައިގައި ބަލްޤިސް ހިފާލައި ގާތަށް ދަމާލިއެވެ.\n"ކޮންކަމަކާ ފިކުރުބޮޑުވެފައި ތި އިނީ؟... މި މާޙައުލު ކަމުނުދަނީތަ؟ ފޫހިވާނަމަ ދައްތަ ހޯދަން އައިނަމަ، ނޫނީ މާމަ ގާތަށް ދިޔަނަމަ... ކީއްވެ އެކަނިމާ އެކަނި މިތާ ތިއިނީ" ބަލްޤިސް އިނީ ފަރުވާތެރިކަމާއެކު އީޝަލްއަށް ބަލާށެވެ.\n"ކަމެއްނުވޭ... މިތަން ރީތިކަމުން މަޑުކޮށްލާ ހިތްވީ" އީޝަލް މިފަހަރު ވެސް ވާހަކަދެއްކީ ހިނިތުންވުމަކާއެކުއެވެ. ބަލްޤިސްއަށް އީޝަލްގެ ވާހަކަތައް ޤަބޫލުކުރަން ދަތިވިއެވެ.\n"ހިނގާ ދައްތައާއެކު" ބަލްޤިސް ތެދުވަމުން ބުންޏެވެ.\n"ކުޑައިރުކޮޅަކު މިތާ މަޑުކޮށްލިޔަސް އެންމެ ރަނގަޅުތަ؟" އީޝަލް އަހާލިއެވެ.\n"އީޝަލް... ވީގޮތެއް ބުނެބަލަ؟... ކަމެއްނުވަންޏާ ތިހެން އެކަންޏެއް ނީންނާނެ، ކަމެއް ދިމާވީތަ؟ ޖިންނީންގެ ތެރެއިން އަޑެއް އިވުނީތަ؟" ބަލްޤިސް އިންތިހާއަށް ކަންބޮޑުވިއެވެ.\n"އީޝަލް ނުދާނަމަ ދައްތަ ވެސް ނުދާނަން" ބަލްޤިސް މިހެން ބުނެ އިހު އިން ގޮތަށް އިށީނދެއްޖެއެވެ.


Koba Mifaharu Eid Faahaga Kuran Dhanee Kon Rashakah?\nއީދު ފާހަގަ ކުރުން....\nކޮބާ މި ފަހަރު އީދު ފާހަަގަކުރަން ދަނީ ކޮށް ރަށަކަށް؟\n20 ޖޫން 2022 - 17:23:46\nމި ފަހަރުގެ އީދްވެސް ވަރަށް ކުލަ ގަދަކޮން ފާހަގަ ކުރަން އޮތީ ހަަމަޖެހިފައެވެ.\nރާއްޖެތެރޭ އެކި ރައްށުގައިވެސް މި ފަހަރުގެ އީދު ވަރަށް ފޯރި ގަދާނެ ކަމަށް ދަނީ ބުނަމުއްނެއެވެ. ކުޑަ އީދޭ އެއްގޮތަށް މި ފަހަރުގެ ބޮޑު އީދައްވެސް މާފުށި އޮތީ ރެޑީވެފައެވެ. މި އަހަރުގެ އެންމެ ގިނަ ބަޔަކު ކުޑަ އީދު ފާހަގަ ކުރަން ދިޔަ ރަށަކައް މާފުށިވާނެއެވެ. ކުޑަ އީދޭ އެއްގޮތަށް މާލޭގައިވެސް ހަމަ އެހާ ފޯރި ގަދަވާނެއެވެ. މި ފަހަރު އީދު ކުލަ ގަދަކޮން ފާހަގަ ކުރަން ހަމަ ޖެހިފައިވާ ރައްތަކު ތެރޭގައި ކ. ގުރައިދޫ، ކ. ހިންމަފުށި، ނ. ވެލިދޫ، ބ. ދަރަވަންދޫ ގެ އިތުރުން އެތަކެއް ރައްތަކެއް ހިމެނެއެވެ.\nކޮވިޑްގެ ބަލިން އަރައިގަތުމަށް ފަހު އީދު ފޯރި ގަދަކޮން ބޭއްވޭ މީ ފުރަތަމަ އަހަރެެވެ. އެހެން ކަމުން މަސައްކަތުގެ މާހައުލުން އެއްކިބާބެލާ އާއިލާއި ރައްޓެހިއްނާ އެކީ މި ފަހަރުގެ އީދު ފާހަގަ ކުރަން ކޮންމެސް ރަށަކަށް ނޫނީ ކޮންމެސް ކަމެއްކޮއްލަން ވާނެއެވެ.\nއީދު ކުލަ ގަދަކޮން ފާހަގަ ކުރާ ރަށެއްގައި ރައްޓެއްސެއް ނޫނީ އާއިލާ މީހަކު ހުރިނަމަ އެރަށަކަށް ގޮސްލާ ކުޑަކޮން ސިނކުޑި ތާޒާކޮއްލަން އެބަޖެހެވެ. މީގެ ސަބަބުން މީހާ ގެ ސްޓްރެސް ފިލާގެން ދާނެއެވެ.\nމާލެއިން ބޭރައް ނުދެވޭ ފަރާއްތަކުން މާލޭގައި ފާހަގަ ކުރާ އީދުގެ ހަރަކާތް ތަކުގައި ބައިވެރި ވެލަން ވާނެއެވެ. އެހެން ކަމުން އިތުރު ވިސްނުމަށް ނުގޮސް މި ފަހަރުގެ އީދު ކުލަ ގަދަކޮން ފާހަގަ ކޮއްލަން ހިނގާށެވެ.


ޖުލައި 2018 ގައި މީރާއަށް 2.1 ބިލިއަން ރުފިޔާ ބަލައިގެންފައިވާކަމަށް އެ އޮތޯރިޓީން މައުލޫމާތު ދީފިއެވެ. މިއީ ވޭތުވެދިޔަ އަހަރުގެ މި މުއްދަތުގައި ލިބުނު އާމްދަނީއާ އަޅައިބަލާއިރު %2.0 އިތުރު އަދަދެކެވެ. އަދި، މިއީ މި އަހަރުގެ މި މުއްދަތުގައި ލިބޭނެކަމަށް އަންދާޒާކުރި އަދަދަށްވުރެ %0.1 އިތުރު އަދަދެކެވެ.\nޖުލައި 2018 ގައި އެ އޮތޯރިޓީއަށް ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ ބީ.ޕީ.ޓީއެވެ. އެއީ %43.9 ނުވަތަ 934.50 މިލިއަން ރުފިޔާއެވެ. ދެން އެންމެ ބޮޑު އާމްދަނީއެއް ލިބިފައިވަނީ ޖީ.އެސް.ޓީއިންނެވެ. އެއީ %24.4 ނުވަތަ 519.13 މިލިއަން ރުފިޔާއެވެ. މީގެ އިތުރުން، ބޭންކް ޕްރޮފިޓް ޓެކްސްގެ ގޮތުގައި %16.4 ނުވަތަ 348.21 މިލިއަން ރުފިޔާ، ޓޫރިޒަމް ލޭންޑް ރެންޓުގެ ގޮތުގައި (105.32 މިލިއަން ރުފިޔާ ނުވަތަ %4.9)، ގްރީން ޓެކްސްގެ ގޮތުގައި (44.03 މިލިއަން ރުފިޔާ ނުވަތަ %2.1) އަދި އެހެނިހެން ޓެކުހާއި ފީގެ ގޮތުގައި ލިބިފައިވާ (177.60 މިލިއަން ރުފިޔާ ނުވަތަ %8.3) ހިމެނެއެވެ.\nގުޅުންގުރި ލިޔުންތައް: https://www.mira.gov.mv/reports/July18.pdf


ލެޕްޓޮޕެއް ގަންނައިރު ބަލަންޖެހޭ ކަންތައްތައް — Ihavandhoo.com\nލެޕްޓޮޕެއް ގަންނައިރު ބަލަންޖެހޭ ކަންތައްތައް\n17 ޖުލައި 20132މުހައްމަދު އިމްރާން\nމިޒަމާނަކީ އިލެކްޓްރޯނިކްސްގެ ޒަމާނެވެ. ނުވަތަ އިލެކްޓްރޯނިކް ސާމާނާ ނުލާ އަހަރެމެންގެ ދިރިއުޅުން ފުރިހަމަ ނުވާ ޒަމާނެވެ. ލެޕްޓޮޕަކީ، އުނގުގައި ބައިންދާލެވޭ ރަނގަޅު އެކުވެރިއަކަށް ވެއްޖެއެވެ. ޒަމާނީ އިންޓާރނެޓަށް އަހުލުވެރިވުމަށް މުޙިއްމު ރޯލެއް އަދާކުރާ ވަސީލަތަކަށްވެސް ލެޕްޓޮޕްވެއްޖެއެވެ. ގޭގައި ބަހައްޓާލެވޭ ބޮޑް ޑެސްކްޓޮޕްގެ ބަދަލުގައި ލެޕްޓޮޕް ހޯދަން ފަށައިފިއެވެ. ނަމަވެސް، ލެޕްޓޮޕެއް ގަންނައިރު ވިސްނާލަންޖެހޭ ނުކުތާތަކެއް އެބަހުއްޓެވެ.\nލެޕްޓޮޕެއް ގަންނައިރު ތިބާއަށް އަގުގެ ގޮތުން ލުއި އެއްޗަކަށް ގިނަފަހަރަށް ނަޒަރު ހުއްޓެއެވެ. ނަމަވެސް ލެޕްޓޮޕް ބޭނުންކުރަން ފެށުމަށްފަހު އޭގެ މައްޗަށް އަހުލުވެރިވާން ފެށީމާ މައްސަލަތަކެއް ނިކުންނަން ފަށައެވެ. ބައެއްފަހަރަށް، ޑޭޓާ ޓްރާންސްފާރ ރޭޓް ދައްވެގެން އެކަމުގެ ޝަކުވާ އަމިއްލަ ނަފުސާ ކުރެއެވެ. ރަނގަޅު ގުރެފިކުސް އެއް ނެތީތީ ގޭމް ނުކުޅެވުމުން އެވަރުގަނޑު ލެޕްޓޮޕަށް ބޭލޭތަންވެސް އާދެއެވެ. އެހެންކަމުން އަގަށްވުރެ ބޮޑަށް ތިމާގެ އިޚްސާސްތަކާގުޅޭ ލެޕްޓޮޕެއް ހޯދުން މުޙިއްމެވެ.\nޕްރޮސެސާރ އުފެއްދުމުގެ ދުނިޔޭގައި މަޤުބޫލު ދެކުންފުންޏެއް އުޅެއެވެ. އެއީ، އޭއެމްޑީ އާއި އިންޓެލް އެވެ. މިތަނުން ގިނަބައެއްގެ ސަމާލުކަން ހުއްޓެނީ، ތަޖުރިބާގެ ގޮތުން ކުރީގައިވާ އިންޓެލް އަށެވެ. އާއްމުކޮށް އިންޓެލް ޕްރޮސެސާރ އެއް އިންނަ ލެޕްޓޮޕެއް އޭއެމްޑީ ޕްރެސެސާރއެއް އިންނަ ލެޕްޓޮޕަކަށްވުރެ 200 ވަރަކަށް ރުފިޔާ އަގުބޮޑުވާނެއެވެ. އިންޓެލްގެ އެންމެ ފަހުގެ ޕްރެސެސާރއަކީ، ކޯރ އައި7އެކްސްޓްރީމް (Intel™ i7 Extreme) އެވެ. އާއްމުކޮށް އިންޓެލް އައި ޕްރޮސެސާރ އެއްނަމަ ވަރަށް އަވަސްވާނެއެވެ. ލެޕްޓޮގައި އިންޓެލް އައި ޕްރޮސެސާރ އާއްމުކޮށް 2.3 ގިގަ ހާރޓްޒް އައްވުރެ އަވަސްވާނެއެވެ. ސުޕެސިފިކޭޝަންގައި މިތަން ލިޔެފައިވާނީ Intel™i7 processor (2.5 GHz) މިގޮތަށެވެ. ގިގަހާރޑުސް މަތިވިވަރަކަށް އަވަސްވާނެއެވެ.\nއިންޓެލްގައި މިހާރު އެންމެ ރަނގަޅު އަދި އެންމެ އަވަސް ޕްރޮސެސާރ ތަކަކީ، dual core, i3, i5, i7 ފަދަ ޕްރޮސެސާރ ތަކެވެ.އޭމްޑީނަމަ އެތްލޯންގެ ޕްރޮސެސާރ ތަކާއި، ޓިޔުރޯންގެ ޕްރޮސެސާރގެ ލެޕްޓޮޕެއްގެ ސްޕީޑް ރަނގަޅުވާނެއެވެ.\nރޭމް ނުވަތަ ރެންޑަމް އެކްސަސް މެމޮރީ އަކީ، ލެޕްޓްގެ ހިތް ކަމުގައިވެސް ބުނެވިދާނެއެވެ. ސަބަބަކީ، ވަގުތީގޮތުން މީހަކު ކުރަމުންދާ މަސައްކަތެއް ރައްކާކޮށްފައިވާނީ ލެޕްޓޮޕްގެ މިމޮރީގައެވެ. ރޭމް މަތިވިވަރަކަށް އެއްފަހަރާ ކުރެވޭ މަސައްކަތްތައް ގިނަވެފައި އަވަސްވާނެއެވެ. މިސާލަކަށް، އެއްޗެއް ކޮޕީކުރަމުން އެހެން މަސައްކަތެއްވެސް ކުރެވިދާނެއެވެ. ރޭމްގެ ޑީޑީއާރު 1 ، ޑީޑީއާރު2އަދި ޑީޑީއާރު3ގެ ރޭމް ހުރެއެވެ. މިގޮތުން މިހާރު އެންމެ ރަނގަޅުވާނީ ޑީޑީއާރު3ގެ މެމޮރީއެކެވެ. އެގޮތުން ޑީޑީއާރު3ކަމުގައިވާނަމަ 1 ޖީބީ ނުވަތަ2ޖީބީ ފުދޭނެއެވެ. ބޭނުންނަމަ އެއައްވުރެ މަތީ ރެމް އެއްގެ ލެޕްޓްޕެއްވެސް ހޯދިދާނެއެވެ.\n3ޑީ ގުރެފިކުސްއެއް ހިމެނޭލެޕްޓޮޕެއްނަމަ ގުރެފިކްސް ރީތިވާނެއެވެ. އާއްމުގޮތެއްގައި ލެޕްޓޮޕްތަކުގައި ގުރެފިކުސް ޝެއާރ ކުރާނެއެވެ. ނުވަތަ ރޭމް އާ ޙިއްސާ ކުރާނެއެވެ. އެގޮތުން ލެޕްޓޮޕްގެ ގުރެފިކުސް 256 އަށްވުރެ މަތިނަމަ ގޭމްތައް ކުޅުމުގައިވެސް އެއްވެސްކަހަލަ ދައްޗެއް ނޯންނާނެއެވެ.\nއިންޓާރނަލް ހާރޑު ( ނުވަތަ އެޗްޑީޑީ)\nލެޕްޓްޕެއް ގަންނަ އިރު އޭގެ އެތެރޭގެ މެމޮރީއަކީ ވަރަށްމުޙިއްމު އެއްޗެކެވެ. އެންމެ ފުރަތަމަ، ލެޕްޓޮޕެއް ގަންނަ އިރު ވިސްނާލެވޭ އެއްކަމަކަށް މިކަންތައް ވެއެވެ. ލެޕްޓޮޕެއް ގަންނަންގޮސް (އިނގިރޭސި ބަހުން) GB HDD މިގޮތަށް ލިޔެފައިވާ ސުޕެސިފިކޭޝަނަށް ބަލާށެވެ. އެއީ އިންޓާރނަލް މެމޮރީއެވެ. އާއްމެގޮތެއްގައި 320 ގިގަބައިޓުން މަތިވެއްޖެނަމަ ލެޕްޓޮޕް މެމޮރީ އޯކޭ ކަމުގައި ބުނެވިދާނެއެވެ. އެއީ އާއްމުކޮށް މިދުވަސްވަރު ޕާރސަނަލް އިންފޯރމޭޝަންތައް އުފުލާނޭ އެކްސްޓާރނަލް ހާރޑް ކޮންމެ މީހަކަށްވެސް މުޙިއްމު ވީމައެވެ.\nމިދެންނެވި މަޢުލޫމާތު ތަކަކީ، ލެޕްޓޮޕެއް ގަންނައިރު އެންމެ ކުޑަމިނުން އެތަނުންތަނުން ބަލަންޖެހޭ މަޢުލޫމާތު ތަކެވެ. މިއަށްވުރެ ފުރިހަމައަށްވެސް ލެޕްޓޮޕެއް ގަންނައިރު ބެލޭ ކަންތައްތައް ހުންނާނެއެވެ. މިސާލަކަށް ޔޫއެސްބީ (ޔުނިވާރސަލް ސީރިއަލް ބަސް) ގެ އަދަދާއި، ސައުންޑްގެ ފުރިހަމަކަމާއި، ޗިޕްސެޓާއި އަދިވެސް މިފަދަ ކަންތައްތަކަށް ބެލިދާނެއެވެ. އާއްމުކޮށް ދިވެހިރާއްޖެއިން، މަތީގައި ބަޔާންކުރިވަރުގެ ލެޕްޓޮޕެއް 9000 ރުފިޔާއިން ފެށިގެން ލިބެން ހުރެއެވެ.\nކޮން ބުރޭންޑެއްތަ އެންމެ ރަނގަޅީ؟\n– 17 ޖުލައި 201300\nގްރެފިކްސްއަށް ބަލާއިރު ބަލަންޖެހޭނީ ހަމަ އެކަނި ޥީޑިއޯ މެމަރީއަށް ހެއްޔެވެ؟ ކާރޑްގެ ޖެނެރޭޝަންއާއި، ކާރޑްގެލެވެލް އަށް ބަލަން ނުޖެހޭ ހެއްޔެވެ؟


Rene ge massalaigai FIFA ge nimmun FAM aai dhekolhah - vNews.mv\nރެނޭގެ މައްސަލައިގައި ފީފާގެ ނިންމުން އެފްއޭއެމް އާއި ދެކޮޅަށް\nއައްފާން މުހައްމަދު 03 April 2022, 14:02\nރާއްޖޭގެ ގައުމީ ޓީމަށް އެސިސްޓަންޓް ކޯޗެއްގެ ގޮތުގައި އިރުޝާދުދިން ނެދަލެންޑްސްގެ ރެނޭ ހިޑިންކު މަގާމުން ވަކި ކުރި ގޮތާއިމެދު ހިތްހަމަ ނުޖެހި، ދިވެހި ފުޓުބޯޅަ އެސޯސިއޭޝަނާއި ދެކޮޅަށް އޭނާ ދުނިޔޭގެ ފުޓުބޯޅައިގެ މައި ޖަމިއްޔާ ފީފާއަށް ހުށަހެޅި މައްސަލަ، ފުޓުބޯޅަ އެސޯސިއޭޝަން އޮފް މޯލްޑްވްސް އާއި ދެކޮޅަށް ނިންމައިފިއެވެ.\nގައުމީ ޓީމުގެ އެސިސްޓަންޓް ކޯޗުގެ މަގާމަށް ރެނޭ ހަމަޖެއްސީ 2020 ވަނަ އަހަރުގެ ޖެނުއަރީ މަހުގެ 26 ވަނަ ދުވަހުއެވެ. އެއީ އޭރު ގައުމީ ޓީމުގެ ހެޑް ކޯޗަށް ހަމަޖެއްސި ނެދަލެންޑްސްގެ މާޓިން ކޫޕްމަންގެ އެހީތެރިއެއްގެ ގޮތުގައެވެ. އެންމެފުރަތަމަ ރެނޭ އާއިއެކު އެފްއޭއެމް އިން ހެދީ އެއް އަހަރުގެ އެއްބަސްވުމެކެވބެ. ކޮންޓްރެކްޓުގެ މުއްދަތު ހަމަވުމުގެ ކުރިން އެފްއޭއެމް އިން ވަނީ ރެނޭ އާއި ކޫޕްމަން އާއިއެކު އެއްބަސްވުން އައުކޮށް، ތިން އަހަރުގެ ކޮންޓްރެކްޓެއް ހަދާ، 23 އަހަރުން ދަށުގެ ގައުމީ ޓީމުގެ ކޯޗުގެ މަގާމަށް ރެނޭ ހަމަޖައްސައިފަ އެވެ.\nއެ ޓީމުގެ ކޯޗު ކަމުގެ އިތުރަށް 16 އަހަރާއި 21 އަހަރާ ދެމެދު އުމުރުފުރާގެ ޑެވްލޮޕްމެންޓް މަސައްކަތް އޭނާގެ ބެލުމުގެ ދަށުން ކުރިއަށް ގެންދިއުމަށް ވެސް އެފްއޭއެމުން އޭނާއާ ހާވަލު ކުރި އެވެ.\nފީފާގެ ޓްރައިބިއުނަލް އަށް ރެނޭ މައްސަލަ ހުށަހަޅާފައިވަނީ، އެކަށީގެންވާ މުއްދަތެއް ދިނުމެއްނެތި އެފްއޭއެމް އިން އޭނާ މަގާމުން ވަކިކުރުމާ ގުޅިގެންނެވެ. ރެނޭ ވަޒީފާ އިން ވަކިކުރިކަމަށް ފީފާ ޓްރިބިއުނަލްގެ ރިޕޯޓްގައި ބަޔާންކޮށްފައިވަނީ 23 ޖޫން 2021 ގައެވެ. މި މައްސަލަ ރެނޭ ފީފާގެ ޓްރައިބިއުނަލްގައި ޖެއްސި ނަމަވެސް، ރެނޭ މަގާމުން ވަކިކުރިކަން އިއުލާންކޮށް އެފްއޭއެމް އިން ބުނެފައިވަނީ އެއްބަސްވުން އުވާލީ އެފްއޭއެމާއި ރެނޭގެ މަޝްވަރާތަކަކަށްފަހު އެއްބަސްވެގެން ކަމަށެވެ.\nހެޑް ކޯޗް މާޓިން ކޫޕްމަންގެ އެއްބަސްވުން އެފްއޭއެމް އިން ނިމުމަކަށް ގެނައީ 2021 ވަނަ އަހަރުގެ އޮގަސްޓު މަހުއެވެ. މައުލޫމާތު ލިބިފައިވާ ގޮތުގައި ރެނޭ އާއިއެކު އެފްއޭއެމް އިން ހަދާފައިވާ އެއްބަސްވުން އުވާލީ އޭގެ ތިންމަސް ކުރިންނެވެ.\nފީފާގެ ޗީފް ލީގަލް އެންޑް ކޮމްލްޕަލަޔަންސް އޮފިސަރު ސޮއިކުރައްވައި އާންމުކުރި ރިޕޯޓްގައިވަނީ އެފްއޭއެމުން ރެނޭ އަށް ފައިސާ ދައްކަންޖެހޭ ގޮތުގެ ގައިޑްލައިނެއްވެސް ދީފައެވެ. މި ރިޕޯޓުގައިވާގތޮުން އެފްއއޭއެމް އިން މުސާރައިގެ ގޮތުގައި ރެނޭ އަށް 170،500 ޑޮލަރު ދޭން ޖެހޭނެއެވެ. އަދި ޕޮކެޓު މަނީގެ ގޮތުގައި ދޭންޖެހޭ ޖުމްލަ އަދަދެއްގެ ގޮތުގައި ބަޔާންކޮށްފައިވަނީ 15،500 ޑޮލަރެވެ. ރެނޭގެ މުސާރައިގެ ގޮތުގައި އެފްއޭއެމް އާއިއެކު ހަދާފައި އެއްބަސްވުމުގައި ވަނީ މަހަކު 5،500 ޑޮލަރެވެ. އަދި ޕޮކެޓު މަނީގެ ގޮތުގައި މަހަކު 500 ޑޮލަރު ދިނުމަށްވެސް ކޮންޓްރެކްޓުގައި ހިމަނާފައިވެއެވެ.\nއެފްއޭއެމުން ރެނޭ އަށް ދޭން ޖެހޭ ފައިސާ އަދާކޮށްނުދޭނަމަ ފީފާ އިން ދޭ ޑިވެލޮޕްމަންޓް ފަންޑްގެ ވަކި ޕަސެންޓެއް މަދުވާނެ ކަމަށް ޓްރިބިއުނަލް ރިޕޯޓްގައިވަނީ ބަޔާންކޮށްފައެވެ.


ހޮޅުދޫ ލީގް ހޮލިޑޭ ކަޕް ފަށައިފި ހޮޅުދޫ ލީގް ހޮލިޑޭ ކަޕް ފަށައިފި – Noonu Daily\nހޮޅުދޫގައި ލީގް އުސޫލުން ކުޅޭ ފުޓްބޯޅަ މުބާރާތެއް ފަށައިފި\nPublished December 10, 202017:12\nUpdatedDecember 11, 202021:05\nއަތޮޅުގައި ދެވަނަ އަށް އެންމެ އާބާދީ ބޮޑު ރަށް ހޮޅުދޫގައި "ހޮޅުދޫ ލީގް ހޮލިޑޭ ކަޕް 2020" ގެ ނަމުގައި ފުޓްބޯޅަ މުބާރާތެއް ފަށައިފި އެވެ.\nމި މުބާރާތަކީ ރަށުގެ ޒުވާނުން އިސްނަގައިގެން ކުރިޔަށް ގެންދާ މުބާރާތެކެވެ. މުބާރާތް ފަށާފައި ވަނީ އާދިއްތަ ދުވަހު އެވެ. މި މުބާރާތުގައި ޖުމްލަ ހަތް ޓީމަކުން ބައިވެރިވެފައިވެ އެވެ. ފައިނަލް މެޗު ކުޅުމަށް ނިންމާފައި ވަނީ މި މަހުގެ 19 ވަނަ ދުވަހު އެވެ.\nހޮޅުދޫ ޓާފް ދަނޑުގައި ކުޅޭ މި މުބާރާތް ކުރިޔަށް ގެންދަނީ ލީގު އުސޫލުން ނެވެ. އެންމެ ގިނަ ޕޮއިންޓް ލިބޭ ޓީމެއް ފައިނަލްގައި ވާދަކުރާއިރު ފައިނަލްގެ ފަހު ޖާގަ ކަނޑައަޅަނީ ޕޮއިންޓް ގެ ގޮތުން3ވަނަ އަދި4ވަނަ ޓީމު ބައްދަލުކޮށް މޮޅުވާ ޓީމެއް ލީގުގެ2ވަނަ ޓީމާ ކުޅުމަށް ފަހު އެވެ.\nއައިލެންޑް ކުއިޒައިންގެ ދީލަތި އެހީތެރިކަމާއެކު ކުރިއަށް ގެންދާ މިމުބާރާތުގެ މަޤްސަދަކީ ހޮޅުދޫގެ ޒުވާނުންގެ މެދުގައި އެކުވެރިކަން އާލާކުރުމާއި ކުޅިވަރުގެ ރޫޙު ދިރުވުންކަމުގައި މުބާރާތް އިންތިޒާމުކުރާ ފަރާތުން މައުލޫމާތުދެ އެވެ. މިއީ ހޮޅުދޫ ލީގުގެ ފަރާތުން މިފަދަ ގޮތަކަށް އިންތިޒާމުކޮށްގެން ބާއްވާ3ވަނަ މުބާރާތެވެ.\nހޮޅުދޫ ލީގް ހޮލިޑޭ ކަޕް


Taxi thakun bodu agu nagaatho fuluhun balanee\nފުލުހުން ޓެކްސީއެއް ޗެކްކުރަނީ: - ފޮޓޯ: އަވަސް\nޓްރާންސްޕޯޓް މިނިސްޓްރީން އަލަށް އެކުލަވާލި ގަވާއިދުގައިވާ އަގުތަކަށްވުރެ ބޮޑު އަގުތަކެއްގައި ޓެކްސީތަކުން ދަތުރު ކުރޭތޯ ބެލުމަށް ފުލުހުން ހާއްސަ އޮޕަރޭޝަނެއް ފަށައިފި އެވެ.\nފުލުހުން މިއަދު ބުނީ ޓްރާންސްޕޯޓުން ކަނޑައަޅާފައިވާ އަގުތަކަށް ވުރެ މަތީ އަގުތަކުގައި ޓެކްސީ ދަތުރުތަށް ކުރޭތޯ ބަލައި އަގޮބޮޑުކޮށް ދަތުރުކުރާ ޑްރައިވަރުންނާ މެދު ފިޔަވަޅު އަޅާނެ ކަމަށެވެ. ޓްރާންސްޕޯޓުން ވަނީ މިދިޔަ ހަފްތާގައި މާލޭ ސަރަހައްދުގައި ޓެކްސީ ދަތުރުތަކަށް ނެގޭނެ އަގުތައް ކަނޑައަޅައި އިއުލާންކޮށްފަ އެވެ.\nއެގޮތުން މާލެ ސަރަހައްދުގައި ހިދުމަތް ދޭން އަގުތަކެއްގެ ގޮތުގައި ކަނޑައަޅާފައިވަނީ މާލެ އާއި ހުޅުލެއަށް 60 ރުފިޔާ އަދި ހުޅުމާލޭން ހުޅުލެ އަށް 60 ރުފިޔާގެ އިތުރުން މާލެ އިން ހުޅުމާލެ އަށް 75 ރުފިޔާ އަދި މާލެ އާއި ހުޅުމާލެ އެތެރޭގައި 25 ރުފިޔާ އެވެ.\nމީގެ އިތުރުން، ޓެކްސީގެ ޑިކީއަށް އަރުވާ ދާގީނާއަކަށް ވެސް ކަނޑައެޅި އަގުތަކަށް ވުރެ އިތުރަށް ފައިސާއެއް ނެގުމަކީ މަނާކަމެއް ކަމަށް ޓްރާންސްޕޯޓް މިނިސްޓްރީން ވަނީ ޓެކްސީތަކަށް އަންގާފަ އެވެ. އަދި މާލެ ތެރޭގައާއި ހުޅުމާލެ ތެރޭގައި ކުރާ ދަތުރުތަކަށް ނަގާނީ 25 ރުފިޔާ ކަމަށް މިނިސްޓްރީގެ އިއުލާންގައިވެ އެވެ. ނަމަވެސް، ރޭގަނޑު 12:00 އިން ފެށިގެން ހެނދުނު 6:00 އާހަމައަށް ކުރާ ދަތުރުތަކުގައި އިތުރު ފަސް ރުފިޔާ ނެގިދާނެކަމަށް ޓްރާންސްޕޯޓް އޮތޯރިޓީން މިއަދު ކުރި އިއުލާނެއްގައި ވަނީ ބުނެފަ އެވެ.\nއަގުތަކާއި ހިތްހަމަ ނުޖެހެނު ބައެއް ޓެކްސީ ޑްރައިވަރުން ވަނީ ޓްރާންސްޕޯޓުން ކަނޑައެޅި އަގުތަކާ އެއްވަރަށް ދަތުރު ކޮށްދޭން ދެކޮޅު ހަދާ އިހްތިޖާޖު ކުރަން ނިންމާފަ އެވެ. އަދި ޓެކްސީ ކުރުމުގެ އަގުތަކާ ގުޅޭ ގޮތުން ސިވިލް ކޯޓަށް މައްސަލަވެސް ހުށަހަޅާފަ އެވެ. ނަމަވެސް ޓްރާންސްޕޯޓުން އަގުތައް ކަނޑައަޅާފައިވަނީ ޓެކްސީ ޑްރައިވަރުންނާ މަޝްވަރާ ކުރުމަށްފަހު އެވެ.\nޓެކްސީގެ ހިދުމަތުގެ ފެންވަރު ރަނގަޅުކުރުމުގެ ބޭނުމުގައި މިނިސްޓްރީން ވަނީ ޓެކްސީ އެޕްލިކޭޝަނެއް ވެސް ތައާރަފްކޮށްފަ އެވެ. އެޕްލިކޭޝަން މެދުވެރިކޮށް ހިދުމަތް ދޭން ހަވާލުކޮށްފައިވަނީ "އަވަސް ރައިޑް" އާއި "އެއައީ" އަދި ސްރީލަންކާގެ "ޕިކްމީ" އަށެވެ.\nމާލޭ ސިޓީ ޓްރާންސްޕޯޓް އޮތޯރިޓީ ސިވިލް ކޯޓް + ޓެކްސީގެ ހިދުމަތް\nޕްރައިވެޓް ކާރުތަކަށް ޓެކްސީ ކުރުމުގެ ހުއްދަ


REPORT: Mio hinganee bodusingaa boakoshaa thaneh! huree aanmu faahanaa bareege enme ethereygai! | ThePress\nމި އޮއް ހިންގަނީ ބޮޑުސިންގާ ބޯކޮށާތަނެއް! ހުރީ އާންމު ފާހާނާ ބަރީގެ އެންމެ އެތެރޭގައި!\nޒިންމާ އުފުލާނެ މުއައްސަސާ އެއް ނެތް!\nއާންމު ފާހާނާ ބަރީގެ އެންމެ އެތެރޭގައި ހަދާފައި ހުރި ބޯކޮށާ ތަނުގައި ހިދުމަތް ދޭން ހުރި މީހާ / ފޮޓޯ: ހަސަން އަތޫފު ދަޕްރެސް\n"ބިދޭސީން، ބިދޭސީން، އެތާވެސް ބިދޭސީން، މިތާވެސް ބިދޭސީން، މުޅި އޮޑީގައިވެސް ބިދޭސީން" މިއީ ސައި ހޮޓަލަކަށް މިއަދު ވަން މީހާކު އަޑުހަރުކޮށް ކިޔަމުން ދިޔަ ބަންޖެކެވެ.\nއަހަރެންގެ ސަމާލުކަން އޭނާއަށް ހުއްޓުނީ، މި ދުވަސް ވަރަކީ ބިދޭސީންގެ ވާހަކަ ދެއްކުން ގިނަ ވެފައިވާ ދުވަސްވަރަށް ވެފައި އޭނާގެ އެ ބަނދީގައި އަސަރެއް ހުރިކަން ފާހަގަ ވެގެންނެވެ. މޭޒު ކައިރީގައި އިށީނދެ އޭނާ ދެން ފެށީ މާ އަސަރުގަދަ ވާހަކައެކެވެ.\n"މަގޭ އަންހެނުންވެސް ޖަހައިގެންފި..." އޭނާގެ ވާހަކަ ފެށިއެވެ. ވަކި މީހަކަށް އެވާހަކަ ކިޔައިދިނުމުގެ ވިސްނުމެއް އޭނާގެ ހުރި ކަމަކަށް ނުބެލެވެއެވެ. ހޮޓަލުގައި ސައިބޯން ތިބި ހާ ބަޔަކަށް އޭނާގެ ވާހަކަ އަޑު އިވޭނެތީއެވެ.\nއިންސާނެއްގެ ހިތުގެ އުދާސްތައް އެންމެ ފަސޭހައިން ފިލައިގެން ދަނީ، އެ އުދާސްތަކެއްގެ ވާހަކަ އެހެން މީހަކާ ހިއްސާ ކުރުމުންނޭ ބުނާ މުހާވަރާއިން އަހަރެން ހިތްވަރު ލިބިގަތީމެވެ. އޭނާގެ ފަރާތުން ބައެއް ކަންކަން ސާފުކޮށްލުމަށެވެ. އޭނާ ބުނީ 'އެ ބަންގާޅީ ގެނައީ ގެ ފޮޅާ ސާފު ކުރުމަށް' ކަމަށެވެ. ދުވަސްކޮޅެއް ނުވެ 'އޭނާގެ ފަރިތަކަން ބޮޑުވެ ގޭ ތެރެއަށް އޮޅުވެއްޖެ' ކަމަށެވެ. 'ގޭގެ އޮޅިގަނޑު ގިރާކޮށް ވަދެއްޖެ' ކަމަށެވެ.\nއޭނާގެ ވާހަކަ އެހާ ހިސާބުން ނިންމައެއް ނުލިއެވެ. ރާއްޖޭގައި ބިދޭސީން ގިނަކަމާއި، އުޅޭ މުއްސަނދި ދިރިއުޅުމުގެ ވާހަކައާއި، ކުރާ ވިޔަފާރިތަކުގެ ވާހަކަވެސް ދެއްކިއެވެ. އަހަރެންގެ ޝައުގުވެރިކަން އެންމެ ބޮޑަށް ހުއްޓުނީ އެމީހުން ކުރާ ވިޔަފާރިތަކުގެ ތެރެއިން މާލޭ ބަނދަރުމަތީގައި ހުންނަ އާންމު ފާހާނާ ބަރީގެ އެންމެ އެތެރޭގައި ބޮޑު ސިންގާ ބޯ ކޮށާ ތަނެއް ހިންގާ ވާހަކައަށެވެ.\nއާންމު ފާހާނާ ބަރީގެ އެތެރެ / ފޮޓޯ: ހަސަން އަތޫފު ދަޕްރެސް\nބޯ ކޮށާ ތަން\n'ދަޕްރެސް' ގެ ޓީމު އެތަން ބަލަން ދިޔައީ ބޯ ކޮށަން ޖެހިއްޖެއްޔާ ކޮށާ ގޮތަށެވެ. އެތަނަށް ގޮސް އެތެރެއަށް ވަދެގެން ދިޔަ އިރު އެއީ އެއްގޮތަކަށްވެސް ފެންވަރާ، ފާހާނާ ކުރުން ނޫން ކަމެއް ހިންގާ ތަނެއް ކަމުގެ އިހުސާސެއް ނުކުރެވެއެވެ. އާންމު ފާހާނާ ބަރިއެއްގައި ނަމަވެސް ހުންނަން ވާ ސާފުތާހިރު ކަމެއް ނެތުމާއި ދުވާ ވަހުން، އިތުރު ކަމެއް ސިކުނޑީގެ ތެރޭގައި އެވަގުތު ހިންގާލެވޭ ވަރެއް ނޫނެވެ. ފުން ނޭވާއެއް ލުމަށް ފަހު، އެތެރެއަށް ނޭވާ ހިފަހައްޓައިގެން ވަދެއްޖައީމެވެ. އެންމެ އެތެރެއަށް ވަދެވުނު އިރު، އެއީ ހަމަ ބޮޑުސިންގާ ބޯ ކޮށާ ތަނެކެވެ.\nއާންމުކޮށް މާލޭގައި ހަދާފައި ހުންނަ ބޯ ކޮށާ ތަންތަނާ އެތަނަކާ ތަފާތެއް ނެތެވެ. ނުދޮވެ ގިނަ ދުވަސްވެފައި އޮންނަ ގައިމަތީ ފޮތިގަނޑާ، ހަމަ އެހުންނަ ކަހަލަ ބޯކޮށާ ގޮނޑިއާއި ސްޕްރޭ ކުރަން ގެންގުޅޭ ފެންފުޅިއާއި، ބޮލުގައި ފުނާ އަޅަން ގެންގުޅޭ ދަތި ފުނާވެސް އޮތެވެ. ދެން ހަމަ މަދީ ކުޑަ އޭސީއަކާ ޓީވީއެކެވެ. އެނޫން ހުރިހާ އާލާތެއް ހުއްޓެވެ.\n"ކޮބާ ބޯ ކޮށަން ވީ، ދިގު ވަނީ ނު" ހަމަ ވަން ގޮތަށް ވަދެ އަހަރެން ބުނެފީމެވެ. ބޭނުމަކީ އެތާނގައި އެވަގުތު ހުރި މީހާއާ 'ފްރެންޑް' ވެލުމެވެ.\n"ދިގު ނެތީނު... އިށީނދޭ" އޭނާ އަހަންނަށް ޖަވާބު ދެމުން ބޯ ކޮށާ ގޮނޑީގައި އިށީންނަށް އިޝާރާތް ކުރިއެވެ.\nއަހަރެން އިށީނުމާއެކު އެއްކަލަ 'ކަރުވެފައި އޮތް ފޮތިގަނޑު' ނަގާ ފޮޅާލައިފައި އަހަރެންގެ ކަރުގައި އައްސައިފިއެވެ.\n"ތުނި ބޭނުން؟" އަހަރެންގެ ބޮލުގައި އަތް ކާއްތާލަމުން ބޯކޮށަށް އަހަރެން ބޭނުންވެފައި ހުންނާނެ ކަމަށް އޭނާއަށް ފެންނަ ގޮތް އަހާލިއެވެ. އޭނާ އެހެން އެހީ އަހަރެންގެ ބޯ ހުރީ ތުނިކޮށް ކަމަށް ވެފައި، ހުރި ވަރަށް ވުރެ ތުނި ކުރާނެ މީހަކު ނޫނިއްޔާ ބޯ ކޮށާ ގޮނޑިއަކު ނީށިއިންނާނެ ކަން އެނގޭތީއެވެ.\n"ކުޑަ ރީތި ކުރަނީ..." އަތުގެ އިޝާރާތުން އަހަރެންގެ ކަންހުޅިއާއި ތުނބުޅި ދައްކަމުން އޭނާ ކައިރީ ބުނީމެވެ. އަހަރެންގެ ބޭނުމަކީ ބޯކޮށުން ކަމަށް ނުވާތީ، ބޯކޮށާ ތަނަށް ފުންކޮށް ނަޒަރު ހިންގާލުމަށް ފަހު ސަމާސާގެ ތެރެއިން އަހަރެން އޭނާއާ ސުވާލު ކުރަން ފެށީމެވެ.\nއޭނާގެ ވާހަކައިން އެނގުނު ގޮތުގައި އޭނާ ރާއްޖޭގައި މަސައްކަތް ކުރާތާ4އަހަރު ވެއްޖެއެވެ. އުމުރުން 28 އަހަރުގެ އެ މީހާ (ނަން އުނި ކުރެވިފައި) ބޮލެއް ކޮށައި ދެނީ -/25ރ އަށެވެ. އަދި އެތަނުގައި އޭނާ މަސައްކަތް ކުރާތާ ލައްކަ ދުވަސް ވެއްޖެއެވެ. ނަމަވެސް މިއަދާ ހަމައަށްވެސް އޭނާގެ 'ބޮސް' އަކީ ކޮންނަމެއް ކިޔާ ކާކު ކަމެއް އޭނާއަކަށް ނޭނގެއެވެ. އޭނާގެ ވާހަކައިން އެނގުނު ގޮތުގައި އޭނާ އެ މަސައްކަތް ކޮށްދެނީ ދިވެއްސަކަށެވެ. މުގުުލުގައި ހުރީ ދިވެއްސެކެވެ. އޭނާއަށް އެމީހާގެ ނަން ނޭނގުމަކީ މި ރިޕޯޓު ލިޔުމުގައި ގޮން ޖެހުމަކަށް ވި ކަމެކެވެ.\nއާންމު ފާހާނާ ބަރިތައް\nޖޫން 8، 2010 ގައި މާލޭގައި އާންމު ފާހާނާ ބަރިތަކެއް ހެދީ މާލޭގައި ދިރިއުޅޭ މީހުންނާއި ދަތުރުވެރިންނާއި އަދި ފަތުރުވެރިންނަށްވެސް ވަދެ ފާހާނާކޮށް ހެދޭ ގޮތަށް، އެ ވިސްނުން އާންމު ކުރަމުންނެވެ. ނަމަވެސް އެހެން ކުރާ ކޮންމެ ކަމެއްގައި ފޮރުވިފައި އޮންނަ 'އެޖެންޑާ އެއް'، ކަން ކުރަން ތިބޭ މީހުން ގެންގުޅޭ ގޮތަށް، މިކަމުގައިވެސް ވީ އެހެންނެވެ. ފާހާނާ ބަރިތައް ހަދާ އާންމު ބޭނުމަށް ހުޅުވާލުމުން ދުވަސްކޮޅަކު ރަނގަޅަށް ހިނގަމުން ދިޔައެވެ. ނަމަވެސް އެމަސައްކަތަށް ހަދާފައި އޮތް އެގްރީމެންޓްގެ މުއްދަތު ހަމަ ވެގެން އާ ކުރަން ޖެހުނު ހިސާބުން ކޮރަޕްޝަނުގެ މައްސަލަތައް ފެންމަތިވިއެވެ. އެކަމުގައި އޭރު އޮތް ސިޓީ ކައުންސިލުގެ ޑެޕިއުޓީ މޭޔަރުކަން ކުރެއްވި ގ. ޗާންދަނީމާގޭ އިބްރާހިމް ޝުޖާއުގެ މައްޗަށް ދައުވާ ކުރުމަށް އޭސީސީން ޕްރޮސެކިއުޓާ ޖެނެރަލްގެ އޮފީހަށްވެސް ފޮނުވިއެވެ.\nޖޫން 23، 2014 ގައި އޭސީސީން ނެރުނު ބަޔާނުގައި ބުނެފައި އޮތީ ފާހާނާ ބަރިތައް ހިންގުމަށް ޖޫން 8، 2010 ގައި އެގްރިމެންޓު ކުރުމަށްފ ަހު އެ އެއްބަސްވުމަށް ސުޖާއު އަމިއްލަ އަށް އިސްލާހު ގެންނަވައި މުއްދަތު އިތުރު ކުރެއްވި ކަމަށެވެ. އަދި އޭނާ އެކަން ކުރެއްވީ ކައުންސިލަށްވެސް ނޭނގި އަމިއްލައަށް ކަމަށާ "މި މައްސަލައަކީ ކޮރަޕްޝަންގެ ކުށެއް އެކުލެވިގެންވާ މައްސަލައެއް ކަމަށް ކަނޑައަޅައި މި މައްސަލައިގައި މާލޭ ސިޓީ ކައުންސިލްގެ ކައުންސިލަރުގެ މަގާމުގައި ކުރިން ހުރި ގ. ޗާންދަނީމާގޭ، އިބްރާހިމް ސުޖާއުގެ މައްޗަށް ކޮރަޕްޝަން މަނާ ކުރުމާއި ހުއްޓުވުމުގެ ގާނޫނުގެ 12 ވަނަ މާއްދާގެ ދަށުން މަގާމުގެ ނުފޫޒު ބޭނުންކޮށްގެން ވަކި ފަރާތަކަށް ނާޖާއިޒު ފައިދާ ހޯދައިދިނުމުގެ ކުށުގެ ދައުވާ ޝަރީއަތަށް ހުށަހެޅުމަށް" ޕީޖީއަށް ފޮނުވި ކަމަށް އޭސީސީގެ ބަޔާނުގައިވެ އެވެ.\nމާލޭގައި އާންމު ފާހާނާ ބަރީގެ5ތަނެއް ހެދިއެވެ. މާލޭގެ އެކި ސަރަހައްދުތަކުގައި އާންމު ފަސޭހަށް ހެދި މި ތަންތަނަކީ މިއަދު އާންމުން ވަދެ އުޅެން އެކަށީގެންވާ ވަރަށް ވުރެ 'މުޑުދާރު' ތަންތަނެވެ. ފާހާނާ ތަށި ހުރިއްޔާ މައްޗެއް ނެތެވެ. ފްލަޝް ޓޭންކް ވެސް ހުރީ އެހާލުގައެވެ. ހޭންޑް ޝަވަރު ހަލާކުވެފައެވެ. ތަޅުންގަނޑާއި ފާރުތައް މުޑުދާރުވެފައި ހުރި ވަރުން ޖަހާފައި ހުރި ޓައިލްސްގެ ޑިޒައިންވެސް ވަކި ކުރަން އުނދަގުލެވެ. އޭގެ އިތުރުން ލޯބީގެ މެސެޖުތަކާއި އެކި ކަންކަމާ ގުޅޭ ގޮތުން ގުޅަންވީ ނަންބަރުތައްވެސް ފާރުތަކާއި ދޮރުތަކުގައި ލިޔެފައި ހުއްޓެވެ. އޭގެ ތެރޭގައި 'ނަންބަރާ އެކު އަގު' ވެސް ޖަހާފައި ހުރިތަން ފެނުނެވެ.\nޒިންމާ އުފުލާނެ ފަރާތަކާ މެދު ސުވާލު އުފެދިފައި!\n2018 ވަނަ އަހަރުގެ ތަފާސް ހިސާބުތައް ދައްކާ ގޮތުން ރާއްޖޭގެ އާބާދީއަކީ 512،038 އެވެ. އޭގެތެރެއިން 145،862 މީހުންނަކީ ބިދޭސީންނެވެ. އެއީ 132،806 ފިރިހެނުންނާއި 13،055 އަންހެނުންނެވެ. ދާދި ފަހުން އިމިގްރޭޝަނުން އާންމު ކުރި ތަފާސް ހިސާބުތަކަށް ބަލާއިރު ރާއްޖޭގައި މިހާރު 144,607 ބިދޭސީން އުޅެއެވެ. އޭގެތެރެއިން 63،000 އުޅެނީ ގަވައިދާ ޚިލާފަށް ކަމަށް އިމިގްރޭޝަނުން ބުނެފައި ވެއެވެ. ރާއްޖެއިން ޑީޕޯޓް ކުރެވިފައިވާ ބިދޭސީންގެ ތަފާސްހިސާބަށް ބަލާއިރު، މިދިޔަ އަހަރު ޖިނާއީ ކުށްތަކުގައި ތުހުމަތު ކުރެވިގެން 112 މީހުން ޑީޕޯޓް ކޮށްފައިވާ ކަމާއި ސިއްހީ މައްސަލަތަކުގައި 513 އަށް ވުރެ ގިނަ ބިދޭސީން ޑީޕޯޓް ކޮށްފައިވާ ކަމަށް ވެސް އިމިގްރޭޝަނުން ބުނެއެވެ.\nރާއްޖޭގެ މި ކުޑަ އާބާދީއަށް ނުކަތާވަރަށް ބިދޭސީން ރާއްޖޭގައި އުޅުމަކީ، ފާއިތުވެ ދިޔަ ހުރިހާ ސަރުކާރެއްގެ ގުޅުންހުރި މުއައްސަސާތަކުން އިހުމާލުވެފައި ވާ ކަމުގެ ފުރިހަމަ ހެތްކެކެވެ. އަދުގެ ސަރުކާރުން ބިދޭސީންގެ ކަންކަން ހައްލު ކުރުމަށް 'ފޫ ގަޅައިގެން' ނުކުންނެވި ކަން އިއުލާނު ކުރައްވައި، އެ މެންޑޭޓު އޮތް ވަޒީރު، އިކޮނަމިކް މިނިސްޓަރު ފައްޔާޒު އިސްމާއިލް ވިދާޅުވަނީ ބިދޭސީންގެ މައްސަލަ ހައްލު ނުކުރެވިއްޖެ ނަމަ އިސްތިއުފާ ދެއްވާނެ ކަމަށެވެ.\nނަމަވެސް ފާހާނާ ބަރިތެރޭގައި ބޯކޮށާތަން ހަދައިގެން އުޅޭ މައްސަލައިގައި ސިޓީ ކައުންސިލާއި، އިމިގްރޭޝަނާއި ފުލުހުންނާއި، މިނިސްޓްރީއަށް މިހާތަނަށް ކުރެވުނު އެއްވެސް ކަމެއް ނެތެވެ. އެތާނގައި އެ ބޯކޮށާ ތަން ހުންނަކަމާއި ހިންގަމުން ދާކަން އެ ފަރާތްތަކަށް އެނގެއެވެ. ޢަދި މައްސަލައާ ގުޅޭގޮތުން މި މުއައްސަސާތަކުން މަޝްވަރާވެސް ވަނީ ކޮށްފައެވެ. ސިޓީ ކައުންސިލުން ބުނަނީ އެމީހުނަށް އެތަނަށް ވަދެވެން ނެތީ، އެތާނގެ އެގްރީމެންޓް އަތުނުޖެހި އޮތީމައި ކަމަށެވެ. ފުލުހުން ބުނަނީ އެމީހުން އެތަނަށް ވަދެ، މަސައްކަތް ކުރަން ތިބި މީހުން ހައްޔަރު ކުރިއަސް 24 ގަޑި އިރު ވުމުން ދޫކޮށްލަން ޖެހޭނެ ކަމަށެވެ. އިމިގްރޭޝަނާއި މިނިސްޓްރީން ބުނަނީ އެގޮތަށް އުޅޭ ބިދޭސީން ބައިތިއްބާނެ ތަނެއް (ސޭފް ހައުސް) އެއް ނެތް ކަމަށެވެ. ނުވަތަ ބައިތިއްބާނެ ޖާގައެއް ނެތް ކަމަށެވެ. އަދި އެހެން އުޅޭ މީހުންނަކީ ކޮން ބައެއްކަން ދެނެގަނެވޭނެ ގޮތެއްވެސް ނެތް ކަމަށެވެ. މަޝްވަރާތައް ދިޔަގޮތް 'ދަޕްރެސް' އަށް ކިޔައި ދެމުން އެ މަޝްވަރާތަކުގެ އެއްފަރާތުން ބުނެފައިވެއެވެ.\nދެން އެހެން ވިއްޔާ ހެޔޮތާއެވެ. ފާހާނާ ބަރީގައި ބޯ ކޮށާތަން، ކީއްކުރަންތޯ ސަރުކާރުގެ މުއައްސަސާތަކުގެ ގުދަން ބިއްދޮށުގައި އޭޓީއެމް ވެސް ބަހައްޓައިގެން ވިޔަފާރި ކުރަންވީތާއެވެ. މި ދާ ރޭޓުން ދަންޏާ 'ފުށްޑަން' ބިއްދޮށުގައިވެސް އެވެރިންގެ ވިޔަފާރި ހިންގާނެއެވެ.\nރިޕޯޓް ބިދޭސީން އިކޮނޮމިކް މިނިސްޓްރީ އިމިގްރޭޝަން އިޖުތިމާއީ މައްސަލަ މާލެ ސިޓީ ކައުންސިލް ޕޮލިސް\nތިއީ އާންމު ފާހާނާގެ ހާލަތު ގިޔާސުއްދީން ސްކޫލްގެ ފާހާނާ ތަކުގެ ހާލަތަކީ ވެސް ތިއީ ސްކޫލް މެނޭޖްމަންޓް އާ ހަމައަށް މައްސަލަ ގެން ދިޔަ ޕޭރަންޓްއަށް ނޯޓިސް އައީ\nބަންގާޅިިިިން ކުއްވެރި ނުކޮއް އަމިއްލަ މަސައްކަތް އަމިއްލައައް ކުރުން މާރަނގަޅު ދިވެހިންނައް\nއަނބިމީހާގެ ވަފާތެރިކަންވެސް ކުޑައީ...\nއަންނި ސަރުކާރުގައި މިކަން ފުޅާވީ ކައުންސިލުން ކަޓުނަގައިގެން ކިޔައިދެވިދާނެ ވ. ވާހަކަ އެއް އެބަހުރި\nދިވެހި ފިރިހެނުންގެ ސަބަބުން އެހެން ވަނީ. ކޮންމެ ކަމެއްގައި އަންހެން މީހާ ބްލޭމް ކުރާކަށް ނުޖެހޭ. ބަންގާޅީން ގޭތެރެއަށް ވައްދަނީ ފިރިހެނުން. އެމީހުން ގެއަކު ނުތިބޭ. އަނބި މީހާ ވިޔަސް އަންހެން ދަރި ކަމަށް ވިޔަސް ގޭތެރޭގައި އުޅެނީ ގިނަ ފަހަރަށް ބިކިނީގައި، ނޫނި ކޮނޑުކެނޑިއަކާ ކުރުކުރު ސޯޓުކޮޅެއް ލައިގެން. ގޭތެރޭގެ އެ މާހައުލުގައި ބަންގާޅީ އައިސް އުޅޭއިރު އޭނާގެ ހެޔޮކަމާ ހެދި ގޭތެރޭގައި ތިބޭ އަންހެން ވެރިންނަށްވެސް ހެޔޮ ވެވޭ. ފެންތަށްޓެއް ދިނުމާ، ސައި ހަދާފައި ސައި ދިނުމާ ހިސާބުން ފެށެނީ. ދެން ކައިރި ފިހަރަތަކުން ބާޒާރު ކުރުވަނީވެސް އެމީހުން ލައްވާ. އެމީހުން އެކަން ކޮށްދޭނެ ކަމަށްވެސް ބުނޭ 'މެޑަމް' އަށް. ދެން މެޑަމް އަށް އެހާ އަޅާލާ އޯގާތެރި އަކު ފެނުނީމައި ފިރިމީހާ މަތިން ހަނދާނެއް ނުވާނެ ދޯ. އަދި ވިޔަސް އެ ޒާތުގެ ކަންކަން ހިނގަނީ މަދު ސިކުންތު ކޮޅެއްގެ ތެރޭގައި ދޯ.\nމިއީ ވަރަށް ފުންކޮށް ވިސްނަން ޖެހޭ މައްސަލައެއް. ގައުމުގެ އިޖުތިމާއީ ފޭރާންވެސް ވީދިގެން ގޮސްފައި ވަނީ. ވިޔަފާރިތަކުގެ ކޮންޓްރޯލް އަތުލައިފި. މަސައްކަތްތަކުގެ ވެރިކަން ހޯދައިފި. ދެން އެމީހުން މިސްރަބު ޖަހާނީ ގައުމިއްޔަތު ހޯދަން. މިހާރުވެސް މަޖިލީހުގެ ބައެއް މެންބަރުން އުޅެނީ އެމީހުނަށް ރައްޔިތުކަން ނުދެވިގެން.\nމި ދެން ބލއއ މި ގައުމަށް ޖެހިފައި އޮތް. ދިވެހިން ލާރިކާންވެގެން އިމިގްރޭޝަން ތެރެއިން ކޮށްފައި ހުންނަ ވައްކަމުގެ ބަލާ މިޖެނީ އެހެން ހުރިހާ ދިވެހިންނަށް. މިމީހުން ފަހާ ބޭރުކުރަން ސަރުކާރަށް ގޮވާލަން.\nމީ މަ ބުނާ ވާހަކަ. އަނބިގޮއްޔެ ކީއްކުރަންތޯ، މީހެއްގެ ވޮށި ދުއްވާލަކަށްވެސް ތިޔަ ސޮރުމެން ފަހެއް ނުޖެހޭނެ. އަނބި މީހާ ރަށުގައި ބަހައްޓާފައި އައިސް އެއުޅެނީ. އެސޮރުމެންގެވެސް ހިއްސުތައް މަސައްކަތް ކުރާނެތާ. އަނެއްކާ މީހުން ބުނާތީ އަހަން އެސޮރުމެން ގެންގުޅޭ އެއްޗެހި ވަރަށް ބޮޑެއްޗޯ.\nގައުމު ކައި ހުސްކޮށްފި. @އިބުސޯލިހު މިކަމުން ގައުމު ސަލާމަތް ކޮށް ދީ. މަ ދައްކާނެ ވާހަކައެއް ނެތް.\nހަމަ މިހާރުން މިހާރަށް މޭޔަރު އިސްތިއުފާ ދޭންވީ. އޭރުވެސް ތިޔަ މޭޔަރުވެސް ހުރި ވެރިކަން ކުރި އަންނި ޕާޓީގައި. އޭރު ކައުންސިލުގައި ހުރި ޝިފާގެ ބޭބެ. އިސްތިއުފާ ދީފައި ގޭގައި އޮވޭ.\nމަ ހަމަ ހައިރާން ވެއްޖެ. އެއޮށް ހުރިޙަ ޒަމާނު ތިތަން ހިންގާލި އިރު ހަމަ މި މުއައްސަސާތަކުގެ ދެލޯ ކަނުވެފައި. ބޮޑުވަރު ދޯ.\nދިވެހިންގެ ކައްޕަޅިކަމުން ތިޔަ ހުރިހާ ކަމެއް ތިޔަވަނީ. ގެެނެސް އަހަރު ދެ އަހަރުދުވަސްވަންދެން އެ ގެންގުޅެނީ މުސާރަ ނުދީ. ދެން ބުނާނެ ފިިލައިފިޔޭ އަންހެނުން ޖަހައިގަތީއޭ ފާފަޅޮލޭ. އަންހެނުންވެސް ޖަހައިގަނެގެން ދެވޭނީ ތިޔަބުނާ އަންހެނެއްގެވެސް ވަފާތެރިކަމެއް ނެތީމަނޫންތަ. ނޫނީ ތިޔަ ފިރިހެންމީހާގެ ކަޑަކަމުން. ކޮންމެ މީހަކުވެސް މޮޅުކޮށްލަން ބޭރުމީހުން ގެނެސް އެމީހުނަށް ހިތުހުރި އެއްޗެއް ހަދާފަ މި ބުނަނީ އިސްތައްޓޭ. ވަރަށް ތާހިރެއްނު.\nބަލަ މަރީ އަހަރެމެންނަށް ނުވަނީކީ ނޫނޭ، ވަރުބަލި ވަނީ....ކެކެކެކެެކެ\nސަހާތެ މިބުނީ މީހަކު ހަލާކުވެދާނެ. އަޅެ ކިހިނެއްވެފައު ތިބޭ ވެރިންނެއްތަ މި ގައުމުގައި ތިބެނީ. މިވަރަށް މިސް މެނޭޖުވެގެން ދިޔައިމާ ދެން ބުނަން ޖެނޭނީ އިސްތިއުފާ ދީފައި ގޭގައި ތިބޭށޭ.\nމި ބަންގާޅީގެ މައްސަލައެއް ނޫން. ދިވެހިން އަޑީގައި ތިބެގެން ހިންގާ ބޮޑެތި ޖަރީމާ ތީ. ބަލާލަބަލަ ލޭބާ މިނިސްޓްރީގެ ސްޓާފުން އުޅޭގޮތް، ލަގްޒަރީ އެޕާޓުމަންޓުތަކުގައި، ޓެކްސީ ހުރޭ، ޕްރައިވެޓް ކާރު ހުރޭ ބައެއް މީހުން. ކޮންތާކުން ހޯދާ ލާރިއެއް. ކާކު ބަލަނީ މިކަން.\nކަލޭމެން ދިވެހި ފިރިހެނުންގެ ތެދުވެރިކަމެއް ނުހުރޭ. ގޭ އޮޅިގަނޑެއް ނޫން އެހެން އެއްޗެހިވެސް ގިރާ ކުރާނެ. އެމީހުން ދޯ ގޭތެރޭގައި އުޅެނީ. ކަލޭމެނަށް އަނބިންނާ އެކު ޓައިމް ހޭދަ ކުރެވޭތަ. ކޮންމެސް ކޮފީއެއްގައި ފްރެންޑުންނާ އެކި ޓައިމްޕާސްގަ އުޅެނީ. ސޯ ޑޯންޓް ޓޯކް.\nތިއޮތީ ޒީރޯ ޓެލެރެންސް ވެފައި. ތެދެއް ތިބުނީ މިރޭޓުން ދަންޏާ ބަދިގޭ ފުށްޑަން ބިއްފޮށުގައިވެސް ލޯވަޅު ހަދައިގެން ކާއެތިކޮޅުވެސް ވިއްކާނެ.\nފައްކާ ރިޕޯޓެއް. މީ ކުރަންވީ ނޫސްވެރި ކަމަކީ. ތި ބަންގާޅީންގެ ތިކަހަލަ ކިތަންމެ ކިއްލާއެއް މާލެތެރޭގައި އެބަހުރި. ޢަޑީގައި ތިބެނީ ހަމަ ދިވެހިން. މާލޭގެ އެންމެ ކާރޫބާރޫ ބޮޑު މަޖީދޫ މަގުގައިވެސް އެބަ ހުރި. އެކަމަކު މިކަންކަން ބަޔަކު ބަލާ ފިޔަވަޅު އެޅިއްޔާތާ ދޯ\nހެޔޮނުވާނެ. މިގައުމު ސަލާމަތްކޮށްދީ.\nއަދި ތިއޮތީ އެއްކަމެއް އަތްދަށުން ގޮސްފަ. ތިޔަ ބޯކޮށާކަލޭގެ މަސައްކަތް ނިންމާފަ ފައިސާ ހަވާލުކުރަން ދާ ތަނެއް ބަލައިލިނަމަ..! ފަހަރެއްގަ ސިޓީކައުންސިލް މެންބަރެއްގެ ގެއަށް ވަންނަތަން ފެނުމަކީވެސް ހަމަ އެކަށީގެންވާ ކަމެއް.\nމީ އަންނި ..ވެރިކަމުގައި ...ސިޓީ ކައުންސިލުން... ހެދި.. ޑީލެއްގައި.. ހެދި ..ފާހާނަބަރިތަކެއް. .އޭރުއްސުރެން... މިތާ.. މިބޮކޮށާތަން..ދަނީ ހިނގަމުން، .. މިކަން.. ހެކިވާނެ ...ބާޒާރު މަތީ.. އެތައް ދިވެހިންނެއް\nމީ އަންނި .. ވެރިކަމުގައި ..ހެދި ..ފާހާނަބަރިތަކެއް. .އޭރުއްސުރެން ..މިތާ..މި..ބޮކޮށާތަން..ދަނީ..ހިންގަމުން...މިކަން..ހެކިވާނެ. .ބާޒާރު..މަތީ.. އެތައް..ދިވެހިންނަށް...\nޔާރައްބީ! އަޅެ މިދެން ބޮޑުވަރެއް ނޫންތަ؟


Soi nukoh huri mashroouthah adhi kuriah nugendheveyne: Aslam – Iru\nސޮއިނުކޮށް ހުރި މަޝްރޫއުތައް އަދި ކުރިއަށް ނުގެންދެވޭނެ: އަސްލަމް\nމިއަހަރު ބަޖެޓުގައި ހިމަނާފައިވާ ވީނަމަވެސް މިހާތަނަށް ކޮންޓްރެކްޓުގައި ސޮއިނުކޮށް ހުރި މަޝްރޫއުތައް އަދި ކުރިއަށް ނުގެންދެވޭނެ ކަމަށް ޕްލޭނިން އެންޑް ހައުސިން މިނިސްޓަރު މުހައްމަދު އަސްލަމް މިއަދު ވިދާޅުވެއްޖެއެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި މެމްބަރުން ވަނީ އެ ދާއިރާތަކުގައި ކުރިއަށްގެންދިއުމަށް ރާވާފައިވާ މަޝްރޫޢުތަކާއި ގުޅޭގޮތުން މިނިސްޓަރ އަސްލަމާ ގިނަ ސުވާލުތަކެއް ކުރައްވާފައެވެ. މެމްބަރުންގެ ސުވާލުތަކަށް ޖަވާބުދެއްވަމުން މިނިސްޓަރ އަސްލަމް ވިދާޅުވީ، މިވަގުތު ކޮންޓެކްޓްގައި ސޮއިނުކުރެވި ހުރި މަޝްރޫޢުއެއްވާނަމަ އެ މަޝްރޫޢުތައް މިއަހަރު ފެށެން ނެތްކަމަށާއި، އެމަޝްރޫޢުތައް ކުރިއަށްގެންދެވޭނީ ދައުލަތުގެ ބަޖެޓުން ޖާގަ ލިބުމުންކަމަށެވެ. އެހެންކަމުން މިވަގުތު ސޮއިކޮށްފައިވާ ކޮންޓެކްޓްތަކުގައި ހިމެނޭ މަޝްރޫޢުތައް ޕްލޭން ކުރެވިފައިވާގޮތަށް ކުރިއަށްދާނެކަމަށް މިނިސްޓަރ ފާހަގަކުރެއްވިއެވެ.\n“ބަޖެޓްގައި ހިމަނާފަ ކޮންޓެކްޓްގަ ސޮއިކުރެވިފައިނުވާ މަޝްރޫޢުތައް މިވަގުތު ކުރިއަށް ގެންދެވޭކަށް ނެތް. ބަޖެޓުން ޖާގަ ލިބިގެން ނޫންގޮތަކަށް ފައިނޭންސް އެރޭޖުމަންޓެއް ހެދިގެން ނޫންގޮތަކަށް ފެށޭކަށް ނެތް. ނަމަވެސް ބަޖެޓްގައި ހިމަނާފަ ކޮންޓެކްޓްގައި ސޮއިކުރެވިފައިވާ މަސައްކަތެއްނަމަ ކުރިއަށްދާނެ.”\nމި އަހަރަށް ރައްޔިތުންގެ މަޖިލީހުން ފާސްކޮށްފައިވާ 37.8 ބިލިއަން ރުފިޔާގެ ބަޖެޓްގައި، ޕީއެސްއައިޕީގެ މަޝްރޫޢުތަކަށް 10.45 ބިލިއަން ރުފިޔާ ވަނީ ކަނޑައަޅާފައެވެ. އަދި 2.2.ބިލިއަން ރުފިޔާގެ މަޝްރޫޢުއަކީ މުޅިން އަލަށް ފަށާ މަސައްކަތްތެކެވެ. މިއަހަރު ހިންގުމަށް ބަޖެޓުގައި ހިމަނާފައިވާ މަޝްރުޢޫތަކުގެ ތެރެއިން ގިނަ މަޝްރޫޢުތަކަކީ ޓެންޑަރ މަރްޙަލާ ނިމިފައިވާ މަޝްރޫޢުތައްކަމަށްވެސް މިނިސްޓަރ އަސްލަމް ކުރިން ވަނީ ވިދާޅުވެފައެވެ.


SunOnline: Enme 27 aharu, Covid gai haalu goasvee kulliakah, Mihaaru ventilator gai!\nއެންމެ 27 އަހަރު، ކޮވިޑްގައި ހާލު ގޯސްވީ ކުއްލިއަކަށް، މިހާރު ވެންޓިލޭޓަރުގައި!\nއަހުމަދު ނާއިފު 27 May 2021, 16:24\nދާންދޫ: އެ ރަށުން ކޮވިޑް ޖެހުނު 27 އަހަރުގެ އަންހެނެއްގެ ހާލު ސީރިއަސްވެ އޮތީ ވެންޓިލޭޓަރުގައި -- ސަން ފޮޓޯ\nކޮވިޑު ފެތުރިފައިވާ ގއ. ދާންދޫގައި ދިރިއުޅެމުން އައި އެ ރަށު ވިޔަވަތި، މަރިޔަމް އިބްރާހިމް (މަރީ)، 27 އަހަރުގެ ކިބައިން ކޮވިޑުގެ އަލާމާތްތައް ފެންނަން ފެށީ މި މަހުގެ 13 ވަނަ ދުވަހު އެވެ. ރޯގާ ޖެހި އަޑަށް ބަދަލު އަންނަން ފެށުމުން ކޮވިޑުކަން ޔަގީން ކުރަން ޓެސްޓް ހަދައި ދިނުމަށް ހަމަ އެ ދުވަހު ރަށުގެ ސިއްހީ މަރުކަޒުގައި އޭނާގެ ފިރިމީހާ ނާފިއު ހަސަން އެދުމުން، މަރީގެ ސާމްޕަލް ނެގީ މި މަހުގެ 16 ވަނަ ދުވަހު އެވެ. އެކަމަކު އެ ސާމްޕަލްގެ ނަތީޖާ ނުލިބި އުޅެނިކޮށް އަލާމާތްތައް ބޮޑުވެ ހާލު ސީރިއަސްވާން ފެށުމުން މި މަހުގެ 19 ވަނަ ދުވަހު އަންހެނުން ސިއްހީ މަރުކަޒުގައި އެޑްމިޓްކުރި އެވެ. އޮކްސިޖަން ދީ އިންޖަކްޝަނެއް ޖަހާލުމުން އަންހެނުން ހާލު ކުޑަކޮށް ރަނގަޅުވެ ގެއަށް ބަދަލުކުރި އެވެ. އެހެން ނަމަވެސް ޖެހިގެން އައި ދުވަހު ހާލަތު އަނެއްކާ ވެސް ދަށްވާން ފެށި އެވެ.\n"އަނެއްކާ އޭގެ އަނެއް ދުވަހުގެ ރޭ ސަކަރާތްވެގެން ސިއްހީ މަރުކަޒަށް ގުޅީމަ އޮންލައިންކޮށް ޑޮކްޓަރު ބެއްލެވި. ދެން ގެއަށް ބޭސް ފޮނުވީ. ބޭސްކެއީމަ އެވަގުތަށް ރަނގަޅު. އޭގެ އަނެއް ދުވަހުގެ މެންދުރު ސަކަރާތްވެގެން ބޭސް ކެއީމަ ހަމަ އެވަގުތަށް ރަނގަޅުވެއްޖެ. ދެން އަނެއްކާ އިރުއޮއްސުނު ވަގުތު ސަކަރާތްވެގެން ސިއްހީ މަރުކަޒަށް ގެންދިޔައީ،" އަންހެނުންގެ ހާލަތު ކުއްލިއަކަށް ގޯސްވަމުން ދިޔަގޮތް ނާފިއު "ސަން"އަށް ކިޔައިދިނެވެ.\nދާންދޫ ސިއްހީ މަރުކަޒު: ދާންދޫގައި ކޮވިޑް ބަލި އަދިވެސް ކޮންޓްރޯލް ނުވެ ދަނީ މައްޗަށް -- ސަން ފޮޓޯ\nމަރީގެ ހާލަތު ރަނގަޅު ނުވެ ދަށްވަމުން ދާން ފެށުމުން އެ ދުވަހުން އެ ދުވަހަށް ސިއްހީ މަރުކަޒުން ނިންމީ އިތުރު ފަރުވާއަށް އޭނާ ވަގުތުން ގއ. ވިލިނގިލީގައި ހުންނަ އަތޮޅު ހޮސްޕިޓަލަށް ފުރުވާލާށެވެ. އޭރުވެސް އަންހެނުންގެ ހާލު ދިޔައީ ދަށްވަމުން ކަމަށް ނާފިއު ބުންޏެވެ. ނާފިއު އަދި ބުނި ގޮތުގައި އަތޮޅު ހޮސްޕިޓަލާ ހަމައަށް އަންހެނުން ގެންދެވުނު އިރު ހާލު ވަރަށް ވެސް ދެރަ ވެއްޖެ އެވެ. މީގެ ކުރިން ސިއްހީ އެއްވެސް މައްސަލައެއް އަންހެނުންގެ ކިބައިން ފާހަގަވެފައި ނެތް އިރު، އޭރު ހިނގާ ބިގާވެ ނޫޅެވޭ ވަރަށް އަންހެނުންގެ ހާލު ގޯސްވެފައިވާ ކަމަށް ނާފިއު ބުންޏެވެ.\nވިލިނގިއްޔަށް ގެންދެވުނު އިރުވެސް ދާންދޫއިން ނެގި ސާމްޕަލްގެ ނަތީޖާއެއް ނުލިބެ އެވެ. އެކަމަކު އަންހެނުންނާ އެކު ދާންދޫއިން ނެގި ނާފިއުގެ ސާމްޕަލް ޕޮޒިޓިވްވެ އަންހެނުންނަށް ކޮވިޑު ޖެހިފައި ހުރިކަން އޭނާއަށް އޮތީ އޭރު ލަފާކުރެވިފައި ކަމަށް ނާފިއު ބުންޏެވެ. އެކަން ޔަގީންވީ އަތޮޅު ހޮސްޕިޓަލުން އަންހެނުންގެ ސާމްޕަލް ނަގައި އިތުރު ޓެސްޓެއް ހެދުމުންނެވެ. އޭރު އަންހެނުންނަށް ނޭވާ ނުލެވޭ ހިސާބަށް ހާލަތު ގޯސްވެއްޖެ އެވެ.\n"ފާހާނައަށް ވެސް އެކަނި ނުދެވޭ. އޮކްސިޖަން ނުހިފަހައްޓާ. އެހެންވެ ޑޮކްޓަރު އެންގީ މާލެ ގެންދިޔުމަށް. ވެންޓިލޭޓަރު ގުޅާފައި މާލެ ފުރުވާލީވެސް،" މިދިޔަ ހުކުރު ދުވަހު އަންހެނުންނާ އެކު މާލެ އައިސް ހުރި ނާފިއު ބުންޏެވެ.\n"ފްލައިޓް މާލެ ޖައްސަން އުޅެނިކޮށް ވެންޓިލޭޓަރުގެ ބެޓަރި ޑައުންވެއްޖެ. ދެން އެވަގުތު އޮތް އިމަޖެންސީގައި އޮކްސިޖަންދޭ ޕަންޕެއް. އެ ޕަމްޕުގައި މަލަން އަޅައިގެން އޭތި މޮޑިފައިކޮށްގެން އޮކްސިޖަން ދިނީ،"\nދާންދޫ -- ސަން ފޮޓޯ\nމާލެ ގެނައި ގޮތަށް މަރީ އެޑްމިޓް ކުރީ ދަރުމަވަންތަ ހޮސްޕިޓަލްގެ ކޮވިޑަށް ހާއްސަ ވޯޑު، ޑީއެޗް 11ގަ އެވެ. ދަރުމަވަންތަ ހޮސްޕިޓަލާ ހަވާލާދީ ނާފިއު ބުނީ ހޮސްޕިޓަލަށް ގެނައި އިރު އަންހެނުންގެ އޮކްސިޖަން ލެވަލް 30 ޕަސެންޓަށް ދަށްވެފައި ހުރި ކަމަށެވެ. އެ ދުވަހުން ފެށިގެން މިއަދާ ހަމަޔަށް އަންހެނުން ވެންޓިލޭޓަރުގައި އޮތް އިރު، ނާފިއު ބުނީ ހާލަތު ވަރަށް ކުރިޓިކަލް ކަމަށެވެ. ލޭގެ އިންފެކްޝަން ހެދި ނޭފަތުންނާއި އަނގައިން ލޭވެސް އަޔެވެ. މިއީ ކޮވިޑުގައި ވަރަށް ކުރިޓިކަލްވާ މީހުންގެ ކިބައިން ފެންނަ އަލާމާތްތަކެވެ.\n"މިހާރު އިރާދަކުރެއްވިއްޔާ އެކަން [ލޭއައުން] ރަނގަޅުވެއްޖެ. ޑޮކްޓަރުން ބުނަނީ ލޭގެ އިންފެކްޝަން ހުރި ކަމަށް. ވެންޓިލޭޓަރުގެ ޕަސެންޓް ވަރަށް ހައިކޮށްގެން އޮކްސިޖަން ނޯމަލްކޮށް ވެސް ބެހެއްޓެނީ. އެހެންވީމަ އަދިވެސް ވަރަށް ކްރިޓިކަލް ކަމަށް ޑޮކްޓަރުން ވިދާޅުވަނީ. މިހާރު ލޭ ހޯދަން ވެސް ވަނީ އަންގާފައި،" މާޔޫސްވެފައި ހުރި ނާފިއު ބުންޏެވެ.\n"ޑޮކްޓަރުން ވިދާޅުވަނީ އަދިވެސް ކްރިޓިކަލް ކަމަށް. ސީދާ ރަނގަޅުވާނެއޭ ބުނަން ވެސް އަދި ދަތި ކަމަށް ވިދާޅުވަނީ. އެފަދަ ހާލަތެއްގަ އޮތީމަ ނޭނގޭނެތާ ދެއްތޯ ސީދާ އެއްޗެއް ބުނަން."\nއޭނާ ބުނި ގޮތުގައި އަންހެނުން ހުރީ ކޮވިޑުގެ ވެކްސިން މުޅިން ފުރިހަމަ ނުކޮށެވެ. މަރީ ސިނޮފާމް ވެކްސިންގެ ފުރަތަމަ ޑޯޒް ޖެހީ މި މަހުގެ ދެވަނަ ދުވަހު އެވެ.\nކޮވިޑުގައި އާންމުކޮށް ހާލު ސީރިއަސް ވަނީ އުމުރުން ދުވަސްވީ މީހުންނާއި ދިފާއީ ނިޒާމު ބަލި ކަށި އެހެން ބައްޔަކަށް ބޭސް ކުރާ މީހުންނެވެ. އެހެން ނަމަވެސް ނާފިއު ވެސް އަދި ގއ. އަތޮޅު ހޮސްޕިޓަލުން ވެސް ޔަގީންކަން ދިނީ މަރީއަކީ އެއްވެސް ބައްޔެއް ނުހުންނަ ހެޔޮ ސިއްހަތެއްގައި ހުރި މީހެއް ކަމަށެވެ.\nމަރީ އަކީ އެއްވެސް ބޮޑު ބައްޔެއް ނެތި ކޮވިޑުގައި މިހާ ބޮޑަށް ރާއްޖެއިން ހާލު ސީރިއަސްވި ކަމަށް ރިޕޯޓް ކުރެވުނު އެންމެ ހަގު ދިވެއްސެވެ. ކޮވިޑުގައި މިހާތަނަށް ހާލު ބޮޑުވެގެން ރާއްޖެއިން މަރުވި އެންމެ ހަގު ދިވެއްސަކީ މި މަހުގެ 16 ވަނަ ދުވަހު މަރުވި އުމުރުން 30 އަހަރުގެ މީހެކެވެ. އޭގެ ކުރިން 27 އަހަރުގެ ބަންގަލަދޭޝް މީހަކު ރާއްޖެއިން މަރުވެފައިވެ އެވެ.\n"ދެވެން އޮތް ހުރިހާ ފަރުވާއެއް ދިނިން"\nގއ. އަތޮޅު ހޮސްޕިޓަލް: އެ ހޮސްޕިޓަލުން ބުނީ ދެވެން އޮތް ހުރިހާ ފަރުވާއެއް އިހުމާލުނުވެ ދިން ކަމަށް -- ފައިލް ފޮޓޯ\nމަރީއަށް ފަރުވާދިން ގއ. އަތޮޅު ހޮސްޕިޓަލުގެ ހިންގުމާ ހަވާލުވެ ހުންނެވި މެނޭޖަރު، ޝަރީފް އަހުމަދު "ސަން"އަށް މިއަދު ވިދާޅުވީ ޕްރޮސީޖާތަކާ އެއްގޮތަށް ހުރިހާ ފަރުވާއެއް ޕޭޝަންޓަށް ދެމުން ދިޔަ ކަމަށެވެ. އިތުރު ފަރުވާއަށް މާލެ ފޮނުވާލީ ވެސް ފުރިހަމަ ކުރަން ޖެހޭ ހުރިހާ ކަމެއް ފުރިހަމަކޮށްފައި ކަމުގެ ޔަގީންކަން ވެސް އޭނާ ދެއްވި އެވެ. އެގޮތުން ޝަރީފް ވިދާޅުވި ގޮތުގައި ދަތުރަށް ފުރުމުގެ ކުރިން މެނުއަލްއާ އެއްގޮތަށް ވެންޓިލޭޓަރުގެ ބެޓެރި ޗާޖުކުރި އެވެ. އަދި އެ ހޮސްޕިޓަލުގައި ތިބި އެންމެ ތަޖުރިބާ ހުރި ނަރުހުންނާއި ޑޮކްޓަރުން ޕޭޝަންޓާ އެކު މާލެ ދިޔަ ކަމަށް ވެސް ޝަރީފް ވިދާޅުވި އެވެ.\n"ވެންޓިލޭޓަރުގެ މެނުއަލްގައި އޮވޭ ތިން ގަޑިއިރަށް ބެޓެރި ހިފަހައްޓާނޭ. އަނެއްކާ އަޅުގަނޑުމެން ޔަގީންކުރިން ބަރާބަރަށް ޗާޖުކޮށްފައި ހުރިތޯ ވެންޓިލޭޓަރު. އެކަމަކު ހެލްތުން ފޮނުވާފައި ހުންނަ ބެޓެރި މެނުއަލްގައި ހުންނަ އިރަށް ވުރެ މާ އަވަހަށް ޗާޖުދޭ. އެހެންވެ، އަޅުގަނޑުމެން ބެކަޕަށް އޮކްސިޖަން ވެސް ގެންދިޔަ. މިކޮޅުން އަޅުގަނޑުމެންނަށް ކުރެވެން ހުރި ހުރިހާ ކަމެއް ކުރިން. އެ ޔަގީންކަން އަޅުގަނޑުމެންނަށް އެބަ އޮތް،" ޝަރީފް ވިދާޅުވި އެވެ.\nސާމްޕަލްތަކުގެ ނަތީޖާ ލިބުން ކޮންމެވެސް ވަރަކަށް ލަސްވާ މައްސަލަތައް އުޅޭކަމަށް ވެސް ޝަރީފް ވިދާޅުވި އެވެ. އެހެން ނަމަވެސް ހޮސްޕިޓަލުން މަސައްކަތް ކުރަނީ ނަތީޖާތައް އަވަސް ކުރަން ކަމަށް ވެސް އޭނާ ވިދާޅުވި އެވެ.\n"އަޅުގަނޑުމެންގެ ބާރުގައި ހުރި ހުރިހާ ކަމެއް އެބަ ކުރަން. މި ކޭސްގައި ވެސް އަޅުގަނޑުމެން ސާމްޕަލް ނަގައިގެން ވެސް ރިޒަލްޓް އަވަސް ކުރިން،" ޝަރީފް ވިދާޅުވި އެވެ.\nދާންދޫއިން ހާލު ސީރިއަސް ވެގެން ފަސް މީހުން ވިލިނގިލީ ހޮސްޕިޓަލަށް ގެނަ އެވެ. އެހެން ނަމަވެސް މިހާރު ފަރުވާ ދެމުން ދަނީ އެންމެ މީހަކަށް ކަމަށް ޝަރީފް ވިދާޅުވި އެވެ.\nދާންދޫގެ ހާލަތު ގޯސް\nދާންދޫ ކައުސިލް ރައީސް އާސިފް އަދި ކައުސިލް މެމްބަރު ނުއުމާ ރައްޔިތުންނަށް އެހީވުމަށް މަސައްކަތް ކުރައްވަނީ -- ފޮޓޯ/ ދާންދޫ ކައުންސިލް އިދާރާ\nއާބާދީގައި 2،000 އެއްހާ މީހުން އުޅޭ ދާންދޫއިން ކޮވިޑު ފެނުމާ އެކު މި މަހުގެ 12 ވަނަ ދުވަހުން ފެށިގެން އެ ރަށް އޮތީ މޮނިޓަރިންއަށް ލައިފަ އެވެ.\nއެ ރަށު ކައުންސިލްގެ ރައީސް މުހައްމަދު އާސިފް މިއަދު "ސަން"އަށް ވިދާޅުވީ މިވަގުތު ވެސް އެ ރަށުގައި ބަލި ޖެހިފައިވާ 163 މީހަކު ތިބި ކަމަށެވެ. އަދި ކޮންމެ ދުވަހަކު ވެސް އެ ރަށުން މީހުން ޕޮޒިޓިވްވާ ކަމަށާއި އަދަދު މައްޗަށް ދާ ކަމަށް ވެސް އާސިފް ވިދާޅުވި އެވެ.\nދާންދޫގައި ކޮވިޑް ފެތުރިފައިވާ މިންވަރު --\nއެ ރަށުގެ 197 ގެ ވަނީ މޮނިޓަރިންގަ އެވެ.\n"ގެއަކަށް ބަލި ވަދެއްޖިއްޔާ މުޅި ގޭގެ އެންމެންނަށް އެބަ ބަލި ޖެހޭ. އެހެންވެ އަސްލު ނަމްބަރުތައް. މި ދަނީ މައްޗަށް. ކޮންމެ ދުވަހަކުވެސް ބަލީގެ މީހުން އެބަ ފެނޭ،" އެންމެ ފުރަތަމަ އެ ރަށުން ކޮވިޑް ޖެހި މިހާރު ބަލިން ރަނގަޅުވެފައިވާ އާސިފް ވިދާޅުވި އެވެ.\nބަލި ފެތުރޭ ރޭޓް ކޮންޓްރޯލް ނުކުރެވޭތީ ޒަރޫރީ ބޭނުމެއްގައި ނޫނީ އާންމުން ބޭރަށް ނުކުތުމާއި މިސްކިތުގައި ޖަމާއަތް ހަދައިގެން ނަމާދުކުރުމާއި މީހުން ތަންތަނަށް އެއްވުން ވެސް ދާންދޫގައި އޮތީ މިހާރު މަނާކޮށްފަ އެވެ. އާސިފް ވިދާޅުވީ ރަށުގައި މިހާރުވެސް ރައްކާތެރި ކަމުގެ ފިޔަވަޅުތައް އަޅާފައި ހުރި ކަމަށެވެ. އަދި އާންމުންގެ ޒަރޫރީ ބޭނުންތައް ފުއްދުމަށް ކައުންސިލުން އަންނަނީ އެހީވަމުންނެވެ. މި ހުރިހާ ކަމަކާ އެކުވެސް އެ ރަށް އަދި ކޮވިޑުން ސަލާމަތްވާނެ ދުވަހެއް ވެސް ނޭނގެ އެވެ. މިކަމުން އަވަހަށް ސަލާމަތް ވެވޭނެ ކަމުގެ ނިޝާނެއް އަދި ނެތެވެ.\nކެ ދާންދޫގެ ކޮވިޑް ކޭސްތައް: 163 މީހަކު ބަލި ޖެހިފައި އެބަތިބި --


Saudi in Pakistan gai 20 billion dollar invest kohfi\nސައުދީ އިން ޕާކިސްތާނުގައި 20 ބިލިއަން ޑޮލަރު އިންވެސްޓުކޮށްފި\nޕާކިސްތާނުގެ ބޮޑު ވަޒީރު އިމްރާން ޚާނާއެކު ސައުދީ ވަލީއަހުދު މުހައްމަދު ބިން ސަލްމާން ބައްދަލުކުރައްވަނީ. -- ފޮޓޯ: ގެޓީ އިމެޖަސް\nއިސްލާމްއާބާދު (ފެބްރުއަރީ 18) - އިގުތިސޯދު ވަޅުޖެހިފައިވާ ޕާކިސްތާނުގައި 20 ބިލިއަން ޑޮލަރު އިންވެސްޓުކުރަން ސައުދީ އަރަބިއްޔާ އިން ނިންމައިފި އެވެ.\nއެކަން އިއުލާނުކޮށްފައިވަނީ، ސައުދީ ވަލީއަހުދު މުހައްމަދު ބިން ސަލްމާން މިހާރު ޕާކިސްތާނަށް ކުރައްވަމުން ގެންދަވާ ދަތުރުފުޅުގެ ތެރެއިންނެވެ.\nޕާކިސްތާނުގެ އިގުތިސޯދު ހީނަރުވެ، ދަރަނިތައް އަނބުރާ ދައްކަން ނުކުޅެދި، އެ ގައުމުގެ ބޮޑު ވަޒީރު އިމްރާން ޚާން ވަނީ ރަހުމަތްތެރި ގައުމުތަކުގެ އެހީތެރިކަމަށް އެދިފަ އެވެ.\nޕާކިސްތާނުގައި ސައުދީން އިންވެސްޓުކުރާ މަޝްރޫއުތަކުގެ ތެރޭގައި، ތެލާއި، ހަކަތައާއި، މައިނިންގް ސިނާއަތްތައް ހިމެނެ އެވެ.\n"ފުރަތަމަ ފިޔަވައްސަށް މިއީ ވަރަށް ރަނގަޅު ފެށުމެއް، ޔަގީނުންވެސް މިކަން މަހުން މަހަށް އަދި އަހަރުން އަހަރަށް ފުޅާވަމުންގޮސް، ދެ ގައުމަށް ވެސް މުސްތަގުބަލުގައި ވަރަށް ފައިދާ ކުރާނެ،" ވަލީއަހުދު ވިދާޅުވި އެވެ.


Kairi ... Namaves dhurugaivaa Maliku 29 - One Online\nކައިރި ... ނަމަވެސް ދުރުގައިވާ މަލިކު 29\nމަލިކު މީހެއްގެ ޖަނާޒާ ގެންދަނީ --- ފޮޓޯ: އެފް.ޖީ. މުހައްމަދު\nކަށުކަމާކެމީގެ ކަންތައް ކުރާގޮތް\n(10 އޯގަސްޓުގެ އަަދާ ގުޅޭ)\nމިހާރު މަލިކު އެއަތޮޅެއްގައި ހިމަނާފައިވާ ލަކުޑިދީބަކީ މުސްލިމުންގެ އަތޮޅެކެވެ. ނަމަވެސް ލަކުޑިދީބުގެ އެހެނިހެން ރަށްރަށުގެ މީހުންނާވެސް ދިގުކަރައިގެ މީހުންނާވެސް މަލިކުމީހުންގެ ދީނީ ޘަޤާފަތް ވަރަށް ތަފާތެވެ. ދީނީ އެކިއެކި ކަންތައްތަކާއި އާދަކާދަޔާ ގުޅޭ ކަންތައްތަކުގައިވެސް މަލިކުމީހުން އެކަންތައްތަކުގައި ގެންގުޅޭ ވައްޓަފާޅިއާއި ފާޑުވެރިކަމާ އެންމެ އެއްގޮތީ ދިވެހިރާއްޖޭގައި ދިވެހީން ކަށުކަމާކެމީގެ ކަންތައް ކޮށްއުޅޭ ގޮތެވެ.\nމަލިކުގެ ކޮންމެ ގެއެއްގައިވެސް "ކަފުންފޮށި" މިނަންކިޔާ ފޮށްޓެއް ހުރެއެވެ. މިފޮށީގައި ހުންނަނީ ކަފުނާއި، ކަފައާއި، ކާފޫރާއި، ބޮކަރުއަތަރާއި، (މަލިކުބަހުރުވައިގައި މަރުއަތަރު) ކުމުންޒާންޏާއި، ކެލައާއި، ބޮކަރާއި، ސަންދޯކުގައި ފުރާނެ ރޯނާއި، އަޅާނެ ކުނަލާ މިތަކެއްޗެވެ. ކޮންމެ ގެއެއްގެވެސް ފަންގިފިލާމަތީގައި (މަލިކު ބަހުރުވައިގައި ކިޔާގޮތުން "ވަކަރު" ގައި) ސަންދޯއްފިލާ ހުރެއެވެ. ސަންދޯއްފިލަޔަށް "ސަންދޮކުފިލާ" އާއި "ކަފުންފިލާ" ވެސް ކިޔައި އުޅެއެވެ.\nއެނގިވަޑައިގަންނަވާނެ ފަދައިން ދިވެހިގޭގޭގައި (މިހާރަކަށްއައިސް ރާއްޖެތެރޭގެ ގޭގޭގައި) މިހާރުވެސް ސަންދޯއްފިލާ ކީހައި ރައްކާކޮށްފައި ހުރެއެވެ. ގިނަ ގޭގޭގައި ކަފުންފޮއްޗާއި، ކަފައާއި، ކާފޫރާއި، މިބާވަތުގެ ތަކެތިވެސް ރައްކާކޮށްފައި ހުރެއެވެ. ޚާއްޞަކޮށް ހއ.ދިއްދޫގައި ކޮންމެ ގެއެއްގައިވެސް މަލިކުމީހުންނެކޭ އެއްގޮތަށް ކަށުކަމާކެމީގެ ތަކެތި އަޅައިފައި ހުންނަ ފޮއްޓެއް އިހުގައި ހުރެއެވެ. މިފޮއްޓާއި ފޮށީގައި ހުންނަ ތަކެއްޗަކީ މައިންބަފައިންގެ ތަރިކަބަހާއިރު ބަހާވެސް އެއްޗެއް ނޫނެވެ. އެފޮށި ލިބެނީ ވާރިޘުންގެ ތެރެއިން ގެ ލިބޭ މީހަކަށެވެ.\nމަލިކުގައިވެސް މީހަކު މަރަށް ޙާޟިރުވުމުން އިސްލާމްދީނުގައިވާ ގޮތަށް ޝަހާދަތް ލައިދެއެވެ. މަރުވެއްޖެނަމަ އެންމެފުރަތަމަ ކުރާކަމަކީ ޤިބުލަޔަށް މޫނުވާގޮތަށް ބާއްވައި ޙަރަމަށް ދެއަތްއަރުވައި ދެފައިވެސް ރީތިކޮށް ސީދަލަށް އޮންނަގޮތަށް އައްސައިލަނީއެވެ. ހަމައެފަދައިން އަނގަހުޅުވިފައި ނުއޮންނާނެގޮތަށް ދަތްދޮޅިޔާއެކު އައްސައިލަނީއެވެ. މައްޔިތާ ތާހިރުކުރުމަށްފަހު ބާއްވަނީ ކެޔޮފަތްމަތީގައެވެ.\nހޮސްޕިޓަލުގައި މީހަކު މަރުވެއްޖެނަމަ ގެއަށްގެނެސް ކަންތައްކުރަނީ މިގޮތަށެވެ. ޢާންމުގޮތެއްގައި މައްޔިތާ ހިނެވުމަށްޓަކައި ބާއްވަނީ އެތެރެގޭގައި ހުންނަ "މައިއެނދު" ކިޔާ އެނދެއްގައެވެ. އެއީ ރޯނުފުރައިފައިހުންނަ އެނދެކެވެ. އިހުގެ ދިވެހިގޭގޭގެ އެނދު ހުންނަގޮތަށް ހުންނަ އެނދެކެވެ. މަލިކުމީހުން މައިއެނދެވެ ކިޔާ އެނދަށް ހއ.ދިއްދޫމީހުން އިހުގައި ކިޔައި އުޅުނީ "ގެވެރި އެނދު" މިހެންނެވެ. އިހުގައި ދިއްދޫގައިވެސް މީހުން ހިނަވައި އުޅުނީ "ގެވެރި އެނދު" ގައި ބާއްވައިގެންނެވެ.\nއިސްވެދެންނެވި ގޮތަށް މައްޔިތާ ބޭއްވުމަށްފަހު މައްޔިތާ ބާއްވައިފައި އޮންނަ އެނދުގެ ހަތަރުކަނުގައި ހަތަރުމީހުން ކީރިތި ޤުރުއާން ކިޔަވަން ތިބެއެވެ. ގިނައިން ޤުރުއާން ކިޔަވަނީ އަންހެނުންނެވެ. ރޭގަނޑު ބާރައިގެ ފަހުން މީހަކު މަރުވެއްޖެނަމަ ވަޅުލަނީ ފަތިސްނަމާދުގެ ފަހަށެވެ. އެހެންކަމުން ރޭގަނޑު ހަތަރުދަމު ޤުރުއާން ކިޔަވައެވެ. މިކަން މިހާރުވަނީ ހުއްޓިފައެވެ. މިއީ އިހުގައި ރާއްޖޭގައިވެސް މިކަން ކޮށްއުޅުނު ގޮތެކެވެ. މީހަކު މަރުވުމުން މައްޔިތާގެ ގާތްތިމާގެ ބަޔަކު ކަތީބަށް އެކަން އަންގަންދެއެވެ. އަންގަނީ މާމިސްކިތުގެ ކަތީބަށް ނުވަތަ ބާޑަ މިސްކިތުގެ ކަތީބަށެވެ. ކަތީބުގެ ފަރާތުން ޖަނާޒާގެ ކަންތަކާ ޢަމަލީގޮތުން ޙަރަކާތްތެރިވާނީ މުދިމުންނާއި، ދޭވާނީންނާއި، ބަނޑޭރީންނެވެ. ކަތީބަށް އެންގުމާއެކު އޭނާ މިދެންނެވި މީހުން ފޮނުވާނެއެވެ.\nޢާއިލާގެ އެއްބަޔަކު ކަތީބަށް އަންގަންދާއިރު އަނެއްބަޔަކު މައްޔިތާގެ ގާތްތިމާގެ މީހުންނާއި އޭނާގެ އަވަށުގެ މީހުންނަށް އެޚަބަރު އަންގާން ދެއެވެ. ތިމާގެ މީހުންނަށާއި އަވަށުގެ މީހުންނަށް ޚަބަރުދޭން ދާނީ އަންހެނުންނެވެ. އެމީހުން އަވަށުގެ ކޮންމެގެއަކަށް ގޮސް އެވެނިމީހާ ނުވަތަ މިވެނިމީހެއްގެ ދަރިފުޅު މަރުވެގެން "ބުނަން އައްޔޭ" ބުނާނެއެވެ.\nޚަބަރު ލިބުމާއެކު ގާތްމީހުންނާއި ރަޙުމަތްތެރީންނާއި އަވަށުމީހުން އައިސް މައްޔިތާގެ ގޭގެ އަހުލުވެރީންގެ ހިތާމައިގައި ބައިވެރިވެ ތަޢުޒިޔާ ކިޔަމުން ގެންދާނެއެވެ. އެމީހުން އަންނައިރު ބައެއްމީހުން މަރުވާމީހާގެ ގައިގައި ލައްވާނެ ކަފުނާއި، ކަފައާއި، މިބާވަތުގެ ތަކެއްޗާއި، ޞަދަޤާތް ކުރުމަށް އެހީވުމުގެ ގޮތުން ފައިސާވެސް ގެނެއެވެ. މިކަން ހިނގަމުންދާއިރު ސަންދޯއްޖެހުމާއި، ވަޅުކޮނުމާއި، ހިނެވުމާއި، މިހުރިހާ ކަމެއް ހިނގަމުންދާނެއެވެ.\nމަރުވާމީހާ ހިނަވާން ފެން ގެންނަނީ އެހިސާބުގަނޑެއްގައި ހުންނަ ފެންރަނގަޅު ވަޅުވަޅުންނެވެ. ފެންގެނެސް އެންމެފުރަތަމަ ފުރާނަނީއެވެ. އެއަށްފަހު ފެން ހޫނުކުރަނީއެވެ. ފެންކައްކަނީ ކުންނާރުފަތް އަޅައިގެންނެވެ. ހޫނުކޮށް ނިންމައިފައިވެސް ފުރާނައެވެ. ފެން ގެންނާނީ މައްޔިތާގެ ގާތްތިމާގެ އަންހެނުންނެވެ.\nމައްޔިތާ ހިނެވުމަށްޓަކައި ބޮޑު ބޯތައްޓަކަށް ސައިބޯނި ގިރުވާފައި ހުރެއެވެ. އެކަމަށް ކިޔައިއުޅެނީ، ކަހުވަ ގިރުވުމެވެ. އަޅުގަނޑުމެން މަލިކަށް ދިޔައިރު މަލިކުގައި ޢާންމުކޮށް މީހުން ހިނަވައި އުޅޭ މީހުން ތިރީގައި މިދަންނަވަނީއެވެ.\n1.\tދޭވާނީގޯތި އައިސާމާންތަ\n2.\tފެންގެންނަގޯތި ހައްވަދާތަ\n3.\tފައިބެންނަމަގުގޯތި ހައްވަމާންތަ\n1.\tގެބުރިގޭ ޙާޖީ އައްޕަތްކާކަ\n2.\tކުންނުގޭ ކުޑަބާކަ\n3.\tކައްޓި ބަފޯ\nސަންދޯއްޖަހަނީ ރާއްޖޭގައިވެސް ސަންދޯއް ޖަހާ ގޮތަށެވެ. ދިގުދެފިލައާއި ދެކޮޅުގެ ދެފިލާ އެއްކުރުމަށްފަހު މައްޔިތާ ބޭއްވުމަށްޓަކައި ސަންދޯއް ރޯނަށް ރޯނު ފުރަނީއެވެ. ފިލާތައް އެއްކުރަނީވެސް ރޯނުން ބަނދެގެންނެވެ. މަތީގައި އަޅާފިލާ އަޅާއިރު ފިލާ ހަރުލައި އޮންނާނެހެން އިލި ޖަހައެވެ.\nހިނެވުމާއި ކަފުންކުރުމާބެހޭ ހުރިހާ ކަމެއް ކުރަނީ ރާއްޖޭގައިވެސް އެކަންކުރާ ގޮތަށެވެ. މުސްލިމުން ކަފުން ކުރުމަށް ފިޤުހު ފޮތްތަކުގައި ބަޔާން ކުރެވިފައި ހުންނަ ގޮތަށެވެ. އެހެންކަމުން އެކަމުގެ ތަފްޞީލު ބަޔާންކުރުމަކީ ބޭނުންކަމެއް ކަމަކަށް އަޅުގަނޑު ނުދެކެމެވެ.\nހިނަވައިނިމި ކަފުން ކުރުމަށްފަހު މޫނު ދެކެން އައިސްތިބޭ މީހުންނަށް މޫނު ދައްކައެވެ. ފުރަތަމަ މޫނުބަލަނީ ފިރިހެންދަރީންނާއި، ދަނބިދަރީންނާއި، އަނބިމީހާއެވެ. މޫނުދެކެން އެންމެފުރަތަމަ ވަންނަނީ ފިރިހެނުންނެވެ. ދެން އަންހެނުންނެވެ. ހާޒިރުވެ ތިބޭ މީހުން މޫނުބަލައި ނިމުމުން މޫނުއަޅައި ސަންދޯކު އަޅައިގެން ގޯތިތެރެއަށް ނެރެ ދެގޮނޑި ދެކޮޅަށް ލައްވައިފައި ސަންދޯއް ބަހައްޓަނީއެވެ. ސަންދޯއް ބަހައްޓާފައި ތިރީގައި މިލިޔާ އާޔަތް މުދިންމީހާ ބާރަށް ކިޔަވައެވެ.\n"إِنَّكَ مَيِّتَ وَإِنَّهُم مَيِّتُونَ. ثُمَّ إِنَّكُمْ يَوْمَ الْقِيَامَةِ عِنْدَ رَبَّكُمْ تَخْتَصِمُوْن" (الزّمر: 30، 31)\nއޭގެފަހުގައި މައްޔިތާ ގެންދާނީ އޭނާގެ ފިރިމީހާ ނުވަތަ އަނބިމީހާގެ ގެއަށެވެ. ފިރިމީހާގެ ގޭގައި އަނބިމީހާ މަރުވިނަމަ އަނބިމީހާގެ ގެޔަށެވެ. އަނބިމީހާގެ ގޭގައި އޭނާ މަރުވިނަމަ ފިރިމީހާގެ ގެޔަށެވެ. ފިރިހެނުންނާ މެދުވެސް ހަމަމިގޮތަށް ކަންތައް ކުރެއެވެ. އެއަށްފަހު ގެންދާނީ ކަށުނަމާދު ކުރުމަށްޓަކައި މިސްކިތަށެވެ. ހާޒިރުވެތިބޭ ގިނަމީހުން ކަށުނަމާދުގައި ބައިވެރިވެއެވެ. އިމާމުވެ ކަށުނަމާދު ކުރާނީ ކަތީބެވެ.\nކަށުނަމާދަށްފަހު ވަޅުލާތަނަށް މައްޔިތާ ގެންދަނީ "ޖަނާދަ" އަށް ލައިގެންނެވެ. ކޮންމެ މިސްކިތެއްގައި ޖަނާދައެއް ހުރެއެވެ. ހަތަރުމީހުން ކޮނޑު އަޅައިގެން އެކަކު ވަރުބަލިވީމާ އަނެކަކަށް ބަދަލުކުރަމުން ވަޅުލާތަނާ ހަމަޔަށް ގެންދަނީއެވެ.\nމަލިކުގައިވެސް ދާދިފަހަކާ ޖެހެންދެން މީހުން ވަޅުލައި އުޅުނީ މިސްކިތް މިސްކިތުގެ ވަށައިގެން ހުރި ޤަބުރުސްތާނުތަކުގައެވެ. އިހުގައި ވަރަށްރީތިކޮށް ހިރިގަލުން މަހާނަގައު ހަދައި މަހާނާގައި ގައުޖަހައި އުޅުނެވެ. ރާއްޖޭގައި ހަދައިފައި ހުންނަ މަހާނަގަލާއި މަލިކުގައި ހަދައިއުޅުނު މަހާނަގަލާ އެއްވެސް ތަފާތެއް ނުހުރެއެވެ. އެއްކާފައެއްގެ ގާތުން ދަރިވަރުވެފައިވާ ދެދަރީންގެ މަސައްކަތުގައި ހުންނަންޖެހޭ އެއްގޮތްކަން މަހާނަގާތަކުން ފެންނާން ހުއްޓެވެ. ނަމަވެސް މިހާރު އެގާތައްވަނީ ނައްތާލެވިފައެވެ. "ބިދުޢަ" އަކަށްވާތީ ކާބަފައިންގެ މަސައްކަތްތެރިކަމާއި ފާޑުވެރިކަމުގެ ނަމޫނާ ނައްތާލެވުނީއެވެ.\nމިހާރު މީހުން ވަޅުލަނީ، ރަށުގެ ދެކޮޅުގައި ހަދައިފައި އޮންނަ ދެޤަބުރުސްތާނުގައެވެ. މަލިކުގެ ބަންޑާރަކޮޅުގައި އެއްޤަބުރުސްތާނު، ފައިބެންނަމަގު ކޮޅުގައި އަނެއްޤަބުރުސްތާނު ހަދައިފައި ވެއެވެ. އެދެތަން ޚާއްޞަކޮށްފައިވަނީ ރަށުގެ ދެކޮޅުގައި ދިރިއުޅޭ މީހުންނަށެވެ. ރަށްމެދުއަވަށު "ހަތަރެއްމަގު" ގެ އުތުރުކޮޅުގެ މީހަކު މަރުވެއްޖެނަމަ ގެންދަނީ "ފައިބެންނަމަގު" ގެ ޤަބުރުސްތާނަށެވެ. "ހަތަރެއްމަގުން" ދެކުނުކޮޅުގެ މީހަކު މަރުވެއްޖެނަމަ، ދެކުނުކޮޅު ބަންޑާރަގަނޑުގައި އޮންނަ ޤަބުރުސްތާނަށެވެ.\nވަޅުކޮންނަނީ7ފޫޓު ދިގު،2ފޫޓު ފުޅާ،5ފޫޓު ފުންމިން ޢާންމު މިނެއްކަމުގައި ބަލައިގެންނެވެ. ނަމަވެސް އެމިން ޚާއްޞަވެފައި އޮންނަނީ މައްޔިތާގެ އިސްކޮޅުގެ މައްޗަށެވެ. ރާއްޖޭގައިވެސް އޮންނަ ގޮތަށެވެ. މީހުން ވަޅުލަނީ ބޯކޮޅު އުތުރަށްވާ ގޮތަށް، މޫނު ޤިބްލައަށް ކުރިމަތިވާ ގޮތަށެވެ.\nވަޅުލުމާބެހޭ ހުރިހާކަމެއް ހިނގަމުންދަނީ ދީނީގޮތުން ކަނޑައެޅިފައިވާ ގޮތަށެވެ. ދިވެހި ފާޑުވެރިކަމާ އެއްގޮތަށެވެ. މަލިކުގައިވެސް މިހާރަކު ތަލްޤީން ކިޔައެއް ނުއުޅެއެވެ. ރާއްޖޭގައިވެސް އެކަން މަޑުމަޑުން ދަނީ ހުއްޓެމުންނެވެ. މަހާނަހެދުމާއި، މަހާނާގައި ރޯގަހެއްގެ ދެއެތިކޮޅު ޖެހުމާ މިބާވަތުގެ ހުރިހާ ކަމެއް ކުރެއެވެ.\nވަޅުލުމުގައި ޙަރަކާތްތެރިވާ މީހުން (ކަތީބުގެ އެހީތެރީން) ނަށް މައްޔިތާގެ ޢާއިލާގެ ފަރާތުން ކާންދެއެވެ. ސާދަވަނަޔަށްވާދުވަހު ޞަދަޤާތްކުރެއެވެ. ކުރީ ޒަމާނުގައި ރާއްޖޭގައި ބޯފޮޅި ފިހެފައި މިސްކިތްދޮށަށް ފޮނުވައި ފާތިޙާ ކިޔުއްވައި އުޅުނު ފަދައިން މަލިކުގައިވެސް އިހުގައި އެކަން ކޮށްއުޅުނެވެ. މިދެންނެވި ފޮޅި ފިހުމަށް މަލިކުމީހުން ކިޔައިއުޅުނީ މަރުފޮޅި ފިހުމެވެ. ނަމަވެސް މިހާރަކު އެކަމެއް ނޯވެއެވެ.\nއިހުގައި މަލިކުގައި މީހަކު މަރުވުމުން އެއްހަފްތާ ވަންދެން ގާތްތިމާގެމީހުން ކާއެއްޗެހި ތައްޔާރުކޮށްގެން އެގެއަށް ގެންގޮސް ގޭގެ މީހުންނަށް ކާންދީ ހަދައެވެ. އެދުވަސްވަރު ގޭގެ ދެފަރާތަށް ހުންނަ ދެދޮރުގައި ހުންނަނީ ފޮތި ދަމާފައެވެ. ނަމަވެސް މިހާރަކު މިކަމެއް ނޯވެއެވެ.\nމީހަކު މަރުވުމުން އެމީހެއްގެ ގޭގެ އަހުލުވެރީންނާއި، ގާތްތިމާގެ މީހުންގެ ފަރާތުން ޞަދަޤާތްކުރުމަށް ޖަމާކުރެވޭ ފައިސާގެ ބޮޑުބައެއް، ރަށުގެ މިސްކިތްމިސްކިތުގައި ހުންނަ ޚައިރާތުފޮށްޓަށް ލަނީއެވެ. ފަޤީރުކުދީންނަށްވެސް ބަހައެވެ. ހިނަވާމީހުންނާއި ވަޅުކޮންނަ މީހުންނަށްވެސް ކޮންމެވެސް ވަރަކަށް ފައިސާދެއެވެ.\nހިނަވާމީހުންނާއި ވަޅުކޮންނަ މީހުންނަށް ފައިސާ ނުވަތަ ތަކެތި ދީއުޅުމަކީ ރާއްޖޭގައިވެސް ކުރާ ކަމެކެވެ. އާދަކާދައިގެ ގޮތުން މަލިކާ އެންމެ އެއްގޮތް އެއްރަށެއްކަމުގައިވާ ހއ.ދިއްދޫގައި ވަރަށް ފަހަކާ ޖެހެންދެން ދީ އުޅުނީ ހިނަވާމީހަކަށް ހެދުމެއް، ވަޅުކޮންނަ ކޮންމެމީހަކަށް (ތިންމީހުން) މުންޑެއް، ސަންދޯއްގެންދާ ތަންޑިޔަލުގައި ހިފާ ކޮންމެ މީހަކަށް މުންޑެކެވެ. ދިއްދޫ މީހުންގެ ތަންޑިޔަލަކީ މަލިކުމީހުންގެ "ޖަނާދަ" އިގެ ބަދަލެވެ. ނަމަވެސް ރާއްޖޭގެ ގިނަރަށްރަށުގައި ސަންދޯއް އުފުލައިއުޅެނީ ކޮނޑުމަތީގައި ބަހައްޓައިގެންނެވެ. އެއީ އެންމެ ފަސޭހަ ގޮތްކަމުގައި ނުވިޔަސް އެންމެ އިޙްތިރާމްކުރެވޭ ގޮތްކަމުގައި ވާތީއެވެ.


ރަވާތިބު ސުންނަތްތަކަކީ ކޮބާ؟ – DhiSalafiyyah\nރަވާތިބު ސުންނަތްތަކަކީ ކޮބާ؟\n14/06/2016 ފިޤުހާއި އޭގެ ޢިލްމުތައް, ފިޤުހީ މައްސަލަތައްއައްޝައިޚް ޢިމްރާން މުޙައްމަދު ޢަލީ\nނަބިއްޔާ صلى الله عليه وسلم ވަނީ ފަރުޟު ނަމާދުތަކާއި ސުންނަތް ނަމާދުތައްވެސް ކުރާނެ ގޮތް އަޅުގަނޑުމެންނަށް ދަސްކޮށްދެއްވާފައެވެ. އެގޮތުން ވަރަށް ގިނަ ޢަދަދެއްގެ ސުންނަތް ނަމާދުތަކެއް އެކަލޭގެފާނުގެ ސުންނަތުން ޘާބިތުވެފައިވެއެވެ. އެކަލޭގެފާނު އެންމެ ބޮޑަށް ބާރު އަޅުއްވާފައިވާ ސުންނަތް ނަމާދުތަކުގެ ތެރޭގައި ރަވާތިބު ސުންނަތްތައް ހިމެނެއެވެ. ފަރުޟު ނަމާދުތަކުގެ ކުރިންނާއި ފަހުން ކުރެވޭ ކޮންމެ ނަމާދަކީ ރަވާތިބު ސުންނަތެއް ނޫނެވެ.\nرَوَاتِب އަކީ رَاتِبَة ގެ ގިނަ ގޮތެވެ. މާނައަކީ: ދާއިމީ ގޮތެއްގައި ކަމެއް ކުރުމެވެ.\n“ރަވާތިބު ސުންނަތްތަކުގެ ޢަދަދަކީ ބާރައެވެ. އެއީ މެންދުރު ނަމާދުގެ ކުރިންކުރާ ހަތަރު ރަކުޢަތާއި މެންދުރު ނަމާދުގެ ފަހުން ދެރަކުޢަތާއި މަޣްރިބު ނަމާދުގެ ފަހުން ދެރަކުޢަތާއި ޢިޝާ ނަމާދުގެ ފަހުން ދެރަކުޢަތާ އަދި ފަތިސް ނަމާދުގެ ކުރިން ދެރަކުޢަތެވެ.\nމިހުރިހާ ނަމާދެއްވެސް ކުރާނީ ދެރަކުޢަތުން ސަލާމްދެމުންނެވެ. ނަބިއްޔާ صلى الله عليه وسلم ރަށުގައި ޤާއިމުވެ ހުންނަވާއިރު މި ނަމާދުތަކަށް ރައްކާތެރިވެވަޑައިގަންނަވައެވެ. އަދި ޙަދީޘްކުރެއްވިއެވެ.\n((مَنْ صَلَّى اثْنَتَيْ عَشْرَةَ رَكْعَةً فِي يَوْمٍ وَلَيْلَةٍ، بُنِيَ لَهُ بِهِنَّ بَيْتٌ فِي الْجَنَّةِ)) [أخرجه مسلم]\nމާނައީ: “ރެއަކާއި ދުވާލު ސުންނަތް ބާރަ ރަކުޢަތްކޮށްފިމީހާ ދަންނައެވެ. އޭގެ ސަބަބުން ސުވަރުގޭގައި އޭނާއަށް ގެއެއް ބިނާކުރެވެއެވެ.”\nމިބާރަ ރަކުޢަތުގެ ތަފްސީރު އުންމު ޙަބީބާ رضي الله عنها ގެ އަރިހުން ރިވާވެގެން އައިސްފައިވާ ޙަދީޘްއެއްގައިވެއެވެ. އޭގައި ވަނީ އެއީ މި ބާރަ ރަކުޢަތްކަމުގައެވެ. ފަހެ، މިނަމާދުތަކަށް ރައްކާތެރިވާމީހާ ދަންނައެވެ. އޭނާ އެހުރީ ވަރަށް ބޮޑު ހެޔޮކަމެއްގެ މަތީގައެވެ. މިޙަދީޘްގައިވާ ގޮތުން އެނަމާދުތައް ކުރާ މީހާއަށް އެވަނީ ސުވަރުގެއިން ގެއެއް ލިބޭނެކަމުގައި ވަޢުދުވެވޮޑިގެންނެވެ.\nއެއީ ކުރިންވެސް ދެންނެވި ފަދައިން މެންދުރު ނަމާދުގެ ކުރިންކުރާ ހަތަރު ރަކުޢަތާއި މެންދުރު ނަމާދުގެ ފަހުން ދެރަކުޢަތާއި މަޣްރިބުނަމާދުގެ ފަހުން ދެރަކުޢަތާއި ޢިޝާނަމާދުގެ ފަހުން ދެރަކުޢަތާ އަދި ފަތިސްނަމާދުގެ ކުރިން ދެ ރަކުޢަތެވެ. ރަވާތިބު ސުންނަތްތަކޭ މިކިޔަނީ މިނަމާދުތަކަށެވެ.\nފަހެ މެންދުރު ނަމާދުގެ ފަހުން (ސުންނަތް) ހަތަރު ރަކުޢަތްކުރުން މޮޅު އިތުރުވެގެންވެއެވެ. ޙަދީޘްގައިވެއެވެ.\n((مَنْ حَافَظَ عَلَى أَرْبَعِ رَكَعَاتٍ قَبْلَ الظُّهْرِ وَأَرْبَعٍ بَعْدَهَا حَرَّمَهُ اللَّهُ عَلَى النَّارِ)) [رواه الترمذي وصححه الألباني]\nމާނައީ: “މެންދުރު ނަމާދުގެ ކުރިން ހަތަރު ރަކުޢަތާއި މެންދުރުނަމާދުގެ ފަހުން ހަތަރު ރަކުޢަތަށް ރައްކާތެރިވާމީހާ ދަންނައެވެ. އޭނާގެ މައްޗަށް ﷲ ވަނީ ނަރަކަ ޙަރާމްކުރައްވާފައެވެ.”\nމެންދުރުނަމާދު ފަހުން ކުރާ ހަތަރު ރަކުޢަތަކީ ރަވާތިބު ސުންނަތެއް ނޫނެވެ. ރަވާތިބު ސުންނަތުގެ ގޮތުގައި ކުރާނީ ދެ ރަކުޢަތެވެ. ނަމަވެސް މިޙަދީޘްއަށް އަމަލުކުރުމަށްޓަކައި އިތުރު ދެރަކުޢަތް (އެބަހީ: މެންދުރު ނަމާދުގެ ފަހުން ޖުމްލަ ހަތަރު ރަކުޢަތް) ކުރުމަކީ މޮޅުއިތުރުކަމެކެވެ. އެއީ އިސްވެ ބަޔާންކުރެވުނު އުންމު ޙަބީބާ ބިންތު އަބީ ސުފްޔާނުގެ ޙަދީޘްގައިވާ ފަދައިންނެވެ…\nޢަޞުރުނަމާދުގެ ކުރިންވެސް ހަތަރު ރަކުޢަތްކުރުމަކީ މުސްތަޙައްބުކަމެކެވެ. ނަމަވެސް އެއީވެސް ރަވާތިބު ސުންނަތްތަކެއް ނޫނެވެ. އެހަތަރު ރަކުޢަތްކުރާނީވެސް ދެރަކުޢަތުން ސަލާމްދެމުންނެވެ.\n((رَحِمَ اللَّهُ امْرَأً صَلَّى قَبْلَ العَصْرِ أَرْبَعًا)) [رواه أحمد والترمذي والجماعة بسند صحيح عن ابن عمر رضي الله عنهما]\nމާނައީ: “ޢަޞުރުނަމާދުގެ ކުރިން ހަތަރު ރަކުޢަތްކޮށްފިމީހަކަށް ﷲ ރަޙުމަތްލައްވާށިއެވެ.”\nހަމައެފަދައިން ކޮންމެ ބަންގިއަކާއި ޤަމަތަކާއި ދެމެދު ނަމާދެއްކުރުން ސުންނަތްވެގެންވެއެވެ. އެގޮތުން މަޣްރިބުނަމާދުގެ ބަންގިއާއި ޤަމަތާ ދެމެދުގައްޔާއި ޢިޝާނަމާދުގެ ބަންގިއާއި ޤަމަތުގެ ދެމެދުގައި އެފަދައިން ކުރެވިދާނެއެވެ. އެހެނީ ޙަދީޘްގައިވެއެވެ.\n((بَيْنَ كُلِّ أَذَانَيْنِ صَلاَةٌ، بَيْنَ كُلِّ أَذَانَيْنِ صَلاَةٌ))، ثُمَّ قَالَ فِي الثَّالِثَةِ: ((لِمَنْ شَاءَ)) [رواه البخاري ومسلم]\nމާނައީ: “ކޮންމެ ބަންގިއަކާއި ޤަމަތަކާ ދެމެދު (ސުންނަތް) ނަމާދެއްވެއެވެ. ކޮންމެ ބަންގިއަކާއި ޤަމަތަކާ ދެމެދު (ސުންނަތް) ނަމާދެއްވެއެވެ.” – ދެން ތިންވަނަ ފަހަރު ޙަދީޘްކުރެއްވިއެވެ. – “އެއީ އެނަމާދު ކުރުމަށް ބޭނުން މީހަކަށެވެ.”\n((صَلُّوا قَبْلَ صَلاَةِ المَغْرِبِ))، قَالَ: ((فِي الثَّالِثَةِ لِمَنْ شَاءَ)) [رواه البخاري]\nމާނައީ: “މަޣްރިބުނަމާދުގެ ކުރިން (ސުންނަތް) ނަމާދު ކުރާށެވެ.” – ދެން އެއަށްފަހު ތިންވަނަ ފަހަރު ޙަދީޘްކުރެއްވިއެވެ. – “އެއީ އެނަމާދު ކުރުމަށް ބޭނުން މީހަކަށެވެ.”\nއެގޮތުން ޞަޙާބީ ބޭކަލުން މަޣްރިބު ނަމާދުގެ ފަހުން (ސުންނަތް) ދެރަކުޢަތް ކުރައްވައެވެ. އަދި މަޣްރިބުނަމާދުގެ ބަންގީގެ ފަހުން، ޤަމަތްދިނުމުގެ ކުރިންވެސް ދެ ރަކުޢަތް ކުރައްވައެވެ. މި ސުންނަތް ނަމާދަކީ އެއީ ރަވާތިބު ސުންނަތެއް ނޫނެވެ. ނަމަވެސް ސުންނަތް ނަމާދެކެވެ. މެންދުރު ނަމާދުގެ ފަހުން ހަތަރު ރަކުޢަތްކުރުމަކީވެސް ސުންނަތެކެވެ. ނަމަވެސް އެއީ ރަވާތިބު ސުންނަތެއް ނޫނެވެ. ރަވާތިބު ސުންނަތުގައި ހިމެނެނީ މެންދުރުނަމާދުގެ ފަހުން ދެރަކުޢަތެވެ. ޢަސުރުނަމާދުގެ ކުރިން ދެރަކުޢަތުން ސަލާމްދެމުން ކުރާ ހަތަރު ރަކުޢަތަކީވެސް ސުންނަތެކެވެ. ނަމަވެސް އެއީ ރަވީތިބު ސުންނަތެއް ނޫނެވެ…\nނަބިއްޔާ صلى الله عليه وسلم ގެ ޙަދީޘްފުޅަށް ޢަމަލުކުރުމުގެ ގޮތުން ޢަޞުރުނަމާދުގެ ކުރިން އެހަތަރު ރަކުޢަތަށް ރައްކާތެރިވުން މޮޅުއިތުރުވެގެންވެއެވެ. މަޣްރިބުނަމާދު ބަންގިއާއި ޤަމަތާ އަދި ޢިޝާނަމާދު ބަންގިއާއި ޤަމަތާދެމެދު ސުންނަތް ދެރަކުޢަތްކުރުންވެސް މޮޅުއިތުރުވެގެންވެއެވެ…”\n ބައްލަވާ: الشرح الممتع لابن عثيمين (4/68).\n ރަވާތިބުގެ ސުންނަތުގެ ޢަދަދާމެދު ޢިލްމުވެރިންގެ މެދުގައި ކޮންމެވެސް ވަރެއްގެ ޚިލާފެއް އުފެދިފައިވެއެވެ. އެގޮތުން ރަވާތިބު ސުންނަތުގެ ޢަދަދު މިއަށްވުރެ މަދުކަމުގައިވެސް ބައެއް ޢިލްމުވެރިން ވިދާޅުވާ އިރު އަނެއްބައި ޢިލްމުވެރިން ވިދާޅުވަނީ މިއަށްވުރެ ގިނަކަމުގައެވެ.\n من فتاوى نور على الدرب لابن باز، بترتيب الشويعر (10/289 – 294).